
CUVINT ÎNAINTE 


Despre voievodul român VLADISLAV I sau 
VLAICU — Layk, Wlaico, Vulaico (1364— 
1377) cum era el cunoscut contemporanilor, 
au fost scrise destule pagini în istoriografie — 
şi pe drept cuvint: a avut un rol eminent, de 
protagonist, în politica sud-est-europeană din 
anii '60—70 ai veacului al XIV-lea, impunin- 
du-se, în pofida vîrstei sale tinere, atit pe pla- 
nul politicii interne, cît și pe planul politicii 
externe. 

A condus Tara Românească un timp relativ 
scurt : circa 13 ani, dovedindu-se un vrednic 
gospodar, un organizator prin excelență, con- 
solidînd multiplele structuri ale statului feu- 
dal şi, desigur, apărindu-le. A și căzut, se 
pare, pe cîmpul de luptă. 

În relaţiile cu vecinii, în acea Europă plină 
de zbucium — în a cărei Peninsulă Balcanică 
se ivea norul ameninţător al cuceririi otomane — 
Vlaicu Vodă și-a vădit calităţi de diplomat și 
de strateg, așadar perspicacitate politică, dîr- 
zenie și iuțeală în decizii. 

În scurt, a fost o personalitate a vremii sale. 

Cu toate acestea, nu e mai puțin adevărată 
şi constatarea că el a fost receptat mult mai 
tirziu în conștiința naţiunii noastre — și acea- 

sta, mai ales, prin intermediul unei opere lite- 
rare, prin cunoscuta dramă istorică a lui 
Alexandru Davila. Specialiști în diverse dome- 
nii îi ignoră înfăptuirile sau i le recunosc pe 
jumătate — exemplul ctitoriei sale de la 
Curtea de Argeș fiind cu totul grăitor. Chipul 
său, păstrat prin frescele de aici, este atribuit 
altui voievod, iar în sinteze istorice recente 
încă se dă răspuns echivoc, sau negativ, între- 
bării: unde se află mormîntul voievodului ? 
Deși acest lucru s-a lămurit acum peste o 
jumătate de veac. 

lată doar o parte din motivele care ne-au 
îndemnat să alcătuim lucrarea de faţă, încer- 
cînd să-i restituim voievodului nu numai reali- 
zările lui, ci și conturul mai exact al perso- 
nalilății sale istorice — toate acestea privite 
îndeaproape, din interiorul epocii în care a 
trăit. Că nu vom reuși întrutotul este de la 
sine înţeles. Dar contribuţia noastră de arheo- 
log şi istoric nu va lipsi acum, cînd s-au împli- 
nit şase secole de la trecerea din viață a ilus- 
trului voievod și domn al Ţării Românești. 

Ne facem o plăcută datorie în a mulțumi 
conducerii Editurii militare și redacţiei de 
istorie a acesteia pentru concursul dat. 


Dr. N. CONSTANTINESCU 


INTRODUCERE 


Izvoare, istoriografie. Pentru studiul şi in- 
terpretarea epocii lui Vlaicu Vodă — înţele- 
gînd prin aceasta cadrul temporal mai larg ce 
cuprinde şi relativ scurta-i domnie de circa 
13 ani — dispunem astăzi de diferite categorii 
de izvoare, unele mai bogate în conţinut infor- 
maţional, altele mai sărace și nu rareori con- 
tradictorii. Astfel, sînt înainte de toate izvoa- 
rele scrise (diplomatice, emise de cancelarii — 
acte oficiale) și narative, de felul cronicilor, 
operelor istorico-geografice etc., în bună parte 
compilaţii, cărora li se adaugă scrisorile parti- 
culare — cazul „pitacului“ din 1370 al lui 
Iachint sau diata (testamentul) din 1378 a 
mitropolitului Hariton, cel dintîi document 
care consemnează moartea lui Vlaicu Vodă. 

În mare majoritate, izvoarele scrise provin 
din afara teritoriului Țării Româneşti. Intr- 
adevăr se păstrează doar patru documente 
emanînd din cancelaria lui Vlaicu Vodă — trei 
acte interne: o poruncă în latineşte adresată 
catolicilor și organelor administrative din ţară 
(25 noiembrie 1369), o diplomă în latineşte 
pentru Ladislau de Dobca (16 iulie 1372), un 
hrisov în slavoneşte pentru Vodița (c. 1370), 
avînd apoi cunoștință despre alte două acte din 

1372, pierdute — apoi un act extern : este pri- 
vilegiul comercial, în latinește, acordat negus- 
torilor brașoveni (20 ianuarie 1368), singurul 
care mai păstrează pecetea voievodului. Des- 
pre actele latinești vom aduce precizări la 
locul cuvenit, 

Deși în număr atît de mic, aceste docu- 
mente ne permit totuși să conturăm o imagine 
despre stadiul de organizare în care se afla 
statul feudal al Țării Românești sub Vlaicu 
Vodă, despre relaţiile acestuia cu Transilva- 
nia (să precizăm că două din actele interne, 
alături de celelalte două pierdute, ca și privi- 
legiul comercial amintit, privesc tocmai legă- 
turile cu ţara românească de peste Carpaţi și 
mai ales cu Făgărașul, care era atunci o pose- 
siune a domnului român), cu regatul Ungariei, 
cu țaratul bulgar de la Tîrnovo, cu turcii etc. 
Vom avea prilejul să revenim în legătură cu 
toate acestea. 

Lipsa altor acte emise de voievod explică în 
bună parte împrejurarea că numele lui Vlaicu 
Vodă — respectiv Vladislav — nu este cunos- 
cut cancelariei Ţării Românești decît prin in- 
termediul hrisovului pentru Vodița, înfățișat în 
răstimpuri în divanul domnesc pentru a i se 
reconfirma mănăstirii (sau Tismanei, de care de- 
pindea) daniile anterioare. Așa se întîmplă în 
veacul al XIV-lea, în cel de-al XV-lea (sub vo- 
ievozii Dan I, Mircea cel Bătrîn, Dan II, Vlad 
Dracul, Radu cel Frumos și Vlad Călugărul), iar 
apoi în veacul al XVI-lea — dar numai de trei 
ori : în 1508, 1510 și, ultima dată, în 1547, după 
care nu se mai ştie nimic de „Vladislav voie- 

vod, care a fost înainte de Mircea voievod“. 
Este unul din vechii voievozi ai Ţării Româ- 
nești de care nu știu nici Letopiseţul Cantacu- 
zinesc şi nici Cronica Bălenilor — ambele re- 
dactate în a doua jumătate a veacului al 
XVII-lea (deşi se întemeiau în parte și pe cro- 
nici mai vechi), — o vreme cînd în cronologia 
de început a ţării, șirul domnilor şi faptele lor 
începuseră deja să se încurce și cind tradiţia 
„descălecatului“ din Făgăraș (a miticului Radu 
Negru) era deja constituită. Abia mai tirziu, 
în veacul următor, îi reapare numele — și 
anume, în tradiția 'Tismanei, consemnată pe 
calea tiparului și în care ni se vorbeşte de suc- 
cesiunea la domnie: după Vladislav urmează 
Radu și apoi Mircea cel Bătrîn ; și alte scrieri 
din epocă ştiu de acest lucru, dar cronologia 
încă suferă : în 1774, aflăm de la banul Mihai 
Cantacuzino că „Dintr-un hrisov al lui Mircea 
vodă ce este la monastirea Tismana se vede 
că pe la anul 1340 domnia unchiul său Vla- 
dislav Basarab. În Letopiseţ nu se zice nimica 
de acest domn“. 

Această trecere în umbră și chiar desăvir- 
şită uitare, într-o perioadă, a lui Vlaicu Vodă 
a avut și o altă consecinţă: fapte de arme, 
ctitorii și altele au fost puse pe seama fratelui 
său, Radu I (confundat de tradiţie cu legen- 
darul  descălecător din Făgăraș) — situaţie 
moştenită de istoriografie, cum vom vedea, pe 
cale de a fi înlăturată prin cercetările știinfi- 
fice mai noi. 

Există însă pentru epoca lui Vlaicu Vodă 
numeroase izvoare externe — acte de cance- 

larie, cronici şi relatări —, îndeosebi ungurești, 
italiene, bizantine, sîrbeşti ş.a., care ne dau 
posibilitatea să reconstituim o bună parte din 
complicatul complex de evenimente şi desfă- 
șurări de ordin politic, economic şi cultural ce 
caracterizează a doua jumătate a veacului al 
XIV-lea și în care voievodul român a fost 
direct implicat. Bineînţeles, aceste surse de 
informaţie străine trebuie judecate în cum- 
pănă dreaptă, întrucît multe din ele se referă 
la Vlaicu în calitate de adversar politic şi mili- 
tar, de fapt sau potenţial (şi avem în vedere 
mai ales sursele ungurești). În centrul eveni- 
mentelor era atunci problema așa-numitului 
„Banat bulgar“, creat în 1366 de regele Ludo- 
vic I de Anjou prin alungarea ţarului Sraţimir 
din Vidin, ruda domnului român; au urmat 
cinci ani de tensiune — cu intervenţii militare 
împotriva Țării Româneşti, ca în 1368, cu ri- 
poste din partea lui Vlaicu Vodă (campania 
Vidinului, din 1369), cu împăcări de moment, 
tratative secrete, alianțe — oglindite de aceste 
izvoare, între care se cuvine a-l aminti pe 
Ioan de Tîrnava (Küküllö). 

Interesul pentru domnia lui Vlaicu nu de- 
păşește un secol, după articolul lui A. Huber 
din 1885, primul care aruncă o privire specială 
asupra epocii, în 1898 Lajos Thallóczy publică 
documente privind problema relaţiilor ungaro- 
bulgare, iar în 1900 se ocupă de crearea „Ba- 
natului bulgar“. Între timp, fără să cunoască 
cele de mai sus, se oprește asupra faptelor 
politice ale voievodului şi istoricul român Dimi- 
tre Onciul, printre cei dintii care ne oferă o 

privire cuprinzătoare despre rolul pe care l-a 
avut Vlaicu Vodă în istoria Ţării Româneşti. 
în legătură cu documentele publicate și cu opi- 
niile lui Thalloczy intervine îndată Nicolae 
Iorga — nemulțumit de chipul cum acesta tra- 
tase lucrurile, documentele. „Pentru a le apre- 
cia importanța — scria atunci marele nostru 
istoric — ele trebuie puse în legătură cu ceea 
ce se ştia pănă astăzi asupra legăturilor voevo- 
dului muntean Vladislav sau Vlaicu cu vecinii 
săi de peste Dunăre şi de peste Carpaţi, cu 
suzeranii din timpurile vechi şi cu noii preten- 
denţi (Angevinii — N.C.) la suzeranitatea asu- 
pra ţării sale“. De aceea, N. Iorga a conside- 
rat pe bună dreptate că studiul istoricului 
maghiar este incomplet şi cu atît mai puţin 
„definitiv“, cum voia să pară. Vom reveni în 
legătură cu această intervenţie a lui N. Iorga. 

Ulterior, se ocupă de epoca lui Vlaicu Vodă 
istoricii Ilie Minea şi V. Motogna ; este tocmai 
vremea cînd istoriografia noastră pare real- 
mente cuprinsă de spectaculoasele investigaţii 
istorico-arheologice de la Curtea de Argeș, ini- 
țţiate acolo — la Curtea domnească — de fosta 
Comisiune a Monumentelor Istorice, în frunte 
pe atunci cu același Dimitrie Onciul. În necro- 
pola voievodală din interiorul Bisericii dom- 
nești se descoperă falnicul mormînt nr. 10 — 
miercuri, 31 iulie 1920. Cu febrilitatea carac- 
teristică unor astfel de clipe (care apar în ar- 
heologie odată într-un secol !), descoperitorul 
acţionează fără zăbavă : Virgil Drăghiceanu, 
căci el era, nu va reuși să-l identifice însă pe 
cel depus în sarcofagul de piatră, nici cu aju- 

torul splendidei paftale de aur, nici cu acela 
al inelelor cu inscripţii. „Sub pulberea de raze 
ce se împrăştia de la fereastra din apropiere, 
apare întins pe un pal subţire de nisip, in 
toată maiestatea morţii scheletul unui domn“ 
— astfel nota acesta. Abia mai tirziu, şi nein- 
doielnic la sugestiile lui D. Onciul, V. Drăghi- 
ceanu va ajunge la concluzia că este vorba de 
Radu I voievod, alias „cel Negru“ — persona- 
jul principal al volumului dedicat cercetărilor 
amintite. in realitate, se descoperise tocmai 
mormîntul lui Vlaicu Vodă! 

Primul care a intuit acest lucru a fost C. Ko- 
gălniceanu, fiul ilustrului om politic și istoric, 
care se arată preocupat de descoperirile de la 
Argeș, ca dealtfel şi alți specialişti — printre 
aceștia din urmă  numărindu-se istoricul şi 
arhivistul Stoica Nicolaescu ; acestuia i se da- 
toreşte descifrarea conţinutului inscripţiei pic- 
tate, situată deasupra panoului cu ctitori din 
naosul Bisericii domneşti — singurul izvor 
intern care se referă la evenimentele legate 
de campania Vidinului, din 1369 — o descope- 
rire neașteptată, dovadă că însuşi Stoica Nico- 
laescu o punea în legătură tot cu un voievod 
„Radu Negru“, dar din secolul al XIII-lea. 
lgnorarea descifrării pe carea  propus-o Stoica 
Nicolaescu (comunicată de acesta şi lui V. Dră- 
ghiceanu) a contribuit în bună măsură, dacă 
nu chiar decisiv, la îndepărtarea istoriografiei 
de la o rezolvare mai lesnicioasă şi logică a 
problemei ctitorului unic al Bisericii domneşti : 
Vlaicu Vodă. Lămurirea definitivă în această 

privință a fost posibilă gratie cercetărilor arhe- 
ologice pe care le-am întreprins în ultimul 
deceniu. 

Oricum, după descoperirile din 1920 nu se 
poate afirma că epoca lui Vlaicu Vodă a fost 
tratată pe plan secundar — dimpotrivă ; îi 
rezervă pagini dense tot N. Iorga, în sinteza 
sa din 1937, apoi C. C. Giurescu. Încearcă unele 
precizări si Al. Vasilescu, îndeosebi referitor 
la invazia ungară din 1368 ş.a. Între timp, apă- 
ruse cartea lui Bálint Hóman, o sinteză asupra 
istoriei Ungariei sub regii angevini, cu inter- 
pretări şi concluzii privindu-l pe voievodul 
român, dar dintr-un unghi tendenţios, ceea ce 
a stîrnit replica istoricului G. I. Brătianu. 

În anii noștri au apărut o seamă de studii 
remarcabile, scrise de Maria Holban, de ale 
cărei contribuţii ne folosim în chip repetat aici 
și de aceea nu stăruim acum. De asemenea, 
datorăm lui Octavian Iliescu cunoasterea se- 
riilor monetare emise de Vlaicu Vodă, pe baza 
cărora putem discerne şi un alt fapt istoric: 
asocierea la domnie a fraţilor Vladislav I şi 
Radu I. Tot în legătură cu politica monetară 
a voievodului şi cu implicațiile ei politice în 
Balcani se cuvine menţionat articolul lui Aurel 
II. Golimas. 

În sfîrşit, acest succint excurs istoriografic 
nu poate ocoli faptul că epoca lui Vlaicu Vodă 
a fost din plin tratată şi pe planul istoriei artei, 
al faptelor de cultură (manifestări, interferenţe 
și influenţe etc.), cu o specială menţiune pen- 
tru lucrările prestigioase ale acad. Virgil Vătă- 

şianu, Emil Lăzărescu, arh. Grigore Ionescu, 
M. A. Musicescu, Pavel Chihaia, Răzvan Theo- 
dorescu ş.a. 

Autorul de faţă și-a expus o parte din punc- 
tele de vedere în diverse articole, iar demons- 
trația de rigoare — din unghiul investigaţiei 
arheologice — într-o mai amplă lucrare desti- 
nată curînd tiparului, 


O PRIVIRE ÎN ANII '60—70 AI 
VEACULUI AL XIV-LEA 
ÎN EUROPA DE SUD-EST 


Veacul al XIV-lea a fost o epocă de răscruce 
pentru Europa, una în care s-au împletit miş- 
carea şi dezvoltarea, pe toate planurile, cu 
criza şi distrugerile. În Apus este vremea Re- 
nașterii (să amintim că Dante se stinge în 
1321, Giotto în 1437, Petrarca în 1374), a creş- 
terii tot mai puternice a burgheziei, baza 
socială a viitoarei orînduiri — capitalismul ; 
se înalţă noi universităţi — Roma (1303), Praga 
(1348), Cracovia (1364), Viena (1365). Dar este 
și un veac plin de războaie, unele de lungă 
durată (sîntem în Războiul de 100 de ani dintre 
Anglia și Franţa), însoțite de cumplite calami- 
tăţi naturale, între care se cuvine să amintim 
de marea ciumă de la mijlocul veacului 
— „Moartea neagră“ —, care a secerat mili- 
oane de vieţi în Europa. Nu a fost deci numai 
un „secol al luxului și noutăţilor“, cum l-a 
numit Fr. Serre, ci şi unul al crizelor profunde. 
Totuși, tendinţa general-istorică era în favoa- 
rea progresului, care anunţa Europa modernă. 

Aceleași coordonate se pot stabili și pentru 
răsăritul continentului. „În Europa răsăriteană 
— scria cu decenii în urmă P. P. Panaitescu —, 
veacul al XIV-lea fusese o epocă de consoli- 
dare, de întărire a popoarelor vechi pe pămîn- 

tul pe care  crescuseră cu rădăcini adinci. 
Această parte a continentului văzuse în sfîrşit 
încetarea migrației popoarelor nomade venite 
din Asia. Cu toate luptele pentru tron, răs- 
coalele nobililor anarhici, cuceriri de provincii 
dincoace și dincolo de Dunăre, de către suve- 
rani ambiţioşi, totuși, adevăratul tablou al 
acestui veac, sub neastimpărul de suprafaţă, 
este o consolidare în cele economice, cît şi în 
cele politice. Este clar că avem în acest veac 
un proces de mare creștere a populaţiei în Ră- 
săritul Europei [...]. Populaţia se îndesește și 
se stabilizează ; epoca marilor colonizări ger- 
mane la oraşe în sud-est (Polonia, Ungaria, 
Ţările române, Serbia) se terminase acum, 
întinse regiuni păduroase sînt desțelenite, bo- 
găţiile miniere din Ungaria, Polonia, Peninsula 
Balcanică şi Muntenia sînt din nou exploatate 
după multe veacuri de părăsire, legături noi se 
încheie pe drumurile de uscat ale continentului. 
În acest secol şi în cel precedent apar primele 
monete polone, sirbești și româneşti [precum și 
bulgărești, putem adăuga — N.C.]. Pe de altă 
parte, statele se consolidează politiceşte; nu 
este o simplă coincidență faptul că în acest 
veac avem în Răsăritul Europei în acelaşi timp 
două mari opere legislative la popoarele slave, 
a lui Cazimir cel Mare în Polonia și a contem- 
poranului său Ștefan Dușan în Serbia“. 
Totodată, apar noi state feudale — cazul Ță- 
rilor române — și vor dispare curind altele, în 
urma cuceririi turcești. Se sting unele dinastii : 
Arpadienii din Ungaria (în 1290—1301), ca şi 
Angevinii de aici (1382), Piaștii din Polonia 

(1370), Nemanizii din Serbia (1371) — sau se 
ridică şi se consolidează altele: urmașii lui 
Basarab în Ţara Românească, Mușşatinii în 
Moldova, Şişmanizii în Bulgaria (pînă la 1396). 

Să privim ceva mai îndeaproape realitățile 
geografico-politice din jurul ţării conduse de 
Vlaicu Vodă, spre a înţelege mai bine desfășu- 
rările evenimentelor care au marcat timpul 
său. 

Regatul Ungariei. F.a vecinul dinspre nord 
şi vest al Țării Românești. De fapt, avem în 
vedere că la nord se afla tot o țară românească 
— voievodatul Transilvaniei —, depinzînd de 
regat dar cu statut cvasi-autonom, fiind condus 
de dregători ai coroanei. Să-i menţionăm aici 
pe voievozii din fruntea Transilvaniei contem- 
porani cu Vlaicu Vodă — toţi aparţinînd atunci 
puternicei familii nobiliare Lâckfy, o adevă- 
rată dinastie de voievozi : Dionisie (1359—1367, 
care a cumulat în cei opt ani și alte dregătorii 
— comite de Solnoc, de Timiș, căpitan de Vidin 
(o vreme şi funcţia de jude al curții regale) ; 
Nicolae (1367—1368 — mort în războiul cu 
oastea lui Vlaicu, în Țara Românească), Emeric 
(1369—1372), Ştefan (1373—1376), după care 
urmează Ladislau de Losoncz (1376—1391). 
Toţi aceștia vor lua parte, alături de voievo- 
dul român, la evenimentele din anii '60—70 
ai veacului. 

La vest, legătura cu regatul o făcea Banatul 
de Severin, o creaţie mai veche a arpadienilor 
(c. 1230), formaţiune teritorial-politică dispu- 
tată, făcînd parte peste două veacuri din con- 
tenciosul relaţiilor dintre regii unguri și voie- 

vozii români. Dincolo de acest Banat se găseau 
comitatele ungare de Caraș și Timiş (ulterior 
Banatul Timişoarei). 

În fruntea regatului, întins de la Adriatica 
pînă la Carpaţii Păduroși, în Galiţia, şi de la 
Bratislava pînă la cotul Carpaţilor noştri, se 
afla Ludovic I de Anjou, supranumit „cel 
Mare“ (1342—1382), fiul lui Carol Robert 
(1308—1342). Ludovic moștenise de la acesta 
nu numai o întinsă și eterogenă stăpinire, ci 
și politica de continuă expansiune (caracteris- 
tică dealtfel regalității ungare) ; de asemenea, 
el moştenise de la tatăl său şi trăsături ale 
firii: ambiția nemăsurată unită cu trufia și, 
se pare, o maladie incurabilă ; așa s-ar explica 
amestecul de hotărîre și agerime a minţii cu 
stările de cumplită mînie și de atitudini ver- 
satile care au marcat deciziile şi acţiunile sale 
politice. Animat de idei imperiale: „Viaţa sa 
a fost o viaţă de luptă, o veșnică încercare pa- 
sionată pentru a reuni în jurul ființei sale 
fărimele vechii purpure romane a Orientului“ 
— astfel îl caracteriză Nicolae Iorga, compa- 
rîndu-l pe Ludovic I cu vecinul său din Boe- 
mia, regele Carol IV (tatăl lui Sigismund de 
Luxemburg), un zgircit şi un meschin. 

Mai mult decît înaintașşii săi, Ludovic I 
poate fi socotit aievea un stilp solid al catoli- 
cismului („Statul catolic al lui Ludovic-cel- 
Mare“, aşa își intitulează N. Iorga un capitol 
din cunoscuta sinteză din 1937), regele bene- 
ficiind în această privință de tenacitatea de 
care dădeau dovadă papii (pe atunci încă aflaţi 
în „robia“ de la Avignon) și anume: Urban V 

(1362—1370) şi Grigore XI (1370—1378). Poli- 
tica religioasă a lui Ludovic a fost neobişnuit 
de aspră şi ea era îndreptată îndeosebi împo- 
triva „ereticilor“ şi „schismaticilor“ români ; o 
dovedesc măsurile draconice luate de rege în 
1366, cînd în Banat şi Transilvania au loc 
procese, deposedări de avere și chiar executii 
în sînul masei românești. La 28 iulie 1366, 
regele — într-un context politic asupra căruia 
vom reveni — concede nobililor transilvăneni 
„exterminarea sau stîrpirea din această ţară 
a răufăcătorilor de orice neam, şi mai ales 
români (specialiter Olachis)*. 


Tara Moldovei. Celălalt stat de-sine-stătător 
din afara arcului carpatic era condus de urma- 
sul lui Bogdan I, voievodul Laţcu (c. 1365—c. 
1374), căruia îi urmează Petru I Mușatinul 
(c. 1374—ec. 1391). Tustrei  voievozii amintiţi 
au fost deci contemporani cu Vlaicu Vodă. Din 
nefericire, nu posedăm informaţii cu privire 
la relaţiile lor cu voievodul muntean; în 
schimb, se poate afirma că ambele ţări româ- 
nești au urmat în bună parte o evoluție para- 
lelă şi în aceleași condiţii istorice, marcată în 
chip firesc de particularități proprii fiecăreia. 
Astfel, şi Moldova a trebuit să facă faţă pre- 
siunii externe — nota specifică fiind aceea că 
presiunea exercitată venea din trei părţi: 
dinspre regatul angevin, dinspre cel polonez 
(mai cu seamă după 1370, cînd pe tronul lui 
Casimir III cel Mare din Cracovia se află ace- 
lași Ludovic I de Anjou) și nu mai puţin din-: 

spre tătarii Hoardei de Aur, aflaţi la nordul 
Mării Negre (viitorul Hanat al Crimeii). 
Prezenţa celor două puternice state catolice 
în „coasta“ Moldovei a determinat în bună 
măsură şi politica voievozilor moldoveni față 
de penetraţia puternică a propagandei catolice. 
„Atita timp cît Moldova nu obținuse recunoaș- 
terea lumii feudale catolice — afirmă C. Ciko- 
daru —, existenţa sa ca stat de-sine-stătător 
era mereu ameninţată. Laţcu a încercat să 
obţină această recunoaștere şi să înlăture pri- 
mejdia care izvora pentru Moldova din această 
situaţie. În acest scop, el a intrat în legătură 
cu curtea papală de la Avignon, arătîndu-se 
dispus să treacă la catolicism şi a cerut să i 
se trimită un episcop catolic în capitala sa de 
la Siret“. Într-adevăr, un episcop catolic este 
numit acolo (1371). Acceptarea mrejelor cato- 
licismului i-a fost deci dictată lui Laţcu Vodă 
de considerente politice majore ; în ceea ce-l 
privește direct, el nu numai că nu a devenit 
catolic în credinţă, dar a şi fost înmormîntat 
într-o ctitorie ortodoxă — biserica Sf. Nicolae 
din Rădăuţi, cunoscuta necropolă a voievozi- 
lor moldoveni dinainte de Alexandru cel Bun. 


Țaratele bulgare. Fostul Imperiu româno- 
bulgar era de multă vreme o amintire în epoca 
pe care o avem în vedere, căci după Asănești 
se ridicase acolo o dinastie de viță cumană 
— 'Terterizii —, iar apoi, din Vidin, apare 
dinastia Sișmanizilor de aceeaşi origine. Re- 
prezentantul ultimei era bătrinul ţar Ioan (sau 
Ivan) Alexandru (4331—1371), care făcuse 

cuceriri în Balcani şi de aceea era mereu în 
dispută cu grecii din sud şi cu sîrbii din vest, 
însuși fiul său Mihail Asan, designat ca moş- 
tenitor, căzind în luptă la Salonic (1355). Cum 
conducerea statului său începuse să-i depă- 
șească puterile, ţarul îl numeşte pe un alt fiu, 
Sraţimir, ca guvernator al părţii de nord-vest, 
la Vidin. Cu timpul însă, acest ţinut devine 
autonom și se desprinde de-a binelea de Tir- 
novo, devenind ţaratul lui Sraţimir din Vidin 
(1360—1365 ; 1369—1396). Să mai precizăm 
aici, că atît Ivan Alexandru, cît şi Sraţimir 
erau înrudiţi prin soțiile lor cu domnii români 
de la nord de Dunăre : Teodora, fiica lui Basa- 
rab I, a fost prima soţie a lui Ivan Alexandru 
'si ea a dat naştere tocmai viitorului ţar vidi- 
„nean, Sraţimir ; la rîndul său, Sraţimir a avut 
de soţie pe Ana, fiica lui Nicolae Alexandru 
și deci, sora voievodului Vlaicu. Așadar, ţarul 
"din Vidin și voievodul Țării Româneşti deve- 
niseră nu numai cumnaţi, dar erau şi veri 
între ei. Asemenea relaţii de rudenie — și nu 
numai acestea — explică strînsele afinități 
statornicite în istoria ambelor maluri ale Du- 
nării. 

Prin urmare, Bulgaria reprezenta către 1370 
o diarhie : pe de o parte ţaratul din Tirnovo, 
condus după moartea lui Ivan Alexandru de 
fiul său Şişman (1371—1393), iar pe de altă 
parte ţaratul din nord-vest de la Vidin, condus 
de Sraţimir. În legătură cu acesta din urmă, 
mai trebuie adăugat şi faptul că Vidinul stă- 
pînea şi un teritoriu sîrbesc — Craina, cu Ne- 
gotin și Cladova, la gura Timocului. Aceste 

stăpiniri străine au făcut ca Serbia, al cărui 
teritoriu se afla el însuși sub forma unui mo- 
zaic de stăpîniri autohtone şi străine — inclu- 
siv banatul unguresc de Mačva, cu Belgrad —, 
să nu se învecineze niciodată în evul mediu, 
la Dunăre, cu Țara Românească ; cu atit mai 
puţin în condiţiile cuceririi turceşti de mai 
tirziu. 

Sraţimir a avut o soartă amară. Învrăjbit cu 
fratele său vitreg — Şişman (fiul altei Teo- 
dora, de neam evreesc şi creștinată, a doua 
soţie a lui Ivan Alexandru), ceartă ce se va 
răsfrîinge și asupra aliaţilor lui Sraţimir, deci 
şi asupra lui Vlaicu Vodă —, ţarul din Vidin 
a fost alungat de acolo de Ludovic I (1365), 
apoi a fost reinstalat cu sprijinul lui Vlaicu 
(1369) și va guverna în cetatea dunăreană pină 
va cădea sub turci, ca pedeapsă pentru parti- 
ciparea sa la cruciata de la Nicopol (1396). Nu 
s-a remarcat totuși prin fapte de arme, dar a 
fost în schimb un bun gospodar al ţaratului 
său. Monedele sale numeroase au împînzit tot 
sud-estul Europei, fiind frecvent găsite şi la 
nord de Dunăre. Soţia lui româncă, Ana tarita, 
i-a dăruit și un fiu — Constantin —, fiind 
totodată o delicată sprijinitoare a slovei bul- 
gare. 


Despotatul Dobrogei. O „țară a Cavarnei“ 
este menţionată încă în timpul lui Ioan Asan II 
(1218—1241) —, ţinutul dintre Varna și Calia- 
cra, nucleu al viitorului stat dobrogean din 
secolul al XIV-lea, îndreptat cu faţa către 
Bizanţ. În 1346, stăpinitorul de pe coasta Mării 

Negre era Balica — și la acesta a apelat îm- 
părăteasa Ana de Savoia (mama lui loan V 
Paleologul) pentru a lupta împotriva uzurpa- 
torului Ioan VI Cantacuzino. În fruntea oastei 
pe care o trimite  Balica se aflau fraţii săi 
— Dobrotici și Teodor —, primul fiind căsă- 
torit cu fiica unui înalt demnitar bizantin. Este 
posibil ca încă din 1348 Dobrotici să fi succe- 
dat lui Balica, dar sigur este faptul că în 1354 
Dobrotici era despotul „ţării Cavarneit, ca 
vasal al Bizanțului. 

Centrul statului lui Dobrotici se afla la Ca- 
liacra, fără ca în cuprinsul stăpînirii lui să 
intre — cum se crede — Varna, şi cu atît mai 
puţin Mesembria si Anchialos (este drept, el 
stăpiînea încă din 1357 posesiuni în regiunea 
Mesembriei, ca Emona şi Kozakeon, iar împă- 
răteasa Bizanțului, Ana de Savoia, îi dăruise 
o prânoia pe coasta Traciei : Midia, azi Midye 
în Turcia). De asemenea, nu este o certitudine 
că Dobrotici ar fi stăpînit (în 1374) Chilia 
dunăreană. 

Om de luptă şi întreprinzător —- considerat 
fără temei de unii istorici ca aventurier —, 
Dobrotici a lăsat o diră puternică în epoca sa, 
întrucît se dovedește că a știut să profite cu 
perseverenţă de disensiunile din sînul Impe- 
riului bizantin, ca şi de confruntările bizanti- 
nilor cu vecinii, chiar cu aliaţii mai îndepăr- 
taţi. În chip explicabil, în virtutea aurei de 
protector al orașelor pontice, pe care și-a asu- 
mat-o, nu putea sta bine cu genovezii şi nici 
cu ţarul din Tirnovo. Va fi amestecat în eve- 
nimentele din anii 1365—1366, prilejuite de 

călătoria la Buda a împăratului loan V Paleo- 
logui, oricum, însă, nu în măsura și nici cu 
rolul de „temniceri al basileului, cum consi- 
deră o parte din istoriografie. Desigur, avea o 
puternică influenţă : în 1369, alături de Vlaicu 
Vodă, va fi unul din garanţii eliberării ţarului 
Sraţimir ; în 1371, fiica sa se căsătorește cu 
Mihail despotul, fiul lui loan V Paleologul, 
iar mai tîrziu (1376) se străduie din răsputeri 
să-l impună pe ginere pe tronul Comnenilor 
din 'Trapezunt, intervenind în acest sens pe 
lîngă Bizanț şi Veneţia. A fost un dușman 
declarat al genovezilor: între 1370 şi 1375, 
conturile din Caffa evocă dese și costisitoare 
cheltuieli de pe urma războiului purtat de 
Dobrotici (abia fiul său, Ivanco, va reglementa 
relațiile cu Genova, prin cunoscutul tratat din 
1387). 

Se stinge, probabil în 1386; „ţările“ sale 
(terrae Dobrodicii) vor ajunge curind în stă- 
pînirea lui Mircea cel Bătrîn şi vor da pînă la 
urmă, printr-o interesantă şi explicabilă, isto- 
ricește, mutație toponimică, numele de Dobro- 
gea întregului ţinut românesc dintre Dunăre 
și Mare. 

Statele amintite mai sus erau deci direct 
învecinate cu ţara stăpînită de Vlaicu Vodă. 
Dar nu au fost și singurele angrenate în com- 
plicatul proces istoric din sud-estul european 
al vremii de care ne ocupăm. De aceea, nu 
trebuie să omitem : 


Imperiul bizantin. Deşi îndepărtat de mai 
multă vreme de Dunăre, Imperiul bizantin 

era totuși „prezent“ în toată Peninsula Balca- 
nică şi chiar mai departe, inclusiv pe terito- 
iul românesc — și aici avem în vedere înainte 
de toate influența sa culturală. Exercitată din 
ədincurile istoriei sale multiseculare, această in- 
iuuenţă, absolutizată uneori, a determinat totuşi 
mişcarea şi acționarea a numeroase resorturi 
de înrudire a popoarelor din zonă, desigur pe 
planul spiritual — prin acea cognatio spiritua- 
lis —, izvorul aflîndu-se fie în centrul bizantin 
de la Constantinopol, fie în provinciile politice 
(şi culturale) ale Imperiului : Macedonia cu Sa- 
lonicul, Epirul cu Arta, Atena, Peloponezul cu 
Mystră — cărora li se adaugă Athosul. 

Desigur, criza europeană de care am amintit 
nu a ocolit nici acest Imperiu, ba chiar putem 
spune că acesta își consuma acum, implacabil, 
ultima parte a drumului său istoric. Epoca Pa- 
leologilor, părind de bun augur odată cu elibe- 
rarea Constantinopolului de latini (1261), fiind 
numită și „Renaşterea Paleologilor“, era deja 
epigonică în cel de-al XIV-lea secol. Provin- 
ciile arătate, contaminate de zurba stăpiînirii 
france (latine), spune Steven Runciman, erau 
tot atitea centre de rivalitate şi de tendințe 
centrifuge față de cetatea lui Constantin, iar 
în Balcani şi aiurea existau suverani, mărunți 
şi mari, care cugetau zi şi noapte că ar putea 
fi oricînd stăpîni pe malul Bosforviui. Coloniile 
italiene din Cornul de Aur — genovezii din 
Pera (sau Galata, prima fiind denumirea ofi- 
cială), precum şi marii ior rivali, venețienii, 
acaparaseră aproape to! comerţul, stîrnind ura 
profundă a negustorile: greci. 

Era un Imperiu în scăpătare. În frunte se 
afla Ioan V Paleologul (1341—1391), a cărui 
domnie a fost mai mult decit zbuciumată — 
una cu totul nefericită. Mai întîi, că a fost 
alungat din scaun de trei ori — de socrul său, 
de propriul fiu şi apoi de un nepot. Încă nu 
luase bine frînele guvernării, pe cînd avea doar 
11 ani, că a și fost detronat în 1341 de socrul 
său Ioan VI Cantacuzino, care devine stăpîn 
peste Bizanţ pînă la abdicarea din 1354 (cînd 
se călugărește, devenind Ioasaf și așezindu-se 
la Mystrâ, unde a și murit, în 1383). Uzurpa- 
torul, am văzut, avea să se înfrunte cu mama 
împăratului legitim — regenta Ana de Sa- 
voia — care apelase la Dobrotici ; în 1343, ea 
dă în gaj venețienilor bijuteriile coroanei pen- 
tru suma de 30 000 ducați de aur și nu întîm- 
plător, cînd în 1347 se încoronează Ioan VI 
Cantacuzino (în anul cînd ciuma face ravagii 
şi la Constantinopol), cei prezenţi constată cu 
uimire că împăratul purta o coroană cu po- 
doabe false, din sticlă ! Dar nefericirea adevă- 
rată a basileului loan V a venit din altă parte. 

Căci uzurpatorul, se spune — și e vorba de 
ironia soartei —, pentru a-și menţine tronul i-a 
chemat în sprijin pe turcii osmani, aşezaţi de 
multă vreme în Asia Mică şi unde ciuntiseră 
deja Imperiul. Fapt este că în 1354, cînd loan V 
îşi recăpătă tronul, turcii ocupă cetatea Galli- 
poli, cheia Dardanelelor, iar apoi îşi întind stă- 
pînirea în Tracia, ocupînd cetăţile Adrianopol 
(1361 ; data este controversată ; oricum, după 
1371 turcii sînt stăpîni aici) și Filipopol (1363) 
— Rumelia otomană de mai tirziu. Vom reveni 

în legătură cu ceea ce a urmat, în 1365—1366, 
privindu-l pe loan Paleologul. Deocamdată 
însă luăm act de implantarea solidă a turcilor 
în Balcani. 


Imperiul otoman. Revărsat din Asia Mică, în 
împrejurările evocate, în Europa, Imperiul 
otoman încă nu ajunge în timpul lui Vlaicu 
Vodă să amenințe direct linia Dunării. Cu toate 
acestea, ameninţarea se.contura mai ales în 
Balcani, prin activul sultan Murad I (1359— 
1389), numit de turci „împărat“ (Hudavendigâr). 
Deja în 1364, după unele izvoare turceşti (lupta 
de la Sirpsîndigi sau „Sirbul zdrobit“, potrivit 
limbajului metaforic al acestora), mai degrabă 
însă în 1371, la Cernomen sau Cirmen, pe rîul 
Marița, o coaliție bizantino-sîrbo-bulgară este 
înfrîntă cumplit de oștile lui Murad I. Este o 
problemă istorică, așa cum iarăşi vom vedea, 
dacă atunci au avut loc două lupte şi dacă a 
luat parte alături de creştini și oastea lui Vlaicu 
Vodă. Proaspeţii cuceritori apărutţi pe continent 
au izbutit pînă la urmă să schimbe radical — și 
pentru multe secole — harta politică a Pe- 
ninsulei Balcanice. 

Acolo însă, la nord de Dunăre, creștea și se 
impunea tot mai mult o Țară Românească, me- 
nită de istorie să reprezinte unul din scuturile 
împotriva Semilunii. Un pas important în 
această direcţie are loc în timpul lui Vlaicu 
Vodă. 


TERRA 'TRANSALPINA — 
UNGROVLAHIA SAU 
ŢARA ROMÂNEASCĂ 


Cu mai puţin de un veac înainte de Vlaicu 
Vodă, teritoriul dintre Carpaţi şi Dunăre era 
presărat de formaţiuni cneziale şi voievodale 
— ţări (terrae) întemeiate pe obşti sătești, mari 
şi mici, îndeplinind funcţii — „rosturi“ spunea 
N. lorga — ce prefigurau încă de pe atunci vii- 
torul organism statal, îndeosebi prin puterea 
lor armată. Din această „nebuloasă patriarhală 
a juzilor şi voievozilor“, după expresia acelu- 
iaşi mare istoric, în cursul unui proces desfă- 
şurat nu fără suişuri şi coborişuri, cu jertfe 
— ca a vestitului Litovoi, pe la 1277 —, îşi 
trage originea statul feudal al Țării Româneşti. 

Un fapt istoric trebuie subliniat aici: pro- 
cesul de unificare politică, pornit sub Litovoi 
voievod încă din veacul al XIII-lea, în dreapta 
Oltului (dar eşuat), a avut sorți de izbîndă pe 
stînga riului — prin voievodatul Argeșului. Ro- 
lul coagulant al Argeșului, în acel final de veac, 
este dealtfel relevat și de tradiţia „descăleca- 
tului“ lui Radu Negru, în schema redată de 
letopiseţele veacului al XVII-lea. Coborind din 
Făgăraş, în 1290, Radu Negru ajunge mai întîi 
la Cîmpulung : „Acolo au făcut — spune Leto- 
piseţul Cantacuzinesc — şi o biserică mare și 

frumoasă și înaltă. De acolo au dăscălecat la 
Argeș și iar au făcut oraş mare și s-au pus 
scaunul de domnie făcînd curţi de piiatră şi 
case domnești și o biserică mare și frumoasă [...] 
Atunce și Băsărăbeştii cu toată boierimea ce 
era mai înainte preste Olt, s-au sculat cu toţii 
de au venit la Radul Vodă, închinîndu-se să fie 
supt porunca lui și numai el să fie preste toţi. 
De atunce s-au numit de-i zic Ţara Româă- 
nească [...]*. 

Bineînţeles, aserţiunea tradiţiei noastre isto- 
rice trebuie privită nu atît în litera, cît în spi- 
ritul ei : „închinarea“ virfurilor locale de peste 
Olt, şi de dincoace, a fost un fapt real — con- 
diţie indispensabilă a ridicării unui singur vo- 
ievod peste întreaga ţară. În rest, datele tradi- 
tiei nu pot fi acceptate si cu atît mai puţin des- 
călecatul însusi — nedovedit de vreun izvor 
contemporan. Dealtfel, arheologia a demonstrat 
că la Argeș s-a ridicat o curte voievodală încă 
la sfîrşitul veacului al XII-lea, iar alături de 
aceasta, către 1200, se construieşte o frumoasă 
ctitorie religioasă în stil bizantin. Este vatra 
voievodală moștenită de Seneslav (Seneslau de 
la 1247) şi de urmașii lui din a doua parte a 
veacului al XIII-lea — între care se numără şi 
Tihomir, voievodul de la cumpăna acestui veac 
cu cel următor (posibil fiu sau nepot al lui 
Seneslau). Abia mai tîrziu, în jurul anului 1340, 
Basarab I a clădit noua Curte — aceea păstrată 
şi azi în ruină. Oricum, un Radu Negru, la 1290, 
nu numai că trebuia să-l întilnească la Argeș 
pe Tihomir — şi să-l scoată pe acesta din 
scenă, pentru a face „curţi de piiatră“ și bise- 

rică, a domni şi „a așeza“ ţara —, ceea ce nu 
se confirmă, căci tocmai fiul lui Tihomir îi ur- 
mează acestuia în scaunul argeşean —, dar mi- 
ticul descălecător ar fi găsit la Argeş construcţii 
ridicate cu mai bine de un veac înainte de 1290. 
Dimitrie Onciul a definit magistral conţinutul 
(şi contradicţiile) tradiţiei noastre istorice : jto- 
tul, afară de data cronologică, este, în orecare 
înțeles, adevărat în ea, nimic însă în legătura 
în care e dat“. 

Deşi pentru istoriografie a rămas încă obscură 
dimensiunea rolului pe care l-a avut Tihomir 
în fundarea statului feudal muntean, totuși 
împrejurările externe îi erau favorabile aces- 
tuia, dacă el s-ar fi încumetat să purceadă la 
unificarea politică a formațiunilor teritoriale ro- 
mâneșşti : criza regatului ungar prin stingerea 
dinastiei arpadiene, dispariţia hanului tătărăsc 
Nogai, decăderea statului bulgar al Terterizi- 
lor etc. În orice caz, împlinirea amintitului pro- 
ces se realizează sub Basarab, fiul lui Tihomir 
(Basarab, filium Thocomery — cum preciza un 
izvor din 1332), voievodul cu domnie înde- 
lungată (c. 1310—1352), de numele căruia se 
leagă făurirea statului Ţării Românești. 

Creaţia de stat — de caracter feudal desi- 
gur — nu a fost deci nici spontanee și nici nu 
a urmat un curs lin, adică fără oprelişti. Ea s-a 
desăviîrşit pe tot parcursul veacului al XIV-lea, 
începînd cu Basarab I. Dacă am compara 
această creaţie de stat cu o clădire — atunci pu- 
tem afirma : înaintaşii din secolul al XIII-lea 
pregătesc materialul de construcţie, Basarab I 
pune temeliile şi înalţă clădirea pînă mai sus 

de ferestre, iar urmașii săi din scaunul de la 
Argeş continuă opera și-i aşază acoperișul. 
Bineînţeles, părăsind termenii figurati, aproape 
toate pirghiile mecanismului vieţii de stat ac- 
ţionau ca atare încă în timpul lui Basarab I și 
ne referim la funcţiile interne şi externe. Me- 
ritul primordial al lui Basarab I a fost acela că 
în timpul său Ţara Românească a căpătat iden- 
titatea istorică, — după expresia lui Ștefan 
Ştefănescu —, prin acel moment capital care a 
consolidat tînărul organism de stat, impunîn- 
du-l în sud-estul Europei. Voind să supună 
Tara Românească, regele Carol Robert inva- 
dează țara voievodului român, dar oștile de in- 
vazie sînt zdrobite — la „Posada“, cum s-a în- 
cetăţenit (fără probe istorice) în istoriografie 
(9—12 noiembrie 1330). Basarab I cucerea ast- 
fel pe cîmpul de luptă libertatea de acţiune, 
dreptul la existenţă de-sine-stătătoare a Ţării 
Românești — neatîrnarea politică ; este sensul 
pe care îl avea în evul mediu conceptul (necu- 
noscut atunci, el fiind o creaţie a epocii mo- 
derne) — de independenţă. Unul din atributele 
titlurilor voievodale româneşti — acela de sa- 
moderjavnii (autokrator) — își trage originea 
din victoria lui Basarab I. 

Către mijlocul veacului — în urma demersu- 
rilor lui Ludovic I — are loc o reevaluare a ra- 
porturilor cu coroana Ungariei, la aceasta con- 
tribuind şi fiul său Nicolae Alexandru, pe care 
se pare că şi l-a asociat la domnie. 

Cu toate acestea, neîmpăcatul — cu realită- 
tile — vecin regal a făcut ca raporturile cu 
Țara Românească să stea aproape tot timpul 

într-un echilibru fragil, prin încercările de 
imixtiune în treburile statului de la sud de 
Carpaţi, în fruntea căruia se afla, după moartea 
lui Basarab I, voievodul Nicolae Alexandru 
(1352—1364). Rezultă aceasta din mult-discu- 
tatul privilegiu de comerţ acordat de rege bra- 
şovenilor (în 1358) — o măsură de forţă care 
sfida autoritatea domnului român, marcînd în- 
ceputul unui şir de acţiuni similare petrecute 
în decursul ultimei părți a veacului al XIV-lea. 

La rîndul său — şi aici ni se relevă meritul 
lui Nicolae Alexandru —, voievodul român, in- 
sensibil la propaganda catolică (să nu uităm 
că însăşi soţia sa, Doamna Clara, era catolică), 
răspunde presiunii din partea regelui Ungariei 
printr-o opțiune politică de maximă însemnă- 
tate istorică : sprijinirea ortodoxiei prin insti- 
tuirea înaltei ierarhii ecleziastice. În urma unor 
repetate demersuri pe lingă Patriarhia din Con- 
stantinopol, în 1359 este transferat la Argeş 
mitropolitul Iachint de Vicina — două scri- 
sori, a sinodului patriarhal şi a patriarhului Ca- 
list, recunoscînd formal acest transfer. Recu- 
noașterea ierarhiei metropolitane de către 
Patriarhia ecumenică însemna implicit şi 
recunoaşterea de jurea existenţei statului feu- 
dal Țara Românească, întrucit așa cereau nor- 
mele vieţii feudale. Era o măsură pe planul 
instituţional care a contribuit decisiv la creş- 
terea prestigiului Ţării Româneşti în afara 
graniţelor acesteia. Presupunem că tot Nicolae 
Alexandru a clădit în același scop şi locașul 
bisericii metropolitane, pe locul unde mult 

mai tîrziu va ridica Neagoe Basarab (1517) 
Mănăstirea Argeşului. 

Așadar, Nicolae Alexandru voievod avea ce 
lăsa de moştenire fiului său : o ţară așezată, cu 
o viaţă economică tot mai prosperă şi un cadru 
instituţional în continuă amplificare şi diversi- 
ficare, potrivit cerinţelor reclamate de structu- 
rile statului feudal. 

Numele ţării nu era acelaşi pentru vecinii săi. 
Cancelaria ungară o numea Terra Transalpina, 
„țara de dincolo de munţii Carpaţi“, adesea şi 
Terra Basarab, „ţara lui Basarab“, iar actele 
papale și Wlachia sau Walachia. Slavii din sud 
o cunoşteau de regulă sub termenii de Vlașka, 
Karavlașka — mai rar Vlahozaplaninska, sem- 
nificînd în substanță „țara românilor“. În 
schimb, bizantinii o numeau Ungrovlahia, „Vla- 
hia dinspre Ungaria“, termen preluat apoi de 
cancelaria slavonă a Ţării Româneşti, care alt- 
fel — în documentele latinești — întrebuința 
celălalt termen, Terra Transalpina (inclusiv în 
legendele monedelor) ; așa a fost şi în timpul 
lui Vlaicu Vodă, cînd, numai sub acesta (se 
pare), numele bizantino-slavon al ţării era o va- 
riantă insolită a celui abia amintit : [transliterat 
fonetic] Vongrovlahia (==inscripţia de la Argeş, 
1369 ; hrisovul pentru Vodița, c. 1370). 

Hotarele au fost dintru început stabile. Țara 
Românească, precum Moldova, nu s-a născut 
prin cuceriri teritoriale. La vest şi nord erau 
Carpaţii, la sud Dunărea ; numai spre est, da- 
torită prezenţei îndepărtate a Hoardei de Aur, 
fixarea hotarului la gura Siretului a fost o 
problemă de durată, rezolvată deja sub Nicolae 

Alexandru voievod. De asemenea, se cuvine o 
mențiune pentru hotarul carpatin : în afară de 
stăpînirea feudei ardelene din preajma Sibiu- 
lui — enclava viitorului Amlaş, unde Vlaicu 
avea posesiuni în orice caz la 10 octombrie 1366, 
cum indică limpede un document de la Ludo- 
vic I —, limita propriu-zisă a Ţării Românești 
depășea la nord Carpaţii, în zona Făgărașului, 
întrucît „ducatul“ de Făgăraș era de asemenea 
o feudă a voievodului român. Actele emanate 
de Vlaicu Vodă în această privinţă sînt deci o 
oglindă a acestei stări de fapt. În sfîrşit, este 
cazul că amintim aici și o altă problemă, care 
nu a reținut prea mult atenţia istoriografiei : 
hotarul Țării Românești în ţinutul Jiului Su- 
perior se afla la nord de furca izvoarelor acestui 
rîu, depresiunea cu Pietroșanii şi Uricanii de 
azi depinzind de Țara Românească. Izvoare ul- 
terioare (o hotarnică din timpul lui Neagoe 
Basarab, vechi hărţi — între care şi cunoscuta 
haită a lui Fr. Schwantz, din 1722) arată lă- 
murit această realitate istorico-geografică, „co- 
rectatăi mai tîrziu de Imperiul habsburgic. 


VLADISLAV I 
ȘI POLITICA SA INTERNĂ 


Vladislav I — Vlaicu s-a urcat pe tronul din 
Argeş îndată după moartea tatălui său Nicolae 
Alexandru (16 noiembrie 1364), cum ne indică 
piatra de mormînt a acestuia de la Mănăstirea 
Cimpulung. Mama sa, dacă este să dăm crezare 
unui pomelnic din 1711 de la aceeaşi mănăstire, 
se numea Maria ; în orice caz, Vlaicu nu era 
fiul catolicei Clara — a doua soţie a voievodu- 
lui dispărut, explicîndu-se şi în acest fel disen- 
siunile dintre mama vitregă şi tînărul voievod. 
Am văzut că acesta mai avea o soră, Ana, mă- 
ritată cu Sraţimir, dar izvoarele ne vorbesc de 
alte două : una numită tot Ana (sau Anca), so- 
tia cneazului sîrb Ştefan V Uroș, iar cealaltă 
Elisabeta, soția nobilului polonez din vița Piaş- 
tilor, Vladislav de Opole (Oppeln). Ultimele 
două trebuie să fi avut de mamă pe numita 
Doamnă Clara. În sfîrșit, voievodul a avut și 
frați : unul este Radu, viitorul asociat şi domn, 
iar altul se numea Voislav — și s-a aflat de el 
abia în 1920, cînd i s-a descoperit mormîntul 
din Biserica domnească de la Argeș. 

Am spus mai sus : tînărul voievod. Într-ade- 
văr, în momentul cînd Vlaicu Vodă preia friî- 
nele domniei, el nu era „de peste cinzeci de 
ani“ — cum presupunea în 1871 B. P. Has- 

deu —, ci un tînăr de cel mult 25—30 de ani. 
Ca atare, se va fi născut după anul invaziei 
angevine în Ţara Românească, fiind copil mic 
în momentul cînd bunicul său ridica la Argeș 
noua curte voievodală (c. 1340), un copilanăru 
care înţelegea lucrurile în 1352, cînd tatăl său 
se urca în scaun un om în putere, vrednic 
vlăstar și urmaş, în 1364. Afirmațiile de mai 
sus sînt întărite de portretul său de la Argeş şi 
mai ales de observaţiile înregistrate cu prilejul 
deschiderii sarcofagului său, în 1920. 

Astfel, în scena Deisis de pe peretele răsări- 
tean al pronaosului Bisericii domnești din Ar- 
geș este redată prin pictură (și la scară minia- 
turală) figura voievodului : un tînăr cu mijloc 
subţiratec, îmbrăcat în tunică pînă la genunchi 
(aceştia poartă cnemide) ; de sub coroana de 
aur de pe cap se revarsă pe umeri plete casta- 
nii, iar faţa-i prelungă, ovală, poartă de aseme- 
nea barbă și mustăţi în același ton. Indiscu- 
tabil, personajul trădează nu virsta senectuţii, 
ci a tinereţii — un voievod în atitudine rugă- 
toare, aflat la picioarele lui Hristos. 

Un alt portret al voievodului — de această 
dată în naos, pe peretele apusean, avea alt rost 
decit cel precedent :era aşa-numitul tablou vo- 
tiv, în care Vlaicu și Doamna Ana, soţia lui, 
reprezentaţi în ţinută solemnă, de curte, pre- 
zentau modelul bisericii — ctitoria lor. Din 
nefericire, acest tablou nu mai este original, el 
fiind refăcut în maniera decadentă din veacul 
trecut (o dată la 1827, apoi retuşat în a doua 
parte a secolului). Chiar așa, totuși, figura vo- 
ievodului arată şi ea a unui om tînăr. Că este 

vorba de Vlaicu Vodă și de soţia lui rezultă 
din inscripția slavonă pictată, păstrată deasu- 
pra, în legătură cu care vom da desluşiri mai 
departe. Un lucru îl semnalăm de pe acum: 
acest tablou votiv de la Argeş a inspirat altele 
care au urmat, în diferite ansambluri de pic- 
tură din Ţara Românească (Cîmpulung, Curtea 
de Argeş etc.) —, dar nu pentru a-l ilustra pe 
Vladislav I — Vlaicu, ci pe legendarul Negru 
Vodă (sau Radu Negru). Cînd pictorul G. Tatta- 
rescu, în 1860, executa o schiță după modelele 
din ctitoria lui Neagoe Basarab, respectiv „Radu 
Negru Vw. 1290. Episc. Argeșu“ cum însemna 
Tattarescu, şi „doamna Ana“ — el reda de fapt 
portretele din Biserica domnească ! 

În sfirşit, există probele concludente pe care 
ni le oferă chiar rămăşiţele pămîntești ale voje- 
vodului, găsite la Argeș în 1920, în celebrul 
mormiînt nr. 10. Descoperitorul, Virgil Drăghi- 
ceanu, consemna : „un schelet delicat“, „o şuviţă 
de păr castaniu pe umărul drepti etc. Talia, 
după măsurătorile în situ, era de 1,60—1,64 m, 
dovedind că Vlaicu Vodă era un om scund (să 
precizăm că antropologul Francisc Rainer nu a 
procedat, din motive necunoscute, la expertiza 
osemintelor). „Din faptul că s-a găsit în mor- 


mintul său plete castanii — conchide acelaşi 
V. Drăghiceanu, considerind însă că-l avea în 
faţă pe Radu I — se poate deduce că ela 


murit tînăr (...)“. Sub cinzeci de ani, sau în ju- 
rul acestei virste, putem fi încredinţaţi acum. 

Despre soţia lui — ANA DOAMNA — avem 
puţine cunoștințe. Provenea însă cu siguranţă 
dintr-o familie princiară balcanică, posibil din 

ţinuturile sîrbeşti, fără a putea preciza locul 
exact de origine. A fost alături de soțul ei, o 
donatoare — cum ne arată nu numai tabloul 
votiv din naosul Bisericii domnești, ci şi fere- 
cătura de argint și inscripţiile în limba greacă 
de pe marea icoană a Sf. Athanasie, dăruită 
(c. 1372) de Vlaicu Marii Lavre din Athos. Va 
îi lucrat, de asemenea, potrivit obiceiurilor din 
casele domnești, odăjdiile de mătase, perdelele 
și celealte lucruri „cusute cu fir de argint“, cu 
care voievodul a înzestrat (c. 1370) ctitoria sa 
de la Vodița. A fost înmormiîntată în Biserica 
domnească, lîngă voievod, dar cavoul ei a fost 
găsit în 1920 în stare jalnică, fiind jefuit din 
vechime. 

Nu se ştie dacă Vlaicu Vodă a avut vreun 
urmaș, băiat sau fată. Voievozii următori se 
trag din spita fratelui său, Radu I, pe care și 
l-a asociat la domnie. La ei se gîndea voievodul, 
în 1372, cînd scria : „rugăm şi poruncim urma- 
şilor noștri, care vor fi urmaşi în stăpînirea vo- 
ievodatului nostru“. 


Titlul voievodal. Cum bine s-a observat din 
vechime, titlurile voievozilor români exprimă 
limpede trăinicia poziției lor interne şi externe, 
iar Vlaicu Vodă nu a făcut excepţie în această 
privinţă. În mod obișnuit, titlul înfățișat de 
izvoare este cel scurt — ca în hrisovul pentru 
Vodița (c. 1370): „Eu cel în Hristos Dumnezeu, 
binecredinciosul voievod Vladislav, din mila lui 
Dumnezeu domn a toată Ungrovlahia [recte : 
Vongrovlahia]“. Cu unele modificări de formă 
(importante însă prin conţinutul lor), acesta 

este titlul principal al voievozilor români di- 
nainte şi de după Mircea cel Bătrîn — astfel 
aprecia Dimitrie Onciul la începutul veacului 
nostru ; chiar atunci cînd titlul era redat în la- 
tinește prin numai doi termeni — Voivoda 
Transalpinus —, el exprima „stăpînirea princi- 
patului Țării Românești însuși“, dovadă stînd 
și împrejurarea că această formă a titlului o 
regăsim pe monedele muntenești. De asemenea, 
din aceeaşi categorie face parte şi titlul redat 
de inscripția grecească cizelată pe icoana 
Sf. Athanasie c. 1372. 

Cu certitudine, însă, Vlaicu Vodă a folosit și 
titlul întreg (sau lung), în care — alături de 
atributele voievodale „binecredincios*, „singur- 
stăpînitor“ — a indicat și posesiunile lui. Din 
nefericire, ne lipsesc documentele slavonești — 
singurele care ar fi fost în măsură să întă- 
rească deplin afirmaţia noastră. Totuși, un in- 
diciu important în această privinţă ne este ofe- 
rit de inscripţia pictată deasupra tabloului votiv 
din naosul Bisericii domneşti, care evocă un 
anume moment din domnia voievodului nos- 
tru — acela din 1369 (în traducere) : „(Eu, Vla- 
dislav, cel în Hristos Dumnezeu) binecredin- 
ciosul voievod și singurstăpinitorul (domn al 
țării) Ungrovlahiei [recte : Vongrovlahiei], al 
Vidinului și al întregii cîrmuiri a Vidinului“. 

De asemenea sînt de luat în considerare cele 
mai vechi documente din timpul lui Vlaicu 
Vodă, respectiv privilegiul pentru braşoveni 
(1368) şi circulara către comitţi, juzi, castelani 
etc. (1369) — cu distincţiile care neapărat se 
impun şi anume: că documentele în cauză 


39 


oglindesc oarecum „linia de plutire“ a relațiilor 
stabilite între voievodul român şi suzeranul său 
Ludovic I de Anjou (relaţii marcate de regulă 
prin îndelungi perioade de încordare) și că 
asemenea documente sînt (sau par a fi) nu ema- 
naţii directe ale cancelariei lui Vlaicu, ci mai 
degrabă fie produse ale celei transilvănene — 
fie inspirate, în bună parte, din modele de 
peste munţi. Iată cum sună aceste titluri : „Vla- 
dislav, din mila lui Dumnezeu și a maiestăţii 
regești voievod al Țării Româneşti și ban de 
Severin“ (1368) şi „Vladislav, din mila lui 
Dumnezeu şi a regelui Ungariei voievod al 
Țării Românești şi ban de Severin, precum și 
duce de Făgăraș“ (1369). 

Indiscutabil, sînt aici formulări care intrigă 
şi care nu se explică decit prin contextul po- 
litic al vremii (aspect ce va necesita anumite 
deslușiri mai departe). În elaborarea celor două 
documente a intervenit așadar un mecanism cu 
totul neobișnuit — titlul voievodului român 
fiind redat mai de grabă așa cum îl vedea şi 
îl dorea regalitatea angevină. Dealtfel, este 
semnificativ că în alt moment, în 1372, Vlaicu 
însuşi — aflat în culmea puterii — găsea ni- 
merit să evoce: „pe cînd eram necurmat sub 
ascultarea și îndurarea regelui“, „domnul nos- 
tru firesc“ „mînia sfinţilor regi Ștefan, Ladislau 
și Emeric“ etc. — dar titlul său nu se mai re- 
feră şi la regele Ludovic: „Ladislau 2voyvoda 
transalpinus, banus de Zerinio et dux nove 
plantacionis terre Fougaras“ (Vladislav, voie- 
vodul Țării Românești, ban de Severin și duce 
al Ţării Făgărașului nou dobindite). 

Vlaicu a mai purtat și titlul de MARE VO- 
IEVOD ȘI DOMN. În această privință, ne îngă- 
duim să nu fim de acord cu judecata lui Nicolae 
Iorga, care a scris în sinteza din 1937: „Felul 
cum se privea însuși Vladislav, nu cum li plă- 
cea altora să-l intituleze, poate cu complicitatea 
cutărui boier al lui, e cel din privilegiul pentru 
mănăstirea Vodița : „Eu în Hristos binecredin- 
ciosul voievod Vladislav şi cu mila lui Dumne- 
zeu domn a toată Ungrovlahiat. E, în ce priveș- 
te prima parte, copiat după al împăraţilor bi- 
zantini“. 

Marele istoric, aşa cum am evidențiat, avea 
dreptate cînd fixa întocmirea hrisovului amin- 
tit după evenimentele din Vidin (1369), dar se 
înşală admiţind că voievodul nu s-a numit pe 
sine altfel decît cum indică titlul din respec- 
tivul hrisov. Nu era posibil ca alții — boieri și 
dregători, curteni, precum şi reprezentanţii bi- 
sericii autohtone și ecumenice — să-l numească 
pe Vlaicu „Mare Voievod,“ înainte ca însuși 
domnul din fruntea ţării să'o arate prin actele 
sale de cancelarie. Neșansa este că tocmai aces- 
tea ne lipsesc. Căci toate împrejurările care au 
marcat ascensiunea evidentă a voievodului, con- 
solidarea domniei lui pe plan intern şi extern 
îl îndreptăţeau să poarte titlul de „MARE VO- 
IEVOD ȘI DOMN“ — așa cum l-au purtat de 
altfel și bunicul Basarab I și tatăl său, Nicolae 
Alexandru. Cert este că noua titulatură a lui 
Vlaicu Vodă este afirmată în perioada dintre 
sfirșitul anului 1269 și luna august 1370. De- 
sigur, © procedură de ordin formal, căci Vla- 
dislav I — Vlaicu, precum tatăl său, era prin 

dreptul nasterii (iure geniture) un Mare Voie- 
vod din mumentul cînd a preluat domnia, în 
1364! (Să aminiim în această privinţă că și 
Mircea cel Bătin. +" primul său document cu- 
noscut, era intitui:: doar „voevod“, la fel si 
Dan I). Dar era şi © modificare a pozitiei pe 
care se afla acum Vlaicu Vadă : el urcase deja 
pe culmile puterii sale şi ureasta pentru cîţiva 
ani. De aici și punerea de avoid a titlului cu 
situaţia de fapt. 

Încă în „pitacul“, datat [c. 1379}, mitropo- 
litul Iachint se adresa patriarhului Filotei : „lu- 
cru de laudă se va părea și se va socoli că 
m-am alăturat cîndva Marelui Voievod“, iar 
mai departe : „acolo sosește fratele meu dicheo- 
filaxul [...] trimes de fiul marii tale sfinţii, Ma- 
rele Voievod și boierii săi“. De asemenea, de 
data aceasta cu o mai mare exactitate calenda- 
ristică — şi în scrisoarea-angajament a viito- 
rului mitropolit Antim Kritopoulos, din 1370, 
august (indictionul III): „Marele Voievod [...] 
domnul Țării Românești“. 

Documentele citate sînt în legătură cu de- 
mersurile pe care le făcea Vlaicu Vodă pe lingă 
patriarhie în vederea înființării celui de-al doi- 
lea scaun metropolitan. Am evidenţiat deja sub- 
stratul politic ce prezida astfel de demersuri. 
Sigur este faptul că Vlaicu Vodă se adresa pa- 
triarhului Filotei tocmai în calitatea sa de Mare 
Voievod și Domn. Este drept, înaltul prelat din 
Constantinopol nu-l menţionează pe Vlaicu în 
actul de numire a lui Antim (octombrie 1370), 
dar o va face peste doi ani, în august 1372 (la 
instalarea lui Hariton în locul defunctului mi- 

tropolit Iachint) : „fiul meu, prea nobilul, Ma- 
rele Voievod şi domn a toată Ungrovlahia“ — 
astfel îl numeşte el pe Vlaicu Vodă în origi- 
nalul slavon al actului de numire. 

În sfîrşit, există o mărturie cît se poate de 
limpede că voievodul însuşi s-a numit pe sine 
Mare Voievod şi Domn: rezultă aceasta din 
inscripţiile cizelate pe ferecătura originală a 
icoanei Sf. Athanasie de la Marea Lavră din 
Athos, de care am amintit. Să precizăm aici 
amănuntul că donatorii — Domnul şi Doam- 
na — sînt reprezentați întocmai ca în tabloul 
votiv din Biserica domnească, adică în mare 
ținută princiară, cu coroane pe cap și, mai ales, 
cu mîinile întinse ; mai mult, dispoziţia lor pe 
ferecătură — voievodul în dreapta şi soţia sa 
în stînga — ne arată că gravorul s-a inspirat 
chiar din amintitul tablou votiv. De aceea şi 
inscripţiile lămuritoare par inversate, întrucit 
gravorul redă mai întîi titlul lui Vlaicu (în 
stînga, în dreptul Anei), urmat de acela al so- 
tiei sale (plasat în dreapta), în coloane (cu 7, 
respectiv 8 rînduri). Iată cum sună aceste titluri 
în greceşte (transliterate) : +IOANNES VLAN- 
TISLAVOS MEGAS VOEVODAS EN H(rist)O 
TO TH(e)O PISTOS AYTH(en)T(es) KE AY- 
TOKRATOR PASES OYGKROVLAHIAS + 
ANNA EOYSEBESTATE MEGALE VOEVO- 
DISA EN Hirist)O TO TH(e)O PISTE KE 
AYTOKRATORESA PASES OYGKROVLA- 
HIAS — adică „+ loan Vladislav, mare voievod, 
în Hristos Dumnezeu credinciosul domn şi sin- 
gurstăpiînitor a toată Ungrovlahia + Ana, 
preapioasă mare voievodeasă, în Hristos Dum- 

nezeu credincioasă şi singurăstăpinitoare a toată 
Ungrovlahia“. 

Este de neînchipuit, așadar, ca un titlu voie- 
vodal ca acela de mai sus, să nu fi fost con- 
semnat şi de actele de cancelarie ale lui Vlaicu 
Vodă — respectiv de cele redactate în slavo- 
neşte ; faptul că, la 16 iulie 1372, diploma la- 
tinească pentru Ladislau de Dobca ne indică 
alt titlu se explică lesne : niciodată documen- 
tele latinești ale voievozilor români nu se su- 
prapun, în ce priveşte redarea titlului, cu 
formularele redactate în slavoneşte sau în 
grecește. 

Am lămurit deci un moment important din 
domnia lui Vlaicu Vodă și anume, că începînd 
oricum cu c. 1370 (prima parte a anului), stă- 
pînitorul Țării Româneşti era de drept şi de 
fapt MARE VOIEVOD ȘI DOMN. Cît de justi- 
ficat era acest titlu — rezultă şi din împreju- 
rarea că voievodul și-a asociat la domnie pe fra- 
tele său Radu, probabil tocmai în cursul anului 
1370, cum vom arăta mai departe. 

Absorbit în mare măsură de împrejurările 
externe cu care a fost confruntat permanent, 
Vlaicu nu a fost mai prejos în organizarea şi 
dirijarea treburilor interne ale ţării sale. Cum 
am sugerat deja, există o strinsă legătură între 
politica lui externă şi cea din interior — fapte 
și fenomene din afară declanşind reacţii prin 
politica lui Vlaicu Vodă în cuprinsul Țării Ro- 
mâneşti — şi invers. 

Desigur, penuria documentară ne obligă să 
procedăm şi cu generalităţi cînd încercăm să-i 
definim politica sa internă ; totuşi, în pofida 

acestui impediment obiectiv, izvoarele ne 
transmit importante amănunte în această direc- 
ţie. În orice caz, clișeul mai vechi cu care am 
fost obişnuiţi — „prima mănăstire, primul docu- 
ment de cancelarie, prima monedă“ etc. — tre- 
buie părăsit : Vlaicu Vodă nu a fost neapărat un 
inovator, ci a desăvirșit şi a dus mai departe 
opera înaintaşilor săi, folosind la maximum re- 
sursele ţării în limitele impuse de orînduirea 
feudală. Este drept, și-a propus țeluri noi — și a 
reuşit (de pildă, cu moneda sa) ; a pus ordine în 
viața de stat, dar a beneficiat și de experiența 
înaintaşilor săi, ca și de aceea a contemporanilor 
din jur. Vlaicu Vodă a găsit țara organizată şi 
nu-i de prisos a reaminti aici, reluînd o idee ex- 
primată mai înainte, că înşişi cronicarii munteni 
legau începuturile vieţii de stat de necesara 
orînduială a treburilor lăuntrice : „Și au început 
— zice autorul Cronicii Bălenilor despre miticul 
Radul Negru — a-și tocmi și a-și îndrepta ţara 
cu judeţe, cu judecătorii (cu boierii) și cu al- 
tele ce era de folosul domniei şi a țării, lăţin- 
du-se pînă în Dunăre și pînă în Siret. 

Toate acestea nu scad cu nimic meritele lui 
Vlaicu Vodă, care se dovedește a fi fost unul 
din voievozii-ctitori ai Țării Românești, desă- 
vîrșind consolidarea acesteia. Un adevărat pro- 
gram de guvernare este ilustrat de înfăptui- 
rile lui. 


Viaţa economică. Este unanim admis că viaţa 
economică medievală din ţările române s-a 
sprijinit în proporţie covîrşitoare pe agricul- 
tură — privită în sens larg, adică diversificată 

in ramuri agricole (cultura plantelor cerealiere, 
viticultura, pomicultura, legumicultura etc., şi 
bineînțeles, creşterea animalelor mari şi mici, 
inclusiv păstoritul), la care se adaugă ocupaţii 
majore ca albinăritul, pescuitul şi vînătoarea 
(ultimele două privite așadar ca necesităţi eco- 
nomice). Firește, au avut loc şi se poartă încă 
discuţii în legătură cu ponderea fiecăreia din 
ramurile amintite, şi îndeosebi privitor la agri- 
cultura cerealieră și creșterea animalelor : care 
din acestea predomină în epoca ce ne intere- 
sează aici, desigur în Ţara Românească ? 

Astfel, părerea că prima era ramura econo- 
mică de bază argumentează : documentele păs- 
trate amintesc de cultura griului în diverse 
judeţe medievale din Țara Românească, de 
obroacele anuale pe care le primeau mănăstirile 
din partea domniei (hrisovul pentru Vodița ate- 
stă acest lucru : „şi cîte găleți vor fi dela satul 
lui Costea pe Topolnița“); sînt menţionate 
expres veniturile din mori, apoi vinăriciul 
(darea vinului) și altele. Însăși ordinea enume- 
rării în acte a elementelor ce alcătuiesc o gos- 
podărie ţărănească şi nu mai puţin a obliga- 
țiilor țărănimii față de stăpiînii feudali arată 
— se sustine — că „agricultura ocupa rolul 
esenţial în economia feudală“. 

Dimpotrivă, se afirmă în replică, în evul me- 
diu o bună parte din şesul cultivat cu grîne era 
acoperit cu codrii de nepătruns şi de aceea den- 
sitatea populaţiei era mai mare în regiunile sub- 
carpatice, de dealuri — acoperite în bună parte 
de pășuni, dovedindu-se astfel că acestea hră- 
neau din cele mai vechi timpuri o omenire mai 

numeroasă ; toţi călătorii vechi și noi au re- 
marcat în părţile noastre mai ales bogăţia ani- 
malelor şi dacă ne referim la documente — 
acestea indică întîi, în imensa lor majoritate, 
scutirile de vămi (dijme) privind animalele : 
începînd cu oile, porcii etc., pentru ca apui ză 
fie vorba de găletărit (sau cîblărit), vinăric: 
ş.a.m.d. „În secolii XIV și XV — scria odinioară 
B. P. Hasdeu — Muntenia (Ţara Româ- 
nească — N. C.) avea deja agricultură, dar era 
încă departe de a fi o ţară agricolă“, explicînd 
mai departe : „Plugăria ocupa atunci la noi prin 
importanţă relativă abia locul al patrulea în 
venitul fiscal [al domniei — N. C.]: 1. „oieri- 
tul“ sau zeciuiala de la oaie; 2. „porcăritul“ 
sau zeciuiala de la porci [„gorştina de porci — 
N. C]; 3. „albinăritul“ sau zeciuiala de la 
stupi; 4. „cîblăritult sau zeciuiala de la ce- 
reale ; 5. „vinăritul“ sau zeciuiala de la vina- 
turi“. Această situaţie a durat — credea ilus- 
trul savant — pînă în veacul al XVII-lea, cînd 
ea se va inversa în favoarea agriculturii ce- 
realiere (fenomen economic care, totuşi, se 
conturează ceva mai devreme, încă în veacul 
al XVI-lea). 

În fapt, cum se admite astăzi, nu este vorba 
atît de prevalența uneia sau alteia din aceste 
ramuri de bază, cît de îmbinarea armonioasă a 
acestora, întrucît izvoarele (inclusiv arheolo- 
gice) probează că în Țara Românească a vea- 
cului al XIV-lea economia avea caracter mixt. 
Mai mult, același caracter îl are şi economia 
popoarelor din jur, unde orînduirea feudală nu 

se deosebea prea mult de trăsăturile celei de 
pe teritoriul locuit de români. 

În afară de aceasta, în definirea caracterului 
forțelor de producție din epoca la care ne re- 
ferim nu putem face abstracţie şi de alte 
ramuri economice — mineritul, exploatarea să- 
rii (în „ocnele“ vîlcene și prahovene), o „pro- 
blemă a sării“ ivindu-se chiar în timpul lui 
Vlaicu Vodă, apoi meșteșugurile. Nu se poate 
imagina o viaţă economică fără o dezvoltare 
a acestora din urmă şi trebuie arătat că 
veacurile XIII-XIV reprezintă o epocă de în- 
florire a meșteșugurilor în toate cele trei țări 
feudale româneşti. 

Desigur, sîntem într-o vreme cînd încă pre- 
domina economia naturală — producerea şi 
consumarea pe loc, economia de schimb (prin 
intermediul pieţei) fiind abia la începuturile 
ei ; de aceea, nici meşteşugurile (casnice și spe- 
cializate) nu erau încă desprinse de agricul- 
tură — meşteșugarul fiind în general fața cea- 
laltă a ţăranului agricultor. Meşteșugarii (lem- 
nari și dulgheri, fierari și orfăurari, tăbăcari şi 
cojocari etc.) produceau pentru săteni, boierime 
şi mănăstiri și mai ales pentru voievodul din 
fruntea ţării. Unii din ei — zidarii şi zugravii 
de pildă, autohtoni sau veniţi din alte părți — 
erau folosiţi și tocmiţi de clasa feudală pentru 
ridicarea curților, conacelor și ctitoriilor reli- 
gioase. Toţi aceştia au avut ce lucra în timpul 
lui Vlaicu Vodă. 

Tendinţa istorică, firească, îi îndrepta pe 
meșteșugari către acele așezări de pe cuprinsul 
Țării Româneşti care, prin situarea lor geo- 

grafică şi prin creșterea lor internă, evoluau 
cu repeziciune către faza de tirg şi oraş, stabi- 
lirea meșteșugarilor acolo contribuind decisiv 
la transformarea lor în centre de producţie, 
baza vieţii orăşeneşti medievale. Astfel, au 
crescut și s-au dezvoltat fostele sate Rîmnic, 
Bucureşti, Piteşti, Craiova, Buzău, Slatina, 
Tîrgovişte ş.a., care vor spori numărul oraşelor 
alături de Curtea de Argeș, Cimpulung, Brăila. 

De asemenea, în epoca lui Vlaicu Vodă se 
poate observa o pronunţată intensificare a 
schimburilor comerciale. Mai întîi a fost schim- 
bul de produse ocazional, legat multă vreme de 
unele sărbători, de obicei în locuri anumite de 
pe cursurile unor văi (nu mai puţin şi pe plaiu- 
rile munţilor, în cadrul multisecularelor „ne- 
dei“ populare). Nu întimplător şi denumirea 
unor viitoare orașe medievale evocă tocmai 
această activitate de schimb, în tîrgurile de 
văi : Tîrgul Jiului, Tirgul Gilortului, tot astfel 
cum și Tîrgovişte, Tirgşor amintesc prin denu- 
mirea lor că îşi trag originea din activitatea co- 
merțului de schimb. 

Bineînţeles, în asemenea tirguri și oraşe se 
instalează din vreme nu numai meșteșugarii, 
dar și negustorii propriu-ziși, autohtoni sau 
străini, care nu se mulțumesc numai cu schim- 
burile de produse, ci mînuiesc tot mai frecvent 
moneda ca mijloc de schimb. Cu mult înainte 
de Vlaicu Vodă, pe teritoriul de la nord de 
Dunăre au circulat felurite monede feudale 
— bizantine, ungurești, bulgărești, sîrbeşti, ve- 
neţiene, germane etc., acestora adăugindu-se 
curînd şi moneda voievodului român. 

Negustorii străini au venit cu mărfurile lor 
şi datorită faptului că beneficiau de privilegii 
din partea voievozilor români. În această pri- 
vinţă, Vlaicu Vodă nu a fost primul care a 
acordat asemenea privilegii negustorilor din 
Braşov. Actul său din 20 ianuarie 1368 arată: 
„să întărim (şi) să păzim pe acei braşoveni în 
toate libertăţile pe care le-au avut ei din bă- 
trîni (ab antiquis) în Vara noastră Româ- 
nească“. Mai departe, se înșiră zisele libertăţi 
concedate de Vlaicu : „ca toţi negustorii (mer- 
catores) din Braşov şi din districtul Brașovu- 
lui, trecînd spre ţări străine, pe orice drum al 
Ţării noastre Românești, afară de drumul Bră- 
ilei, vor fi datori să ne plătească pentru mărfu- 
rile lor numai de două ori tricesime [a 30-a 
parte — N. C.], şi anume odată la ducere şi a 
doua oară la întoarcere, aşa fel încît la intrarea 
în ţara noastră să ne plătească numai odată tri- 
cesima, la Cîmpulung sau în apropiere, şi, după 
ce li se va pune acolo pecetea de către vameșul 
nostru (sigillo tricesitoris nostri recepto), să 
treacă slobozi şi nestinjeniţi prin ţara noastră. 
De asemenea. la întoarcere, să ne plătească 
tricesima lîngă Dunăre, și, după ce, din nou, 
li se va pune pecetea, să plece mai departe 
nestînjeniţi prin ţara noastră. Iar cînd aceşti 
negustori purced cu mărfurile lor pe pomenita 
cale a Brăilei, spre ţări străine, vor fi datori 
să ne plătească numai odată tricesima, la Cim- 
pulung, nu la ducere, ci la întoarcere. Cînd 
însă acești negustori își vor vinde sau cumpăra 
mărfurile înlăuntrul ţării noastre (infra terram 
nostr“r:,, atunci nu vor fi datori să ne plă- 

tească pentru acestea nici vamă, nici tricesimă, 
decit la Cîmpulung sau în apropiere, (și) nu 
tricesima ci numai dreapta vamă de demult. Pe 
lingă aceasta, scutim cu totul pe toţi negustorii 
din Brașov şi din districtul lui de vama noastră 
de la Slatina“. 

Informaţii extrem de preţioase ne sînt rele- 
vate de conţinutul acestui privilegiu comercial 
dat de Vlaicu Vodă. Mai întîi, că Țara Româ- 
nească era străbătută de drumuri comerciale, 
din rîndul cărora se detaşa drumul sau calea 
Brăilei (via Brayla), ramiticația spre Dunăre 
a principalului drum de comerț care unea Tran- 
silvania (și Brașovul) cu Țara Românească, 
prin pasul Bran — valea Dimboviţei (Cimpu- 
lung) — valea Ialomiţei. Nu întîimplător, şi 
principalul punct de vamă se afla pe acest 
drum, la Cîmpulung (ulterior, acest prim loc 
va fi ocupat de Tîrgovişte). Din documente de 
mai tîrziu cunoaştem și denumirile celorlalte 
drumuri din țară: „drumul Vidinului“ sau „al 
Diului“, „drumul Dirstorului“, „drumul Șișto- 
vului“, „calea Giurgiului“, „drumul Țibrei“ ș.a. 
Erau căi de comunicaţie, așadar, în conse- 
cință şi drumuri de importanţă militară, care 
au contat în strategia și tactica de luptă din 
veacul al XIV-lea. În al doilea rînd, din docu- 
ment rezultă că nu este vorba numai de măr- 
furile de tranzit („spre ţări străine“ cum se 
spune de două ori), ci și de cumpărarea şi vîn- 
zarea acestora pe teritoriul Țării Româneşti. 
Cumpărătorii erau mai ales boierii şi în pri- 
mul rînd voievodul ; dealtfel, din actele simi- 
lare de mai tîrziu, se vede că domnul își rezer- 

va el dreptul de a alege mărfurile ce-i erau 
necesare pentru Curte. În sfîrşit, privilegiul din 
1368 ne mai arată o sursă de venituri pentru 
domnie — respectiv din vama şi tricesima pe 
care slujbașii săi le percepeau în locurile anume 
indicate. În această privinţă, se mai relevă și 
un alt aspect al politicii economice a lui Vlaicu 
Vodă : acceptarea pătrunderii negustorilor bra- 
șoveni — fără vamă — la Slatina ; domnul ve- 
nea în întîmpinarea cererilor braşovenilor, căci 
drumul Oltului (prin Turnu Roşu — Loviște — 
Rîmnic) era un apanaj al negustorilor din 
Sibiu. 


Moneda lui Vlaicu Vodă. Condiţiile necesare 
baterii unor monede proprii erau astfel întru- 
nite în timpul lui Vlaicu Vodă. „Pe de o parte 
— scrie Octavian Iliescu —, dobîndirea inde- 
pendenţei faţă de puterile vecine — element 
fără de care exercitarea dreptului monetar era 
de neconceput în Evul mediu, jus monetae 
[dreptul de a bate monedă, n. ns.] fiind un atri- 
but al suveranităţii — și organizarea statului 
feudal muntean, iar pe de altă parte, dezvol- 
tarea legăturilor comerciale cu oraşele din 
Transilvania şi centrele din sudul Dunării au 
creat nevoia de a se bate monede proprii“. 
La acestea, potrivit aceluiaşi specialist, se mai 
adaugă şi faptul că evenimentele din Balcani 
— pătrunderea turcilor şi mai ales invadarea ţa- 
ratului lui Sraţimir de către Ludovic I au pus 
stavilă afluxului monetar la nord de Dunăre. 

Așadar, necesităţi obiective interne şi împre- 
jurări externe îl determină pe Vlaicu Vodă să 

bată prima monedă a Ţării Românești, prima şi 
din afara arcului carpatic. Cînd anume ? Răs- 
punsul este clar: de la începutul domniei, 
Vlaicu inaugurînd guvernarea sa printr-un 
asemenea act de substanţă economică şi tot- 
odată politică. O dovadă sigură în această pri- 
vinţă ne este oferită de o recentă descoperire 
numismatică : un tezaur monetar, cuprinzînd 
monede sîrbeşti, bulgăreşti și ungurești, pre- 
cum și cinci monede de la Vlaicu, a fost în- 
gropat la Gospodijn Vir (pe malul iugoslav 
al Porţilor de Fier) chiar în anul invaziei lui 
Ludovic I asupra lui Sraţimir, aşadar în 1365 
— așa au stabilit reputaţii specialişti. De altfel, 
moneda sa — ducatul — este evocată în acel 
document athonit din 1369: „chiar în preţul 
unui ducat“ stă scris acolo. 

Într-adevăr, după O. Iliescu, monedele emise 
de Vlaicu se încadrau în sistemul „groşilor“* 
(denarius grossus) — o nouă monedă de argint 
bătută de dogele Veneţiei, Enrico Dandolo, 
în 1203, numită şi „ducat“. Ea a fost îndată 
imitată de monetăriile din Franţa, Germania, 
Boemia, Ungaria, Bulgaria. Vlaicu Vodă a 
imitat atit dinarul unguresc, cît şi grosul bul- 
găresc: unele, de 19—20 mm diametru și 
0,90—1,20 gr., pot fi comparate cu groșii sîr- 
bești şi bulgărești ; altele, de 16—18 mm și 
c. 0,80 gr., se aseamănă cu dinarii ungurești 
— ambele purtind denumirea de ducat, deși 
o parte din ele aparțin dinarilor ca expresie 
valorică ; în sfîrşit, a treia categorie de mo- 
nede bătute de Vlaicu sînt banii, monede di- 
vizionare. Toate monedele lui Vlaicu au fost 

bătute din argint, în peste 20 de serii mone- 
tare, unele cu legenda latinească, altele cu 
legenda slavonă. Tipul, zis comun, cu legenda 
latină, are pe avers un scut despicat și legenda : 
+ M. LADIZLAI WAIVODE, iar pe revers un 
coif, o acvilă deasupra, iar de jur împrejur 
continuarea legendei de pe avers: + TRANS- 
ALPINI — ceea ce înseamnă „moneda lui Vla- 
dislav voievodul transalpin“. 

Monetăria lui Vlaicu Vodă se afla chiar pe 
teritoriul Curţii de la Argeș, la c. 20 m est de 
casa domnească, de „residencia“ sa din 1372. 
S-au găsit, prin săpături arheologice, resturile 
atelierului monetar, o construcţie pe fundaţii 
de piatră, cu un cuptor de cărămidă în care 
se topea aliajul de argint. La mică distanţă, 
într-o groapă, au fost găsite trei tipuri de creu- 
zete — unele foarte mari —, cu care se turna 
metalul topit, destinat apoi să fie laminat și 
stantat. 

Iată, aşadar, cu ce instrument a fost înzes- 
trată economia Țării Româneşti de către Vlaicu 
Vodă : o monedă sănătoasă, de largă circulaţie 
în spaţiu şi în timp, menită să întărească presti- 
giul voievodului și al statului său, să contribuie 
la înfăptuirile ctitoricești și la apărarea lor și a 
tării. 


Administraţia. Am afirmat mai sus că bazele 
administrării ţării se definesc încă din etapa 
prestatală şi că pirghiile mecanismului statal 
încep propriu-zis să se miște sub voievozii 
Basarab I și Nicolae Alexandru, așadar în de- 
curs de o jumătate de veac. Vlaicu Vodă a 

preluat aceste pirghii şi a căutat să le întă- 
rească, adăugînd și altele. În timpul său se văd 
limpede acţionînd : reprezentanţii domniei se 
aflau pe tot cuprinsul Țării Româneşti, asigu- 
rînd exercitarea autorităţii voievodale. „Vouă, 
așadar, tuturor credincioşilor noștri, comiţi, 
castelani, juzi, vameși, slujbași și oameni de 
orice stare, rinduiţi în Ţara noastră Româ- 
nească, vă punem în vedere foarte desluşit 
[...]“ — se spune în privilegiul pentru brașo- 
veni din 1368. În acelaşi fel se adresează 
voievodul în 1369, cînd în ţară urma să facă 
o vizită ajutorul (sau sufraganul) episcopului 
Transilvaniei : „tuturor castelanilor, comiţilor, 
juzilor şi celoilalţi dregători ai noștri (officia- 
libus nostris)“. 

Bineinteles, Juînd în considerare circumstan- 
tele în care se intocmesc cele două documente, 
informațiile de mai sus nu trebuie privite decît 
în spiritul şi nu în litera lor, întrucît ele re- 
flectă muj ales :ealităţi din organizarea feudală 
a Transilvaniei (numai acolo existau comiți, 
castelani etc). Ceea ce nu înseamnă, desigur, 
că documentele amintite nu avenu în vedere 
tocmai aparatul de stat existent în timpul lui 
Vlaicu, alcătuit şi acesta din „officiales“, adică 
dregătorii şi slujbaşii apăruţi treptat în servi- 
ciul domniei Ţării Româneşti, mai exact voi - 
bind, decurgind iniţial din însăşi organizarea 
Curţii voievodale. Căci, cum bine a precizat 
N. Stoicescu, la începuturile vieţii noastre de 
stat dregătorii (din lat. dirigo) — sau, cu ter- 
menul slav, praviteli — reprezentau înainte 

de toate forma de organizare a vieţii de curte ; 
aceasta întruchipa centrul vital al ţării — de 
aici fiind dirijată politica voievozilor, de aici 
pornind deciziile lor. În consecinţă, este de 
admis în chip firesc că dregătoriile nu au apă- 
rut simultan —,„ci pe măsură ce Curtea dom- 
nească îşi perfecționa organizarea, odată cu 
dezvoltarea şi consolidarea statului feudal“. 
Întrucât atribuţiile unora dintre primii dre- 
gători s-au înmulţit cu timpul, iar unii din- 
tre ei (vornicul, de exemplu) şi-au extins auto- 
ritatea de la Curtea domnească şi asupra 
teritoriului întreg al ţării, urmarea a fost că o 
serie de atribuţii au fost preluate de dregători 
noi. Astfel, se poate presupune că vornicul 
(unul din cei mai vechi dregători amintiţi de 
documente) a cumulat iniţial sarcinile înde- 
plinite ulterior de alţi dregători ai Curţii, cum 
erau postelnicul, armaşul ş.a. 

Oricum, exercitarea dregătoriilor în statul 
feudal Ţara Românească se întemeia pe un 
principiu general valabil în cursul evului me- 
diu : aceeași persoană putea cumula atribuţii 
diferite administrative, fiscale, judecătoreşti 
(inclusiv executorii), precum şi militare —, 
chiar dacă denumirile funcţiilor indică pentru 
fiecare dregător în parte o activitate distinctă. 
Cu atit mai valabil era acest principiu privin- 
du-i pe marii dregători, cei care erau nemijlocit 
legaţi de centrul vital al ţării — Curtea dom- 
nească. Cine erau aceştia ? 

Erau înainte de toate mari boieri, reprezen- 
tanţi ai clasei dominante feudale — oameni din 
anturajul voievodului, sau „familiarii“, cum îi 

evocă documentele cancelariei ungare. „Marele 
voievod și boierii săi“ — se consemna în „pi- 
tacul“ mitropolitului Iachint (1370); „porun- 
cim urmașilor noștri [...] şi boierilor (baroni- 
bus)“ — stă scris în diploma de Vlaicu Vodă 
pentru Ladislau de Dobca (1372) ; boieri, adică 
mari dregători, care nu erau de ieri-alaltăieri 
în funcțiile lor : „fiindcă ceruseră aceasta boie- 
rii ţării aceleia şi creştinii de acolo“ — evoca 
actul sinodal din 1370, referindu-se la cererile 
de odinioară, care au condus apoi la recunoaş- 
terea ca mitropolit a lui Iachint de Vicina 
(1359). Aceşti mari boieri — dregători, ală- 
turi de alţii, fără dregătorii, vor constitui apoi 
Sfatul domnesc, una din principalele instituţii 
ale statului feudal centralizat. „O domnie a 
cărei autoritate se exercita din Carpaţi pînă la 
Dunăre şi de la Severin pînă în părţile Deltei 
— scrie Dinu C. Giurescu — nu putea îunc- 
ționa fără o cancelarie condusă de un logofăt; 
un vornic cu subalternii săi pentru împărți- 
rea dreptăţii ; un vistiernic cu ai săi vistiernicei 
care adunau dările ; unii dregători legaţi direct 
de persoana voievodului, cum era stolnicul, pa- 
havnicul și postelnicul, îngrijind de masa și 
băutura domnească, precum şi de paza came- 
rei de odihnă; în sfîrşit, comisul mai marele 
peste grajduri. Este un număr minim de înalți 
dregători, care se regăsesc de altfel la toate 
curţile medievale europene“. 

Nu încape nici o îndoială că asemenea mari 
dregători recrutați din rîndurile boierimii mun- 
tenești l-au servit și pe Vlaicu Vodă, respectiv 
în cadrul Curţii voievodale din Argeş. O can- 

celarie domnească exista aici — dovadă actele 
emanate din Argeș. (Să precizăm aici și amă- 
nuntul, că diploma din 1372 este definită în 
originalul latin și cu termenul de Karte, care 
sună ca în românește !) Cînd voievodul spune : 
„Aceste astfel scrise şi iscălite de domnia mea 
și pecetluite cu semnul meu“ (adică sigiliul 
domnesc) sau: „am poruncit să se scrie car- 
tea noastră de faţă şi să se întărească prin 
atîrnarea peceţii noastre mari“ (ceea ce în- 
seamnă şi existenţa unei peceţi mici) — toate 
acestea nu pot fi decît porunci date logofătului, 
întîiului sfetnic domnesc. Dealtfel, știm şi nu- 
mele acestuia : este kir Sava logofăt, mentțio-- 
nat ca atare în documentul-ciornă athonit din 
1369. De asemenea, o vistierie în frunte cu un 
vistiernic era mai mult decit necesară — de 
vreme ce, cum am văzut mai sus, voievodul a 
bătut monede proprii şi aceasta chiar în inte- 
riorul Curţii domnești. Mai mult, se poate dis- 
tinge limpede și faptul următor : în timpul lui 
Vlaicu nu numai că exista o vistierie a Ţării 
Românești, care se confunda cu însăși vistieria 
domnului, ci și o cămară domnească — din 
veniturile căreia voievodul face danii —, dove- 
dindu-se astfel funcţiile polivalente ale Curţii 
domnești. Cînd, în jurul anului 1370, Vlaicu 
Vodă înzestrează ctitoria sa de la Vodița, în 
hrisovul de întărire se arată: „După acestea 
toate [...] o mie de perperi din casa domniei 
mele (ot doma gospodstva mi) şi să se împartă 
săracilor 300 de perperi şi 12 burdufuri de 
brînză şi 12 caşcavale şi o maje de ceară și 12 

postavuri de îmbrăcăminte şi 12 postavuri de 
încălțăminte şi 12 pături. Acestea toate le așe- 
zăm şi le dăruim pe fiecare an din casa dom- 
nească (ot doma gospodskagoj“. Pe scurt, rolul 
de minister general al Curţii domneşti este evi- 
dent, iar ordonarea şi funcționalitatea acestuia 
ar fi de neinchipuit fără a-l vedea în vedere și 
pe înaltul dregător care se îngrijea direct de 
Curte — vornicul, apoi marele vornic (din slav, 
dvor „curte“), acela care era al doilea judecător 
al ţării, după domn, înlocuindu-l pe acesta și pe 
cîmpul de luptă. Residencia lui Vlaicu Vodă, 
menţionată ca atare la 1372, întruchipa fără în- 
doială toate valenţele unei Curți voievodale 
deja organizate, cel puţin la nivelul principa- 
lelor dregătorii amintite. 

Dar rolul Curţii domnești în administrarea 
țării nu se reducea la cele de mai sus, deoarece 
este lesne de înţeles că viața unui stat nu 
poate fi concepută fără existenţa organelor 
de execuţie, adică tocmai a aparatului de stat, 
care primește directive şi le realizează ca atare. 
Or, acest aparat de stat, mai restrins numeric 
la început, dar amplificat cu timpul, consta 
din slugi domneşti răspîndite pe teritoriul Ţării 
Româneşti — îndeplinind, uneori cu sila, po- 
runcile voievodului şi ale marilor dregători. 
Erau sudeţii, slugi domneşti aflate în fruntea 
județelor (sudstvo, termen specific Țării Ro- 
mâneşti), unități administrative purtînd de obi- 
cei numele unor ape: Jaleş, Motru, Olt, Jiul 
de Sus (Gorj), Jiul de Jos (Dolj), Argeş (cei 
vechi pronunțau : Arghiş) dr. Este neîndoiel- 
nic faptul, că ţara moştenită de Vlaicu Vodă 

era de mult împărțită în astfel de județe 
(multe din acestea dăinuind dinainte de înte- 
meierea statului, oglindind stadiul confederării 
în obşti sătești). Dealtfel, cel mai vechi județ 
amintit de documente este acela al Jaleșului 
(în Gorjul de astăzi), menţionat în 1385. Erau 
apoi dijmarii şi găletarii, globnicii, osluharii 
şi pripășarii, desetnicerii şi vinăricerii etc., 
oameni în slujba domnului şi a statului 
feudal, care — potrivit principiului amintit — 
nu erau la început categorii distincte de agenți 
ai administraţiei, ci doar nume diferite date 
slugilor domneşti sau curtenilor. Dovadă că şi 
mai tîrziu, cum arată documentele din timpul 
lui Mircea cel Bătrîn, li se interzicea sudeţilor 
şi birarilor să vămuiască peștele din bălțile 
Dunării, în dauna unor mănăstiri. „Esenţialul 
de reţinut — subliniază în această privinţă 
N. Stoicescu — este faptul că, în seco- 
lele XIV—XV, slugile domnești, indiferent dacă 
sînt numite sau nu curteni, sînt trimise de la 
curte, de la un centru administrativ, a cărui 
autoritate o reprezentau faţă de locuitorii țării.“ 
Prin urmare, după autorul citat, sensul terme- 
nului de curtean se raportează nu atit la un 
slujbaș domnesc trăind în ambianța propriu- 
zisă a Curţii, cît mai ales la unul care își în- 
deplinește misiunea pe teren — cum zicem 
astăzi. Sînt probleme care încă preocupă pe 
specialişti, dar nu putem stărui aici asupra 
lor. Oricum, trebuie să fim de acord cu obser- 
vaţia lui H. H. Stahl, că acești „mărunți dre- 
gători cu sarcini rurale“ au avut un rol mult 
mai important în traiul şi conștiința maselor 

populare din evul mediu, comparativ cu lumea 
reprezentată de virfurile boierimii, de marii 
dregători. 


Biserica şi problemele ei. În condiţiile vieţii 
feudale, biserica era principala instituţie după 
cea a domniei, dublînd-o pe aceasta din urmă 
pe plan spiritual și sprijinind astfel ordinea feu- 
dală. Prin averile ei și prin exploatarea țărani- 
lor dependenți, biserica era şi unul din expo- 
nenţii însemnați ai clasei feudale. Foarte multe 
din actele de danie ale voievozilor români erau 
în folosul ei, al mănăstirilor în special ; unicul 
document slavonesc de la Vlaicu este tocmai un 
hrisov de întărire pentru o mănăstire. 

În fruntea ierarhiei bisericești se afla mitro- 
politul Iachint — ajuns la bătrineţe sub Vlaicu 
şi, pare-se, într-o oarecare dispută cu acesta 
din urmă (în istoriografie s-a presupus că Ia- 
chint ar fi dat dovadă de slăbiciune în faţa 
propagandei catolice). Cert este că Vlaicu Vodă, 
ca odinioară tatăl său, a intervenit pe lingă 
Patriarhie pentru înființarea unui al doilea 
scaun metropolitan, ceea ce se realizează în 
1370, cînd fostul dicheofilax athonit Daniil Kri- 
topoulos devine mitropolit sub numele de An- 
tim. Aparent, şi actul sinodal din 1370 punc- 
tează acest aspect — noul scaun metropolitan 
s-ar datora faptului că populaţia Ţării Româ- 
nești crescuse simţitor comparativ cu anul 
1359 : „Trecînd însă vremea, deoarece poporul 
acelei ţări se întîmpla să fie foarte mult, ba 
aproape nenumărat, nu este de ajuns un sin- 
gur arhiereu la atita de mare popor etc“. 

Indiscutabil au primat mai ales considerente 
politice. Astfel, se ştie că în Țara Românească 
se afla mitropolitul Vidinului, Daniil („alungat 
din biserica lui, a venit și şade într-un loc 
oarecare din Ungrovlahia“ spune un docu- 
ment din anul 1372, cînd în locul lui Iachint 
este instalat mitropolitul Hariton). Daniil fugise 
în 1365, din pricina invaziei lui Ludovic I și, 
ca atare, reglementarea din 1370 îl avea în ve- 
dere şi pe acesta, el urmînd să stea mai ales pe 
lîngă noul mitropolit român, al cărui sediu 
se afla la Severin, deci mai aproape de Vidin. 
De asemenea, este posibil ca dublarea scaunu- 
lui metropolitan să fi fost urmarea asocierii la 
domnie a lui Radu voievod: acestuia, încre- 
dinţindu-i-se tocmai părțile apusene ale Ţării 
Românești (Oltenia de azi), era normal ca el 
însuşi să aibă alături un înalt prelat ; este, desi- 
gur, o ipoteză. S-ar explica totuşi împrejură- 
rile — altminteri obscure — care au permis 
tradiţiei istorice de mai tirziu să-i atribuie lui 
Radu (Radu Negru sau Negru Vodă) înfăptui- 
rile ctitoricești din ţară şi îndeosebi din Ol- 
tenia, umbrindu-l în această privinţă pe fra- 
tele său Vlaicu. 

Dar măsurile întreprinse de Vlaicu Vodă pe 
tărîmul vieţii bisericeşti au un pronunțat ca- 
racter politic mai ales din unghiul marii con- 
fruntări dintre ortodoxism şi catolicism, im- 
plicînd aşadar nu numai activitatea internă, ci 
şi relaţiile externe ale voievodului român. Am 
văzut că în veacul al XIV-lea, în timpul lui 
Vlaicu, înfruntarea dintre catolicism şi orto- 
doxism căpătase forme noi — acute, deschise 

sau ascunse, rafinate sau de totală brutalitate. 
Se clătinau atunci chiar stîlpii Bisericii răsă- 
ritene —, ca acei patriarhi ai Ierusalimului şi 
Alexandriei, care erau favorabili unirii cu 
Roma, spre deosebire de Filotei al Constanti- 
nopolului, conducătorul „opoziţiei ortodoxe“ 
din Bizanţ. L-am văzut apoi pe Ioan V. Paleo- 
logul gata încă din 1365 să treacă la catolicism 
cu fiii săi („ai promis solemn și ai întărit cu 
jurămînt, că tu şi nobilii bărbaţi Manuel și 
Mihail, fiii tăi, veţi accepta, veţi face şi veţi 


îndeplini etc.“ — amintea papa Urban V, la 
1 iulie 1366). Cînd, la Vidin, era reaşezat ţa- 
rul Sraţimir — la Roma (octombrie 1369) se 


împlinea umilinţa basileului : loan V făcuse 
uniaţia personală cu biserica Apusului. 
Propaganda catolică se manifestă şi în Țara 
Românească, deși în momentul pe care îl avem 
în vedere se poate distinge o anumită stare de 
derută. O spune mai bine același N. Iorga: 
„O dezordine a catolicismului care pipăia te- 
renul“ ; în fel şi chip dar cu tenacitate, 
chiar în pofida unor insuccese de moment, ca 
acela de la Vidin, unde părtaş la înfrîngere a 
fost în primul rînd catolicismul. Propaganda 
se înfăptuia — pe teren, ca să-l folosim iarăși 
pe N. Iorga — prin călugării predicatori (domi- 
nicani, franciscani, minoriţi) și este semnifica- 
tiv că aceștia erau sfătuiți să înveţe, pe cît 
posibil, limba popoarelor unde se aflau („ad 
discendum linguas illarum partium idoneos 
esse putaveris“ — se spune într-un act papal 
din 1372), să treacă neîntîrziat la construirea 
de biserici, capele, oratorii, campanile — cum 

recomanda Urban V într-o scrisoare către mi- 
noriţii ce ar veni în Țara Românească (in terra 
Basarat). 

Desigur, propaganda catolicismului în ți- 
nuturile extracarpatice, îndrumată de papă şi 
supravegheată cu atenţie din diocezele ungare 
sau sîrbești (venirea sufraganului transilvan, în 
1369, o probează), a fost mult ajutată la noi de 
Doamna Clara, văduva catolică a lui Nicolae 
Alexandru. Nu avem decît să ne închipuim sta- 
rea de tensiune creată între mama vitregă şi 
fiul ei ortodox, cînd ultimul îl înfrunta — in- 
clusiv pe cîmpul de luptă — pe catolicul rege 
Ludovic I (drama istârică a lui Alexandru Da- 
vila a căutat să redea tocmai această teribilă 
încleştare ce se desfășura la Curtea voievodu- 
lui). „Dilecte in Christo filie“ — fiică preaiu- 
bită întru Hristos, așa i se adresa în 1370 papa 
Urban V, permiţindu-i printr-o altă scrisoare 
să asculte liturghia înainte de ziuă și în locuri 
obișnuit interzise de biserica romană, să poarte 
cu sine altar, să aibă confesor — condiţii în- 
cuviințate anterior numai lui Ludovic I și nu- 
mai pentru vreme de război. 

Nu a fost uitat nici Vlaicu Vodă. Tocmai în 
momentul acela, cînd voievodul iniţia măsurile 
cu privire la ierarhia metropolitană a Țării 
Româneşti, în 1370, același papă îl ademenea 
printr-o scrisoare : îl va declara „atlet (pugil) 
și mai victorios al lui Hristos dacă se va con- 
verti la catolicism, o laudă încă o dată pe 
Doamna Clara (ea se străduise să le conver- 
tească pe cele două „împărătese“: Ana lui 
Sraţimir şi Ana lui Uroş al Serbiei); îl con- 

damnă pe Vlaicu pentru că acesta se complace. 
în credinţa schismatică a înaintaşilor ; în sfir- 
şit, îl laudă pentru victoria obținută împotriva 
duşmanilor credinței catolice, turcii (impios 
Turchos catholice fidei hostes [...] et tuos re- 
putas inimicos). Răspunsul voievodului la toate 
acestea a fost un NU hotărît. 

Căci Vlaicu, nu numai că îl urmează în op- 
țiunile sale politice pe părintele său, dar a 
încurajat „opoziția ortodoxă“ din Bizanț, care 
se manifesta cu tărie împotriva unirii cu 
Roma ; or, în fruntea acelui curent din capi- 
tala Imperiului se afla patriarhul Filotei, acela 
căruia i se adresează voievodul român în legă- 
tură cu înfiinţarea unui al doilea scaun metro- 
politan. Dealtfel, trebuie precizat, voievodul se 
orienta cît se poate de bine: patriarhia înre- 
gistra în acel an 1370 o seamă de succese — în- 
tre care şi solicitarea din partea lui Sraţimir a 
unui înalt prelat pentru mitropolia Vidinului 
(ceea ce implica smulgerea acesteia de sub au- 
toritatea patriarhiei din Tîrnovo) ; de asemenea, 
Filotei reorganiza tot atunci  mitropolia de 
Varna (24 iulie 1370), a cărei autoritate se 
exercita şi asupra Silistrei. 

În asttel de condiţii, domnul român nu putea 
fi decît un sprijinitor activ al ortodoxiei. Un 
aspect interesant în acestă privinţă se cuvine 
semnalat : voievodul îşi realiza programul de 
ajutorare a sudului ortodox, ameninţat tot mai 
mult de turci, informîndu-se prin trimişii săi la 
fața locului; documentele athonite amintesc 
pentru anii 1370—1375 de astfel de delegaţi, 
cum a fost marele boier al lui Vlaicu, „jupanul, 

domnul loan Neagoe Viteazul“ ('0 zoupanos kyr 
Ioannes Negko ’o Vitezes); de asemenea, ştiri 
îi puteau furniza şi călugării români veniţi la 
Cutlumus, dar reîntorşi apoi în ţară, neputind 
suporta traiul statornicit în comunităţile atho- 
nite — un catigumen Melchisedec (fostul pro- 
topop Mihail), un ieromonah Iacov ș.a. Reţine 
atenția mai ales acel „jupan“ cu nume atît de 
răsunător (prefigurindu-l pe ilustrul voievod 
de mai tirziu), fără îndoială unul din „fami- 
liarii“ lui Vlaicu — poate și un înalt dregător 
(a fost identificat cu acel „fost comite Neagu“ — 
condam comitis Neeg, al cărui frate va fugi la 
unguri în 1374, cum vom preciza în alt-loc; 
menţiunea condam, l-ar indica pe Neagu deja 
trecut din viaţă la 1374). 


Ctitorii. Dar Vlaicu s-a ilustrat în interiorul 
"Țării Româneşti şi prin ctitoriile sale. A fost un 
domn care a voit și a ţinut să fie numit ctitor: 
în 1369, cînd măreşte așezămintul lui Nicolae 
Alexandru de la Cutlumus, actul păstrat men- 
ționează că voievodul și catigumenul se socotesc 
„deopotrivă ctitori, eu pe de o parte, ca cel care 
a plătit cheltuiala, iar el pe de alta, cacel ce a 
trudit și a clădit“ ; o spune şi în hrisovul sla- 
vonesc din jurul anului 1370: „am binevoit, 
după îndemnul lui Dumnezeu, să ridic o mă- 
năstire la Vodița în numele marelui şi purtă- 
torului de Dumnezeu Andonie, ascultind pe 
cinstitul între călugări Nicodim, de asemenea 
şi cu cheltuială și daruri de la domnia mea, 
iar cu munca lui chir Nicodim și a fraţilor lui, 
am zidit şi am zugrăvit“. 


Lă 

Nicodim, vestitul călugăr de neam grec — 
trăit în mediul athonit și clădind biserici în 
preajma Țării Românești, în acea Craină sîr- 
bească de care am mai amintit —, a trecut din- 
coace de Dunăre în împrejurări ce nu sînt încă 
exact știute ; oricum, ele privesc tocmai pe- 
rioada 1365—1369, cînd se petrec evenimentele 
din ţaratul Vidinului (cucerirea acestuia de 
către Ludovic I de Anjou), de pe urma cărora 
se pare că Nicodim a avut de suferit. Află 
adăpost însă în Țara Românească, la Vlaicu 
Vodă — devenind unul din principalii repre- 
zentanți ai culturii vechi românești (să pre- 
cizăm că a trăitşi sub voievozii următori, 
murind la începutul veacului al XV-lea, sub 
Mircea cel Bătrîn). Nu e de mirare, în conse- 
cință, că tradiţia monastică din Țara Româneas- 
că îi atribuie lui Nicodim numeroase ctitorii din 
ținuturile românești : Gura Motrului, Iloviţa, 
Topolnița,  Coșuştea-Crivelnicu, inclusiv în 
Haţeg (Prislop). Numele său se leagă, ceea ce 
este sigur, de începuturile mănăstirii Tismana 
— unde a trăit pînă la sfîrșitul vieţii. Un mo- 
ment însemnat din viaţa acestuia are loc în 
vara anului 1375 — şi ne interesează înde- 
aproape : atunci, stareţul Voditei a făcut parte 
din delegaţia bisericii sîrbeșşti, care s-a îndrep- 
tat către Constantinopol, unde, împreună cu 
patriarhul Filotei, s-a aplanat schisma provo- 
cată încă sub ţarul Dușan (1346) prin proclama- 
rea autocefaliei patriahiei sîrbeşti. 

Asadar,  fundarea Vodiţei este anterioară 
anului 1375 ; întrucît hrisovul de întărire diu 
partea lui Vlaicu Vodă nu menţionează data de 

emisiune — istoriografia a oscilat între 1369 
și 1374; sigur este faptul că Vodița, așezată 
către marginea de vest a ţării, în apropiere de 
Severin, nu putea fi clădită decît într-o peri- 
oadă de relativă linişte în această parte a 
Ţării Românești, cînd Severinul era stăpînit de 
Vlaicu Vodă. Toate datele istorice de care dis- 
punem permit concluzia că locașul monastic a 
fost ridicat în jurul anului 1370, posibil după 
campania asupra Vidinului (1369). Hrisovul 
lui Vlaicu consfințea tocmai terminarea între- 
gului așezămiînt, inclusiv zugrăvirea. 

Mănăstirea Vodița avea o alcătuire modestă : 
o mică biserică de plan triconic, avînd alături 
chilii pentru obștea călugărilor (în total 12, 
cum sugerează și hrisovul lui Vlaicu). De fapt, 
cercetările arheologice de acolo au descoperit 
două biserici suprapuse: una, Vodița I, este 
ctitoria lui Nicodim şi a lui Vlaicu, pe cînd 
locaşul mai nou, Vodița II, datează din vre- 
mea lui Mircea cel Bătrin. Dispariţia primei 
biserici se datorează, indiscutabil, atacului de 
pe urma căruia voievodul român pierde Seve- 
rinul, cum vom stabili mai jos. 

Cea mai însemnată ctitorie religioasă a voie- 
vodului Vlaicu a fost realizată însă în capitala 
sa de la Argeș: este Biserica domnească, pur- 
tînd hramul Sf. Nicolae, ridicată pe locul ve- 
chiului edificiu datorat înaintașului voievod 
de la începutul veacului al XIII-lea. 

Monumentul, păstrat pînă în zilele noastre 
(datorită restaurărilor din anii 1911—1930), 
datează din perioada 1365—1369 — cum pu- 
tem dovedi atît prin mijloacele investigaţiei 

arheologice, cît și prin studiul izvoarelor scrise 
și al informaţiilor oferite de locașul însuşi. Este 
o biserică de stil bizantin, constantinopolitan, 
avînd planul în cruce greacă înscrisă (pătratul 
naosului, prin sistemul de boltire și prin cor- 
purile de zidărie, se înfățișează în formă de 
cruce cu braţe egale — la întretăierea lor ri- 
dicindu-se turla, încununată de o cupolă), cu 
absida principală (altarul) flancată de alte două 
abside mai mici (sau absidiole). În zidărie s-a 
folosit, alternînd, cărămidă și bolovani de rîu, 
la colțuri fixîndu-se blocuri de piatră cioplită. 
Decorația interioară, în speţă pictura, ni se 
înfățișează din trei etape principale : cea veche, 
din secolul al XIV-lea (care era gata deja în 
1369, cum indică inscripţia de deasupra tablou- 
lui votiv din naos), ocupă suprafeţe întinse și 
așază monumentul din Argeş la loc de frunte 
în întreaga arie de cultură bizantină ; în rest, 
se păstrează picturi din epocile mai noi — res- 
pectiv din veacul al XVIII-lea (c. 1750), pre- 
cum și din veacul al XIX-lea (refaceri în ma- 
niera decadentă specifică epocii, datind din 
anii 1827, 1851—1853). Cel mai reprezentativ 
monument din veacul întemeierii, care a in- 
spirat apoi stilul altor biserici din Ţara Ro- 
mânească, a devenit curînd și principala ne- 
cropolă voievodală din veacurile XIV-XV. 


Organizarea oastei și arta militară. Acest 
tablou al vieţii de stat, chiar succint înfățișat, 
evidențiază că Vlaicu Vodă dispunea de re- 
surse importante şi, în funcţie de acestea, el 
și-a putut realiza şi politica militară. Desigur, 

aceasta din urmă a fost condiţionată în primul 
rînd de stadiul atins de economia Ţării Româ- 
nești. Nimic nu depinde mai mult de condi- 
tiile vieţii economice decit armata — scria 
Fr. Engels în cunoscuta sa lucrare Anti-Diih- 
ring, unde mai preciza: „Înzestrarea cu 
armament, efectivul, organizarea, tactica și 
strategia depind în primul rînd de treapta pe 
care se află în momentul respectiv producţia 
și de mijloacele de comunicaţie“. 


Puterea armată la români se constituie, ca 
o necesitate obiectivă, încă din faza organizării 
societății în obşti sătești şi uniuni de obşti 
— şi nu este o întîmplare că primele menţiuni 
documentare despre români îi arată pe aceștia 
ca luptători organizaţi deja ca forță militară 
(finele mileniului I). În chip firesc, însăşi apa- 
riția modului de producţie feudal şi a statului 
de caracter feudal au statornicit factorii de 
constrîngere — „sila“, cum găsim scris adesea 
în scrierile şi documentele medievale, de ne- 
conceput altfel fără existența forței armate, 
aflată în slujba clasei feudale dominante, iar 
supraviețuirea statelor feudale românești — în 
condiţiile pericolului extern — s-a datorat 
tocmai oștilor române, luptei întregului popor. 

Acest lucru a fost remarcat de mult în isto- 
riografie : „Elementul de căpenie căruia ea 
țara îşi datorează ființa este organizarea mili- 
tară“ — afirma A. D. Xenopol —, multe din 
„așezămintele militare“ avînd originea în 
etapa pre-statală, cum dovedeşte şi Diploma 

Ioaniților (1247). La rîndul său, N. Iorga scria: 
„Cea mai veche alcătuire obștească a româ- 
nilor se razimă pe datoria de a lupta a tutu- 
rora“ — şi aceasta o spune savantul în Istoria 
militară a românilor (1910, reeditată în 1929 
şi în 1970), în fruntea capitolului, semnificativ 
intitulat, „Datina ostăşească a românilor“. 

Desigur, fiind vorba de o instituţie, oglindind 
deci stări economice, sociale, politice, nu mai 
puţin culturale și de civilizaţie — armata, 
organizarea militară în general, ridică pro- 
blema dacă și în ce măsură a implicat și îm- 
prumuturi din afară. În lucrarea abia citată, 
N. Iorga se referă într-adevăr la „modele“ 
(bizantine, ungurești, polone), nuanţind totuși : 
„Urmărind organizarea militară a vecinilor 
noștri, înainte de înstăpinirea turcilor, deo- 
camdată vom găsi la vecinii din Balcani un 
sistem cu totul diferit decît acela care a func- 
ționat la vecinii din apus sau răsărit, din 
Ungaria sau Polonia, fără ca imitația noastră 
să se fi oprit la una singură din aceste cate- 
gorii [şase la număr, stabilite într-o pagină 
anterioară, n. ns.]“. 

Este drept, românii medievali — şi de tot- 
deauna — nu au fost un popor care a trăit 
izolat și, de aceea, în cultura şi civilizația sa 
se pot distinge nu numai creaţia proprie, ci 
și elemente de împrumut, filtrate însă şi adap- 
tate cerinţelor lui. „Nu numai multe dintre 
formele înalte ale culturii, dar și viaţa și cul- 
tura satelor — afirmă P. P. Panaitescu —, 
vechea alcătuire a orașelor medievale şi a 
altor instituţii din epoca antică și feudală 

poartă pecetea unității cu Europa, măcar cu 
partea sud-estică şi central-europeană. Stu- 
diind aceste identități, respingem explicaţia 
«împrumuturilor» de la popor civilizat la 
popoarele mai înapoiate“. Instituţiile sociale, 
cele de stat, politice, militare și bisericești, 
precum şi ideile unei culturi sînt „constitu- 
tive“, adică nu se împrumută. Nici unul din 
craii, despoţii și țarii de la sud de Dunăre 
— constata istoricul și slavistul Ioan Bogdan — 
nu au purtat şi titlul de voievod, aşa cum o 
făceau domnitorii noştri : VOIEVOZI şi DOMNI, 
își ziceau aceștia. Multe din dregătoriile 
înalte de la noi — dublate, cum am văzut, şi 
de atribuţii militare —, ca logofătul, de exem- 
plu, își au originea în cele bizantine. Dar, 
spre deosebire de bulgari, de pildă, la noi nu 
s-a simţit nevoia unui protosevast, sevasto- 
crator, protostrator, veliki primikiur, ş.a. Ro- 
mânii au recepționat şi au adaptat creator 
numai ceea ce li s-a potrivit cu traiul vieţii 
lor, din aceasta decurgînd şi specificul vieții 
medievale românești. 

Generalitătile de mai sus îsi găsasc expre- 
sia palpabilă în organizarea militară din 
timpul lui Vlaicu Vodă — domnul care a fost 
nevoit să-și apere necontenit ţara și, în conse- 
cinţă, să simtă mereu lingă coapsa lui mînerul 
sabiei. 


Oastea ţării. Principala instituţie militară a 
Ţării Românești avea deja vechime seculară 
în timpul lui Vlaicu (şi să notăm: neuitata 
înfrîngere din 1330 a lui Carol Robert încă 

mai este evocală de documentele lui Ludo- 
vic I). Este oastea alcătuită în principal din 
țărani liberi, numită uneori și „oastea cea 
mare“, iar alteori şi „țara“, aflată la dispoziţia 
voievodului și chemată sub arme numai din 
porunca acestuia. Nu era așadar permanentă, 
cum considera Nicolae Bălcescu în veacul tre- 
cut („tot românul se naște cu datoria de a fi 
soldat şi de a apăra Statul la vreme de 
nevoie... Armata românească a fost cea dintii 
armată permanentă în Europa“). 

Este deseori evocată de izvoarele privindu-l 
pe Vlaicu și însuşi voievodul o aminteşte : „am 
poruncit să se ridice o oaste puternică (exerci- 
tum validum)“, „cu oastea noastră (cum exer- 


citu nostro)“ — în 1372; „satul Jidovştița, 
slobod de toate dările și muncile domnești şi 
de oaste (voisky)* — în hrisovul pentru Vo- 


dița, c. 1370. Ultima menţiune ne arată că sub 
Vlaicu Vodă participau la oaste şi țăranii de- 
pendenti, în cazul de faţă fiind vorba însă de 
o scutire, o excepţie (ulterior, precizăm, Mir- 
cea cel Bătrîn va desființa asemenea scutiri de 
oaste). Așadar, îndeobşte, exista obligativitatea 
participării — sau ridicării — la oaste a ţără- 
nimii. Dar oastea Ţării Româneşti nu se reducea 
la o oaste de ţărani. 

Într-adevăr, în afară de faptul că nu era 
posibil oricînd şi oriunde să fie mobilizată 


țărănimea — decit în vreme de mare primej- 
die pentru întreaga țară, ca în 1330, sau 
mai tirziu, la Rovine —, oastea Ţării Româ- 


neşti includea şi celălalt strat al societăţii, 
boierimea, precum şi pături mijlocii în for- 


73 


mare şi consolidare care erau locuitorii tîrgu- 
rilor şi oraşelor. În fapt, o pondere însemnată 
în structura oștirii o aveau așa-numitele cete 
sau steaguri (banderii) boiereşti. 

Boierii, ca stăpini feudali, erau recunoscuţi 
în stăpînirea (recte: exploatarea) domeniilor 
lor de către domnie, care le acorda imunită- 
tile sau scutirile întruchipate de cunoscutul 
termen „ohaba“ ; în schimb, boierii se obligau 
la rîndul lor să-l sprijine pe domn şi să-i fie 
credincioşi, apărindu-l la nevoie — ceea ce 
izvoarele numeau „credincioasă slujbă“ sau 
„slujbă dreaptă şi credincioasă“. Or, princi- 
pala îndatorire ce decurgea din aceasta era 
serviciul militar în folosul domnului. Pe de 
altă parte, spre deosebire de ţărani, care aveau 
mijloace modeste de participare la oaste, boie- 
rimea dispunea de posibilităţi materiale însem- 
nate, ale căror izvoare rezidă în exploatarea fe- 
lurită a ţăranilor dependenţi de pe moșiile 
boierești. Intreţinerea unor cete înarmate, care 
să-l apere pe boier şi să-i ţină în friîu pe cei 
exploataţi, era nu numai posibilă, dar şi nece- 
sară din unghiul orînduirii feudale. Cu astfel 
de cete sau steaguri veneau boierii la chema- 
rea domnului din fruntea ţării. Refuzul de a 
răspunde la această chemare, unelţirea împo- 
triva domnului sau pactizarea cu duşmanul 
se chema „hiclenie“ şi echivala cu pierderea 
capului celui în culpă. 

Bineînţeles, experiența istorică i-a deter- 
minat pe voievozi să stăvilească puterea boie- 
rimii — şi una din căi, pe care a urmat-o 
neîndoielnic şi Vlaicu Vodă, era aceea de auni 

îr aceeaşi persoană functiile administrative cü 
cele militare. „Constituirea domniei și a sta- 
tului feudal — apreciază N. Stoicescu — a 
făcut necesară apariţia (sau dezvoltarea) unui 
aparat permanent care să asigure administra- 
rea ţării în timp de pace, strîngerea dărilor, 
paza hotarelor si, totodată, să facă faţă unor 
ameninţări externe neprevăzute, deoarece ridi- 
carea întregii ţări la arme cerea timp şi se 
realiza destul de greu. În același timp, statul 
feudal a înlesnit procesul de aservire a ţăra- 
nilor liberi de către stăpînii feudali, contri- 
buind la întărirea puterii economice și politice 
a acestora. Astfel au apărut şi s-au dezvoltat, 
pe lîngă oastea mai veche de ţărani liberi, pe 
care o putea chema sub arme numai domnul 
țării, alte două categorii de ostași: cei care 
alcătuiau anturajul domnului, curtea sa şi 
aparatul administrativ-militar şi cetele boie- 
reşti, formate din «familiarii» și slugile aces- 
tora, în fruntea cărora boierii prestau dom- 
nului «slujba» dreaptă şi credincioasă“. 
Asemenea realităţi, care vor marca mai cu 
seamă organizarea militară din timpul lui 
Mircea cel Bătrîn şi de după el, pot fi întreză- 
rite încă sub Vlaicu Vodă. Aşa, de pildă, este 
semnificativ că stipulaţiile contractului feu- 
dal cu privire la „credincioasa slujbă“ le ve- 
dem oglindite de diploma latinească din 1372 : 
daniile pentru Ladislau de Dobca se fac „pen- 
tru isprăvi ostășești preastrălucite şi vrednice 
de cinste“, „pentru atari slujbe credincioase 
(servicia fidelia)“, „pentru că s-a învrednicit 
şi a dobîndit această danie prin slujbe preacre- 

dincioase (serviciis fidelissimis) faţă de noi“ etc. 
Este necesar de a evidenția şi faptul, ates- 
tat documentar, că în oastea lui Vlaicu Vodă 
se distingea deja participarea unor steaguri de 
oșteni ; cînd, la 4 iulie 1368, banul Petru Himfy 
se adresa din Vidin fratelui său Benedict, el 
scria : „frate preascump, sînteți rugat [să faceţi] 
ca Vladislav, voievodul Ţării Româneşti să tri- 
mită, dacă nu mai multe, cel puţin trei sau 
patru steaguri de ale sale (tria vel quator sua 
banderia), cu care, cu ajutorul lui Dumnezeu, 
să ne putem ajutat. Judecată prin contextul 
scrisorii (Petru Himfy vorbeşte și de trimite- 
vea în acele părţi a unor trupe de-ale lui 
Ivan Alexandru : „șapte boieri ai săi cu șapte 
steaguri“) — informaţia de mai sus s-ar putea 
referi în primul rînd la steaguri boierești care 
făceau parte din oastea lui Vlaicu ; totuşi, nu 
este exclus ca ea să fi avut în vedere şi stea- 
guri de curteni — „tamiliarii“ prin excelenţă 
ai voievodului român. 

Ca structură propriu-zisă, oastea lui Vlaicu 
Vodă se compunea din cavalerie şi pedestrime. 
Bogăția animalieră a ţării, îndeosebi în cai, 
ne-ar îndemna să considerăm că ponderea călă- 
reților era mai mare ; cu mai bine de două ge- 
neraţii mai tîrziu, în 1445, oastea de 6000 ostaşi 
a lui Vlad Dracul număra 4000 de călăreţi (care 
se avintă în apele Dunării, trecînd astfel pe 
malul drept) — cum relatează cavalerul bur- 
gund Walerand de Wavrin. Neavind informaţii 
suficiente, nu ne putem pronunța în această 
privință referitor la raportul cavalerie-pedes- 

trime din oastea lui Vlaicu. Cu toate acestea, 
există unele indicii că acest raport era atunci 
încă în favoarea pedestrașşilor, judecînd după 
spusa lui Dan II, voievodul din prima treime 
a veacului al XV-lea, care se adresa aliaţilor 
săi unguri : pentru a plăti o „strajă“ de 600 de 
oameni „un călăreț român are nevoie de un 
perper pe zi ca leafă și trei pedeștri români s-ar 
mulțumi la un loc a primi un perper“. Așadar, 
numeric, îi era mai convenabil voievodului să 
angajeze oșteni pedestri. Dar aici este vorba de 


lefegii — ceea ce, bănuim, nu era cazul cu 
oastea lui Vlaicu. De asemenea, nu cunoaștem 
dacă — așa cum era practica la unguri, de 
pildă — anumite specialităţi de oșteni se aflau 


într-un raport numeric determinat unii față 
de alţii, de exemplu : un lăncier era dublat de 
doi arcași (ca în timpul lui Sigismund de Lu- 
xemburg ; dealtfel, scrisoarea lui Petru Himfy, 
din 4 iulie 1368, vorbeşte de „șaizeci de ostași 
înarmaţi, împreună cu arcașii lor“). 

Un lucru este sigur: tot cum era regula în 
jur, oşteanul român se prezenta cu armele şi 
cu calul său, cu întregul echipament de luptă, 
inclusiv cu hrana. Rezultă acest lucru, pentru 
oastea ungurilor, din proclamația de război a 
lui Ludovic I din 1365, împotriva lui Vlaicu: 
„voi toți, cu toţii dimpreună şi fiecare din voi în 
parte, să vă îngrijiţi să vă înarmaţi şi pregătiți 
cu cai, cu arme și cu celelalte ce sînt de trebu- 
inţă la război“. Cronicarul polon Jan Dlugosz 
consemnează această obligativitate pentru oas- 
tea moldovenească din timpul lui Ştefan cel 
Mare (un document moldovenesc, din 1447, pre- 

cizind în privinţa hranei : „fără numai cînd s-ar 
întîmpla domnia mea să mergem cu oști un- 
deva, atunci și ei cu a lor hrană vor merge“). 

Armele erau cele obişnuite în epocă : în pri- 
mul rînd, arcul şi săgeata (inclusiv arcurile cu 
vîrtej sau arbaletele) — principala armă pentru 
lupta de la distanţă, — apoi sabia și spada, sulița 
şi lancea (toate acestea fiind frecvent oglindite 
pe cale arheologică); de asemenea, indicii în 
acest sens ne oferă şi reprezentările figurale 
din epocă — de pildă miniaturile din Chronicon 
Pictum. (Cronica Pictată), faimoasa operă com- 
pilată tocmai în timpul lui Vlaicu Vodă, precum 
şi pictura murală din Biserica domnească din 
Argeș). Nu lipseau din dotare nici măciucile, to- 
poarele și securile, coasele (ultimele folosind și 
ca unelte gospodărești), precum și praștiile, ar- 
canele ş.a. Pentru protecţia corporală (desigur, 
mai ales pentru cei avuţi) se foloseau coifurile, 
platoșele, cămășile de zale; în schimb, scutu- 
rile erau frecvente, la îndemîna tuturor, fiind 
lucrate din pieile vitelor mari. Tătarii (sciții) 
și românii (dacii) „au scuturi asemănătoare“ — 
nota în veacul al XV-lea cronicarul bizantin 
Laonic Chalcocondyl, care mai adăuga despre 
români : „neam viteaz în ale războiului... Se 
aseamănă însă cu italienii şi în alte privinţi și 
în întocmirea traiului de toate zilele și se folo- 
sesc de aceleași arme şi de aceleași unelte încă 
şi acuma ca şi romanii“. În sfîrşit, se foloseau 
şi alte piese de armură — cum erau pintenii 
(în epocă predomină tipul cu rozetă), cnemidele 
(pentru protecţia picioarelor), iar în harnașa- 
mentul cailor se disting numeroase tipuri de 

scări de șa, catarame, zăbale etc. Multe din 
astfel de arme, piese de armură şi de harnașa- 
ment proveneau desigur din producţia in- 
ternă — dar, cum arată documentele, o bună 
parte din acestea se importau, îndeosebi din 
Transilvania. „De aceea, vă grăiesc şi vă rog 
să mă ajutaţi cu arcuri, cu săgeți, cu arme, cu 
ce puteți“ — se adresa voievodul Alexandru 
Aldea braşovenilor, prin 1432. Importul acestor 
arme, ca şi al altor produse „strategice“ era 
scutit de vamă: „iar de la bobou (un soi de 
postav) și de la fier şi de la arcuri şi de la 
săbii şi de la funii şi de la pînză şi de la in 
și de la cînepă vamă să nu li se ia“ — se spune 
în privilegiul comercial acordat de Dan II bra- 
şovenilor (1422), precizindu-se : „ca să aibă ei 
așezămiîntul ce l-au avut și în zilele lui Mircea 
voievod“ şi, indiscutabil, înainte de acesta. 


Cetăți și fortificaţii. Făceau parte și acestea 
din organizarea militară a Ţării Românești, ce- 
tăţile, mai ales, îndeplinind un rol multiplu : 
puncte de sprijin şi de veghe militară (se aflau, 
de regulă, la hotare sau în apropiere de acestea, 
în legătură cu principalele drumuri), centre ad- 
ministrativ-militare menite să ţină în friu masa 
supușilor din jurul lor, locuri de refugiu în caz 
de primejdie. Garnizoanele cetăților săreau pri- 
mele în calea unor invadatori, ele fiind coman- 
date de amintiţii pîrcălabi. 

În timpul lui Vlaicu Vodă sînt de apreciat 
două cetăţi : Severinul, la vest, şi Dîmboviţa, la 
nord, precum și un loc de refugiu — viitoarea 

cetate Poienari. Nu este sigură situaţia cetăţii 
Turnu (sau Nicopolul Mic) de la Dunăre. 

Cetatea Severinului, zidită de unguri în se- 
colul al XIII-lea, se afla pe malul Dunării, la 
mică distanţă în amonte de ruinele Drobetei 
antice. Era o construcţie din piatră, de forma 
unui vag patrulater alungit, cu ziduri groase 
de 1,75—2 m; la nord şi sud, colţurile erau 
flancate de turnuri patrulatere — primele cu 
golurile către incintă, ultimele ieşite în afara 
laturii ; pe mijlocul laturii de vest se afla in- 
trarea (protejată, se pare, de un alt turn, refă- 
cut însă mai tîrziu). În interiorul incintei se 
aflau cisterne de apă, precum și o capelă. A 
suferit numeroase refaceri şi adaosuri în seco- 
lele XV—XVI. A fost stăpînită, cu intermi- 
tențe, de Vlaicu Vodă — cum vom vedea mai 
jos. 

Cetatea Dimboviţei — numită şi Oratia, Po- 
dul Dimboviţei, Cetatea Neamţului de la Ru- 
căr — era situată la circa 6 km nord de Rucăr 
(Argeş), pe un deal stîncos, respectiv la circa 
2 km este de albia Dimboviţei. Este vorba de 
fapt de o cetățuie : plan inform (apropiat de un 
romb), cu ziduri groase de 2 m și lucrate din 
piatră. În colţul N-E se află un turn rotund, 
iar dinspre est şi sud construcţia era încinsă de 
un şanţ de apărare. Cetatea a intrat în istorie 
de două ori : o dată în cursul evenimentelor din 
anul 1368 (vezi mai jos), iar a doua oară în 
1395, cînd este prins aici Vlad I Uzurpatorul 
în lupta cu Știbor, voievodul Transilvaniei, aliat 
cu Mircea cel Bătrin. Trebuie precizat, totuşi, 
că în istoriografie problema identificării „Ce- 

tății Dimboviţa“ este controversată. Astfel, se 
mai admite că ar fi vorba de viitoarea cetate 
de scaun a ţării — București. 

În ceea ce ne priveşte, opinăm pentru loca- 
lizarea ei în actualul judeţ Argeș. 

Cetatea Poienari, situată la nord de fosta ca- 
pitală Argeș, în raza satului Căpăţineni. Ne in- 
teresează aici nucleul prim al cetăţii : un turn 
din piatră și cărămidă, un patrulater cu laturile 
de 8 m, zidit, potrivit cercetării arheologice, în 
secolul al XIV-lea (poate chiar în timpul lui 
Vlaicu Vodă). Ulterior, în veacurile XV—XVI, 
i se adaugă incinta și un turn rotund. Pe lîngă 
rolul de refugiu, Poienarii mai aveau probabil 
şi misiunea de a supraveghea drumul prin Lo- 
viște, care lega Argeșul de pasul Turnu Roşu 
și Sibiu. 

Am amintit şi de fortificaţii, termen sub care 
înţelegem lucrările ad-hoc, pasagere, făcute din 
pămînt și lemn — „prisăci“ sau îndagines în 
izvoarele latinești, cu un termen mai larg for- 
talicia. Era o practică de veche tradiţie la ro- 
mâni (o evocă şi Chronicon Pictum, pentru 
1330), misiunea acestor fortificații de pămînt 
fiind exclusiv de apărare și de stăvilire a unei 
invazii duşmane. Evenimentele din 1368 ne vor 
prilejui să revenim şi în această privinţă. 

Multe din „muncile“ în folosul domniei (evo- 
cate global sau specificate anume în privilegiile 
de scutire acordate de voievozi — pentru prima 
oară în 1385, sub Dan I) erau deja statornicite 
în timpul lui Vlaicu Vodă și ele, ca prestații de 
caracter feudal, priveau în egală măsură dife- 
rite aspecte ale organizării militare din Țara 

Românească. Este cazul obligaţiei de a participa 
la ridicarea şi repararea cetăților („lucru la ce- 
tate“), inclusiv asigurarea materialelor de con- 
strucţie şi transportul lor („cărături și podvezi“), 
apoi paza hotarelor şi a așezărilor („posade“), 
întreținerea drumurilor ş.a. Drumurile, trebuie 
precizat, se aflau în stare precară — chiar cele 
de legătură internaţională —, desfundate mai 
tot timpul anului datorită ploilor şi zăpezilor și, 
mai ales, fără prea multe poduri la traversarea 
rîurilor (trecerea prin vad fiind practica obiş- 
nuită) ; în plus, multe din ele nu prezentau si- 
guranță pentru negustorii ce se încumetau să 
le străbată. De aceea, domnia Ţării Românești 
se arată preocupată în această privinţă ; Dan II, 
de pildă, îi liniștea pe braşoveni prin 1427 
(după înfringerea pretendentului Radu II Praz- 
naglava) : „Și iarăşi vă zic: mi-a ajutat Dum- 
nezeu și prea curata şi am făcut pace [în țară]. 
De aceea, cine vrea să umble cu negoț, poate 
să meargă slobod măcar pînă la mare“. Altmin- 
teri, străbaterea Țării Românești necesita în 
lung peste două săptămîni, iar în lat circa şapte 
zile — tocmai datorită stării proaste a drumu- 
rilor. Cînd, după înfringerea cruciaților la Ni- 
copole (1396), cei scăpaţi cu fuga năzuiau spre 
Transilvania — lor le-au trebuit „mai bine de 
șapte zile“, cu mare caznă, să ajungă la Turnu 
Roşu, cum nota germanul Peter von Rez: „Su- 
fla vîntul și ploua cumplit şi a trebuit să trecem 
prin vad, o apă mare, și mulţi oameni s-au 
înecat atunci. Ei [locuitorii] dărimau înaintea 
noastră punţile, a trebuit să alergăm cu toţii 

razna prin munţi înalţi şi pe nişte poteci 
rele [...]“ — îşi amintea acesta. 


Strategia și tactica în lupte. A existat o stra- 
tegie românească despre problemele păcii și ale 
războiului ? Indiscutabil, răspunsul la această 
întrebare nu poate fi decit afirmativ. În rela- 
tiile cu puterile vecine, consideră pe bună drep- 
tate Dinu C. Giurescu, românii au promovat 
întotdeauna o politică de înțelegere, ei folosind 
rezistenţa armată numai în cazuri extreme, cînd 
însăşi ființa statului era ameninţată. „Ea s-a 
îmbinat organic cu soluţia politică, cu negocie- 
rile, menite să împiedice o eventuală agresiune 
externă şi, mai ales, să stabilească modalităţile 
unei pașnice vecinătăţi, a unui modus vivendi. 
În funcţie de fluctuaţia raporturilor de forță, de 
sporirea sau slăbirea capacităţii de apărare, a 
hotărîrii de a rezista încălcărilor din afară sau 
uneltirilor interne, înregistrăm variații și în 
atitudinea voievozilor, consemnate de docu- 
mente. A existat şi o gîndire românească pri- 
vind negocierea diplomatică şi regulile ei de 
desfășurare, alegerea persoanelor chemate să 
ducă tratativele, atitudinea de adoptat în faţa 
trimişilor unei puteri străine, etapele de urmat 
în elaborarea unei decizii, respectarea unui pro- 
tocol nuanțat. A existat o gindire românească 
despre pace şi război. Am cunoscut un singur 
război : cel de apărare. Folosirea armelor se 
face numai în caz de necesitate extremă, cînd 
țara este invadată, cînd mijloacele unei rezol- 
vări pașnice au dat greș. Soluţia politică este 
preferabilă ciocnirii armelor. Dar disproporţia 

de forțe în favoarea dușmanului nu trebuie să 
scadă hotărîrea de a ne opune agresorului. 
Voința de a rezista violenței este hotăritoare“. 

Cele de mai sus sînt valabile, desigur, și în 
ceea ce priveşte politica militară a lui Vlaicu 
Vodă, desluşită în bună parte de izvoarele păs- 
trate din timpul său. Într-adevăr, rezultă din 
acestea că voievodul român era înzestrat cu 
multiple calități de diplomat și totodată de 
strateg şi tactician. Strategia — sau, în sens 
strict, conducerea generală «a războiului, scria 
cunoscutul istoric al artei militare românești, 
generalul Radu Rosetti —, nu este altceva decît 
mijlocul prin care politica îşi atinge ţelurile 
prin intervenția forțelor armate. „Pentru a ne 
da seama deci despre îndeplinirile strategice 
trebuie să cunoaştem mai întîi țelul urmărit de 
conducerea politică pentru fiecare război în 
parte sau pentru anumite serii de războaie cău- 
tînd același scop“. Tactica, în schimb, este chiar 
purtarea războiului, desfășurarea acestuia, ea 
oglindind fundamentarea strategică a ansam- 
blului operaţiunilor militare. 

Or, obiectivul strategic principal al lui Vlaicu 
Vodă (ca dealtfel al multor voievozi români — 
aceia care au reprezentat stilpii existenţei noas- 
tre medievale, în ţările române) l-a constituit 
apărarea gliei strămoşeşti, integritatea statului 
şi a suveranităţii statale (existența politică 
de-sine-stătătoare, sensul — deja menţio- 
nat — al „independenţei“ în condiţiile vieţii 
feudale). Întreaga politică internă și externă a 
lui Vlaicu Vodă a fost subsumată acestui obiec- 
tiv strategic major, din acesta decurgînd și mă- 

surile luate pe planul politicii sale militare, 
în timp de pace sau în cursul războaielor im- 
puse voievodului. Că acestea din urmă nu au 
fost provocate de Vlaicu — vom vedea în cele 
următoare ; că, pe de altă parte, prin felul cum 
au fost conduse de voievodul atacat ni se deslu- 
șește o concepție strategico-tactică din partea 
acestuia — reiese din desfășurările luptelor 
purtate de domnul Țării Românești. 

Astfel, se vede limpede că în planurile stra- 
tegice ale lui Vlaicu la loc de frunte se afla 
apărarea tenace la graniță (pe Dunăre sau în 
Carpaţi). Evenimentele din 1368 arată lămurit 
faptele : prevenit din vreme (putem admite că 
Vlaicu avea la îndemînă și iscoade care îl in- 
formau despre mișcările taberei adverse), a 
luat măsurile necesare care au condus apoi la 
întrîngerea oștilor lui Ludovic I în bazinul su- 
perior Dimboviţa-lalomiţa și la Severin ; tru- 
pele lui Vlaicu, pregătite de luptă, au putut 
face astfel față unei acțiuni simultane — pe 
fronturi diferite. De asemenea, aceleași eveni- 
mente ne mai dezvăluie un alt aspect al stra- 
tegiei voievodului român : fructificarea înfrîn- 
gerii adversarului pe plan politic şi militar, 
prin cunoscuta campanie de eliberare a Vidi- 
nului (1368—1369). De altfel, principial, stra- 
tegia lui Vlaicu Vodă se vede strîns legată de 
desfăşurările de la Dunăre și din Peninsula 
Balcanică ; victoriile de pe cimpurile de luptă, 
alianțele de moment îi asigurau domnului ro- 
mân nu numai pacea relativă (mai degrabă 
compromisurile) cu principalul său adversar 
politic, regele Ludovic I, ci şi rolul de protago- 

nist de seamă — de partener aflat pe picior de 
egalitate — în lupta antiotomană (obiectiv în 
bună parte şi realizat de voievod). Vom vedea 
mai pe larg cum au stat lucrurile în această 
privință. 

Bineînţeles, ne interesează deopotrivă şi chi- 
pul cum a purtat războiul Vlaicu Vodă, deși iz- 
voarele vremii nu sînt prea darnice în amă- 
nunte. Neîndoielnic, însă, principiile tactice 
aplicate de voievod erau cele deja statornicite 
de experienţa seculară a românilor. În legă- 
tură cu aceasta, trebuie spus că, nu rareori, 
străinilor li s-a părut că felul de a lupta al 
românilor se aseamănă cu acela al ungurilor și 
chiar al tătarilor ; odinioară, cu referire la lup- 
tele de la Velbujd (1330), împăratul-scriitor 
Ioan VI Cantacuzino (contemporan cu Vlaicu 
Vodă, cum am văzut) consemna că oștenii lui 
Basarab I au fost confundați pe cîmpul de luptă 
cu tătarii ; aceleaşi arcuri, același tumult iscat 
de izbucnirea pe neaşteptate a trîmbiţelor etc. 
Şi surse de mai tirziu vor înfățișa astfel de 
similitudini, ceea ce, fireşte, nu înseamnă ne- 
apărat că românii au fost doar învăţăcei în ale 
războiului (vezi mai sus spusele lui Chalco- 


condyl). 
Cum am arătat, mobilizarea oastei se făcea 
la ordinul voievodului — el era comandantul 


suprem : „am poruncit să se ridice o oaste pu- 
ternică“ etc. (spune acesta în 1372). Oastea era 
strigată — adică, prin glasul slugilor domnești 
din oraşe, tirguri și sate, care indicau data și 
locul de adunare a oastei (deși era un lucru 
îndeobşte ştiut, cînd se striga la oaste nu lip- 

seau precizări ca acestea : „fiecare să vină cu 
calul şi cu armele sale, cu hrană“ ş.a.). Obliga- 
ţia de participare la oaste fiind generală (cu 
rare excepţii, cum se desprinde din documentul 
pentru Vodița), înseamnă că oștenii — ţăranii 
înainte de toţi — proveneau din toate colțurile 
Ţării Româneşti. Totuşi, cum ne indică izvoa- 
rele de mai tirziu, îşi găsea aplicarea principiul 
teritorial : în funcţie de iminenta desfăşurare a 
ostilităților şi de localizarea lor, era firesc ca 
oltenii, de pildă, să fi fost părtașii principali 
la luptele din vest, de la Severin — şi nu cei 
din Argeș, Dîmboviţa, Prahova etc., care ur- 
mau să lupte în nord, pe văile Dimboviţei și 
Ialomiţei. 

Odată constituită, oastea de călăreţi şi pe- 
deştrași (divizată desigur în formaţiuni de lup- 
tă — pilcuri, cete sau steaguri etc.) se îndrepta 
către cîmpurile de luptă ; în cetăţi existau deja 
garnizoanele respective, întărite şi ele cu oșteni 
mobilizați dinainte. Aveau loc marșuri, cu 
etape de marş care puteau fi de o zi, două şi 
chiar mai multe, la capătul fiecărei etape orga- 
nizîndu-se bivuacul de noapte. Nu avem ştiinţă 
în acest sens decit, din vremuri de mai tirziu — 
dar o tradiţie exista și ea se desprinde din felul 
cum ne sînt descrise asemenea bivuacuri. 

Astfel, pentru anul 1445, Walerand de Wav- 
rin ne spune prin gura unchiului său, Jehan 
de Wavrin : românii din oastea lui Vlad Dracul 
aveau cu ei corturi și „pavilioane“ în care 
înnoptau, care cu merinde (mai făceau și gropi 
în care depozitau cerealele). Un amănunt, amu- 
zant într-un fel, dar tipic pentru datinile ostă-. 

șeşti, i-a reţinut îndeosebi atenţia apuseanului. 
Aflaţi cam în faţa cetăţii Nicopol, cei din flota 
burgundă, ungurii şi oștenii lui Vlad Dracul 
organizează un popas de noapte ; caii fiind lă- 
saţi să pască pe o pajiște alăturată ; în faptul 
serii — „care se numeşte «între cîine şi lup», 
la ora cînd se sună de obicei de rugăciune în 
țara franţuzească* —, izbucnește deodată „un 
strigăt puternic şi fioros“, alarmîndu-i pe cei 
din galerele de pe Dunăre, cărora li s-a părut 
că au dat năvală turcii de pe malul celălalt. 
Pînă la urmă ei s-au dumirit: era un strigăt 
anume „pentru a-și linişti caii“, obicei al ungu- 
rilor şi românilor, care fac astfel de trei ori pe 
noapte. Totuşi seniorul de Wavrin a întrebat: 
„Și dacă din întîmplare turcii ar veni să vă 
atace la ora aceea, cum am şti noi sigur că 
este pentru apărarea voastră sau pentru liniş- 
tirea cailor voştri ?“ Răspunsul a fost neaștep- 
tat: „Aţi afla-o din sunetul trimbiţelor şi al 
tobelor însoţite de o larmă [huy] mult mai tu- 
multoasă ca cea de acum“. Nu credem că situa- 
ţia din 1445 era mult diferită de aceea din 
timpul lui Vlaicu Vodă. Oricum, se confirmă 
faptul că oştenii români foloseau trîmbiţele, 
tobele şi mai ales porneau la luptă cu strigăte : 
„hai!“ sau „hăi!“ („haida-haida, la ei, la 
ei!“ — însemna și Miron Costin, descriind o 
luptă din veacul său). 

Ce putem spune despre tactica propriu-zisă 
de luptă ? 

Organizarea dispozitivului de luptă ţinea 
seama înainte de toate de starea terenului; 
cunoaşterea și folosirea terenului au stat la 

buza tuturor procedeelor tactice aplicate în lup- 
tele românilor medievali și anume : 

— atragerea dușmanului în zone neprielnice 
desfășurării trupelor lui (locuri mlăștinoase, 
accidentate, cu păduri) şi impunerea luptei mai 
ales la loc strimt — în defileele riurilor, tră- 
gindu-se cu arcul şi aruncîndu-se bolovani (cum 
s-a întîmplat în 1330, la „Posadat) ; 

— presărarea ambuscadelor pe direcţia dru- 
mului invadatorului, adică a fortificațiilor de 
pămînt și lemn, a prisăcilor, eșalonate în adin- 
cime ; trupele proprii apar pe neașteptate, im- 
punînd lupta de aproape — corp la corp (o spe- 
cialitate de totdeauna a românilor), nimicind 
dușmanul (ca în 1330 și 1368); 

— hărţuirea neîncetată a dușmanului înfrînt, 
urmărirea și prinderea fugarilor (prizonierii, se 
știe, trebuiau să fie răscumpăraţi pentru o sumă 
anumită de bani sau schimbaţi cu cei capturați 
de dușman). 

Asadar, tactica defensivă nu însemna pur și 
simplu ţintuirea pe loc, ci implica acţiuni ofen- 
sive — atacuri frontale și pe flancuri, menite 
să-l înfrîngă complet pe atacator (adesea mai 
bine echipat și instruit decît oșteanul nostru). 
Trofeele capturate, cai, arme, podoabe etc. erau 
predate voievodului. „Dar vlahii — relatează 
Cronica Pictată despre războiul din anul 1330 — 
au dus mulţi prizonieri, atit răniți cît și ne- 
atinşi şi au pus mîna pe foarte multe arme și 
haine de preţ ale tuturor celor căzuți şi bani 
în aur şi argint și vase preţioase și briuri de 
sabie și multe pungi cu groșşiţe late și mulţi 

cai cu şei şi cu friie ce toate le-au luat şi le-au 
dus lui Basarab voievod“. Și Ioan de Tirnava 
relata ceva asemănător cu privire la războiul 
din toamna anului 1368. 

De asemenea, oastea lui Vlaicu Vodă ştia cum 
să se lupte și în altfel de situaţie — de pildă 
la malul Dunării ; în 1368, Ludovic I nu a pu- 
tut debarca la Severin, fiind împiedicat de 
oastea condusă de însuși voievodul Vlaicu. În 
sfîrşit, oștenii acestuia cunoșteau regulile apă- 


rării unei cetăți — cum s-a întîmplat la Se- 
verin, în finalul domniei voievodului; dacă 
au fost înfrînţi acolo — aceasta s-a datorat 


superiorității adversarului, numeric şi în arme. 
În schimb, este de recunoscut că trupele lui 
Vlaicu Vodă nu au putut cuceri, în 1368—1369, 
cetatea Vidinului (cum vom vedea mai departe). 
De fapt, se pare că nici nu s-a încercat acolo 
un asediu propriu-zis din partea lui Vlaicu ; în 
cadrul acţiunii sale, au primat atunci elementele 
de ordin politic, prin excelenţă. 

Aceasta este, în linii de substanță, imaginea 
pe care o putem oferi referitor la epoca lui 
Vlaicu Vodă și la măsurile întreprinse de acesta 
pe planurile vieţii de stat — economice, admi- 
nistrative, culturale și militare. Ne rămîne să 
distingem îndeaproape felul în care voievodul 
Ţării Românești s-a integrat în configurația po- 
liticii europene a vremii și mai ales să-l vedem 
așa cum a fost de fapt: un luptător pentru 
cauza țării sale. 


CONFRUNTĂRI EXTERNE. 
PRIMELE LUPTE (1365—1369) 


Angrenajul de evenimente care au avut loc 
în anii '00 ai veacului al XIV-lea — un lanţ 
foarte complicat, în ale cărui verigi s-a situat 
şi politica lui Vlaicu Vodă —, a avut urmări 
decisive pentru restul domniei lui. Inevitabil, 
trebuie să-i readucem în scenă şi pe contempo- 
ranii voievodului, îndepărtați sau apropiaţi, cu 
care Vlaicu fie că şi-a împletit politica, fie că 
s-a înfruntat pe cîmpurnile de luptă. 


Pretextul cruciadei antiotomane. Chiar în- 
dată după cucerirea de către turci a cetăţii 
Gallipoli (1354), cînd în Bizanţ izbutește să se 
reînscăuneze Ioan V Paleologul (acum un tinăr 
de 23 de ani), o primă reacţie a venit din par- 
tea ţarului sîrb Ștefan Dușan, care propune un 
plan de cruciată papei Inocenţiu VI ; acesta din 
urmă a condiţionat însă sprijinul, cerînd con- 
vertirea la catolicism a tuturor popoarelor bal- 
canice. Aceasta a fost și politica de totdeauna 
a papalității, ori de cîte ori s-a pus problema 
sprijinirii luptei de eliberare în Balcani şi de 
aceea nici împăratul Bizanțului nu a putut ocoli 
o astfel de condiţie. Bineînţeles, planul lui Du- 
şan a trebuit să fie părăsit. 

Cu toate acestea, anii '60 au stat sub semnul 
predicării cruciatei împotriva musulmanilor, 
actiune scumpă mai ales lui Urban V. Atunci 
se manifestă un Philippe de Mezieres, un Pierre 
Thomas, legatul papal însărcinat special cu ac- 
țiunile de cruciată, sau aventurierul loan Las- 
caris Calopheros, în sfîrşit, un mărunt cap în- 
coronat, dar ambițios, care era regele Ciprului, 
Petru I de Lusignan, colindătorul Europei (în 
1363 tratează la Avignon cu papa Urban V). 

Drept urmare, papa a apelat la regele Ludo- 
vic al Ungariei, monarhul catolic cel mai indi- 
cat să preia conducerea cruciatei, cunoscîn- 
du-i-se interesele deosebite pentru lumea din 
Balcani, a cărui supunere a fost visul constant 
al regalității din Vișegrad şi Buda. Cum regele 
se afla în conflict cu vecinul său din Boemia, 
Carol IV — şi cum sosise vremea împăcării — 
aceasta a avut loc în palatul lui Cazimir III de 
la Cracovia, tratativele propriu-zise desfășu- 
rîndu-se la Brünn (Brno), în februarie 1364. 
Aici, la Cracovia, soseşte şi Petru I al Ciprului 
și cei trei („Congresul celor trei regi“ sau „Con- 
gresul de la Cracovia“) adoptă măsuri comune 
în privinţa cruciatei mult trimbiţate. „S-au luat 
decizii importante, chiar din punctul de vedere 
al bisericii [catolice]“ — consideră istoricul ma- 
ghiar Bálint Hóman — întrucît nu era vorba 
numai de pornirea acţiunilor militare împotriva 
turcilor, ci și de „reciştigarea la biserica ro- 
mano-catolică a popoarelor din Balcani“. 

Nu se ştie dacă la Cracovia s-au făcut pro- 
misiuni lui loan V Paleologul, ale cărui pose- 
siuni din Tracia erau deja în mina turcilor. 

Ceva mai tirziu, basileul va invoca însă hotă- 
rîrile din capitala poloneză. În ce-l privește pe 
Ludovic I, acesta — potrivit firii sale — a 
acceptat bucuros oferta de a conduce cruciata 
şi aștepta clipa potrivită pentru acţiune. De 
fapt, el căuta pretextele de circumstanţă și 
mai ales, după expresia lui Nicolae Iorga, 
„poarta de pătrundere în Balcani“, mai mult, 
sub scutul cruciatei, el voia să lichideze o si- 
tuaţie jenantă pentru regat și anume existența 
de-sine-stătătoare a ării Românești. Succe- 
siunea la tronul acestei ţări, după moartea lui 
Nicolae Alexandru (16 noiembrie 1364), îi ofe- 
rea regelui angevin un asemenea pretext de in- 
tervenţie. 

Căci Ludovic I se aștepta, probabil, ca noul 
şi tînărul voievod Vladislav-Vlaicu nu numai 
să-i presteze omagiul de vasalitate (ceea ce de- 
sigur nu s-a întîmplat), dar să dea dovadă de 
totală supunere — obediencia, cum spun izvoa- 
rele, ceea ce firește că Vlaicu nu a consimțit. 
Dimpotrivă, voievodul român s-a intitulat de la 
bun început „domn şi singurstăpînitor* și, cul- 
mea sfidării faţă de rege, începe să bată pro- 
pria-i monedă, cu însemne heraldice ce confir- 
mau titlul voievodal. 

Astfel se explică de ce, la nici două luni în- 
cheiate după urcarea pe tron a lui Vlaicu, re- 
gele Ludovic proclamă din Vișegrad războiul 
împotriva domnului Ţării Românești (5 ianuarie 
1365). Să parcurgem acest document (de fapt 
o circulară către comitate, în cazul de faţă fiind 
vorba de singurul exemplar păstrat, acela pen- 

tru comitatul Ung, care prezintă cîteva lacune 
în textul deteriorat) ; să vedem ce incriminări 
i se aduc lui Vlaicu Vodă. 

Toate relele, spune proclamația regală, încep 
de fapt cu tatăl lui Vlaicu : „Întrucît răposatul 
[Nicolae Alexandru] voievodul Ţării Româneşti, 
ca unul ce şi-a uitat de binefacerile primite de 
la noi și ca un nerecunoscător, încă de pe cînd 
se bucura de viaţa [aceasta] pămîntească [...] 
nu s-a înfricoşat [să calce] cu îndrăzneală cu- 
tezătoare credinţa sa cu care s-a legat [faţă 
de noi] cît și scrisorile întocmite între noi și 
el, cu privire la înţelegeri, dări şi cuvenite nouă 
[în temeiul] stăpînirii noastre fireşti“. Se are 
în vedere aici așa-zisul „compromis“ din anul 
1355, prin care se reglementau raporturile din- 
tre Ludovic I şi voievodul Nicolae Alexandru, 
anulat apoi prin măsurile luate de ultimul — 
între care şi înființarea Mitropoliei (1359). 

Vlaicu Vodă, noul domn, nu s-a lăsat mai 
prejos decit tatăl său, constată regele: „fiul 
său Vladislav, urmînd relele deprinderi părin- 
teşti [...] [nerecunoscîndu-ne] cîtuşi de puţin de 
stăpîn al său firesc, fără a ne cere învoirea, 
însuşindu-şi în pomenita noastră Ţară Ro- 
mânească ce ni se cuvine nouă după dreptul și 
rînduiala nașterii, numirea sa mincinoasă (ti- 
tulum suum fictum erigens) [...] întru înfrun- 
tarea domnului [său] de la care trebuie să ca- 
pete el semnele [puterii] sale, a [cutezat] să 
treacă în locul [...] tatălui său în scaunul sus- 
pomenitei noastre Ţări Româneşti“. Aşadar, 
rezultă limpede : regele îl considera pe Vlaicu 
Vodă ca pe un uzurpator, de vreme ce nu a 

prestat omagiul de vasalitate şi şi-a arogat un 
titlu „mincinos“ — desigur acela de singur- 
stăpinitor (samoderjavnii). Să mai notăm că 
regele se considera stăpîn al Ţării Româneşti 
prin dreptul nașterii (iure geniture) — o for- 
mulă pe care o vom întilni îndată, raportată 
la alt loc şi cu alt prilej. Nelegitimitatea tit- 
lului, în ochii regelui Ludovic, are în vedere și 
moneda lui Vlaicu — căci documentul vorbește 
de „însemne“ (insignia) pe care numai suze- 
ranul le poate conferi vasalului. 

De asemenea, Ludovic constată cu obidă că 
voievodul român s-a urcat pe tron prin voința 
intregului popor: „cu învoirea trădătoare și 
tainica înțelegere a românilor şi a locuitorilor 
acelei ţări“. Era, încă de pe acum, și o vădită 
ameninţare la adresa elementului românesc din 
cuprinsul regatului însuși, pe care nu va în- 
tîrzia să o pună în practică. 

în continuare, documentul din 5 ianuarie 
1365 înşiră măsurile pe care cei chemaţi la 
oaste — din comitate — trebuie să le ia, între 
care și aceea deja amintită de noi (prezentarea 
cu arme, cai ș.a.). Cuvenitele ameninţări în 
caz de nesupunere încheie acest act de mobi- 
lizare generală, ce urma „să se vestească în 
auzul tuturor, pretutindeni, în zisul comitat“. 
Mai precizăm faptul că oștile mobilizate îm- 
potriva lui Vlaicu Vodă trebuiau, potrivit or- 
dinului regal, să se adune la Timișoara pentru 
ziua de 24 martie 1365. 

Ceva a intervenit însă după 5 ianuarie în 
politica regelui Ludovic I şi istoriografia s-a 
străduit în fel şi chip să explice : de ce, totuşi, 

scopul declarat al unui asemenea drastic ordin 
de mobilizare, cu justificări, indicaţii precise 
şi cu un termen bine fixat, a fost abandonat 
pînă la urmă? Firea versatilă a regelui ? Ne- 
realismul acţiunii împotriva lui Vlaicu ? Ple- 
carea capului şi supunerea voievodului român ? 
Sau, dimpotrivă, tăria și dirzenia acestuia din 
urmă, decis să lupte pe viață şi pe moarte? 
Căci, cum este știut, oastea regală se întrunește 
totuşi — dar se îndreaptă nu împotriva Țării 
Românești, ci împotriva lui Sraţimir, ţarul din 
Vidin. 

Într-adevăr, unii istorici au explicat schim- 
barea deciziei regale prin „compromisul“ cu 
Vlaicu : acesta s-a declarat supus, ba chiar a 
participat la acțiunea asupra Vidinului, pri- 
mind în schimb recunoaşterea sa în scaunul 
Țării Româneşti, inclusiv stăpînirea Severinu- 
lui și a feudelor din nord (L. Thalldezy). Alţi 
istorici nuanţează : Vlaicu a dat dovadă de abi- 
litate, căci s-a prefăcut numai a fi supus, amă- 
gindu-l astfel pe rege, care îl confirmă etc. 
(B. Homan). Cam la fel a văzut lucrurile și 
Nicolae Iorga (1900): „simulacru de supunere“ 
din partea lui Vlaicu, cu „obișnuitele făgă- 
duieli goale de tribut, jurămînt şi servicii“, iar 
în plus, credea istoricul, o împrejurare din ta- 
ratul Tîrnovei era favorabilă schimbării planu- 
lui lui Ludovic: în 1365 se stinge ţarul Ivan 
Alexandru, ceea ce deschidea perspectiva toc- 
mai pătrunderii ungare în Balcani. În conse- 
cinţă, Vlaicu — deşi rudă cu Sraţimir — își 
sacrifică cumnatul din Vidin. Ulterior, în sin- 
teza sa din 1937, N. Iorga își modifică opinia, 

fiind mai reţinut : papa Urban V, sub presiunea 
regelui Ciprului și chiar a regelui francez, îl 
îndeamnă pe Ludovic să nu-şi uite îndatoririle 
de cruciat; de aceea, o punte de împăcare ji 
se întinse“ lui Vlaicu, căci „tacerea omagiului 
muntean se arată gata Ludovic, legat nedespăr- 
tit de această concepţie, s-o plătească oricît de 
scump“ — amîniînd deocamdată acest act for- 
mal; drept urmare, Ludovic I „işi caută o 
poartă de pătrundere în Balcani, atacînd, a 
doua zi după moartea împăratului tuturor bul- 
garilor, Alexandru, pe slabul ţar separatist 
Sraţimir“. 

Desigur, ullima circumstanţă, cronologică 
(ţarul Ivan Alexandru nu a murit în 1365, ci 
în 1371) iese din discuţie și, deci, nu explică 
intervenția regelui împotriva lui Sraţimir. Pe 
de altă parte, nu există nici un izvor care să 
ateste participarea lui Vlaicu, în 1365, împo- 
triva rudei sale de pe malul drept al Dunării, 
cum dealtfel nu posedăm vreo informaţie că 
voievodul nostru s-ar fi speriat de proclamația 
din 5 ianuarie 1365, determinîndu-l să se în- 
chine lui Ludovic. Toate datele împrejurărilor 
de atunci, constată Maria Holbun, arată în afară 
de îndoială că „nu Vlaicu şi-a schimbat atunci 
poziţia, ci însuşi Ludovic. Exact ca în împre- 
jurările amintite [distinsa autoare se referă la 
anul 1556, cînd Ludovic I se pregătea de răz- 
boi împotriva lui Ștefan V. Uroş, dar porneste 
contra Veneţiei — n.ns.] regele, găsind con- 
diţii prielnice pentru reușita unei acţiuni de cu- 
cerire își amînă pe mai tîrziu planul inițial. E 
de la sine înţeles că odată pornită acţiunea din 

Vidin, regele nu avea să înceapă ostilităţi şi îm- 
potriva domnului vecin. Domnul Țării Româ- 
nești nu avea decit o singură cale de urmat: 
expectativa“. Ceea ce nu înseamnă, desigur, că 
Vlaicu nu era conștient că îi va veni rîndul 
să fie atacat. De aceea, expectativa lui s-a îm- 
pletit cu vigilenta. 


„Banatul Bulgariei“ (1366—1369). Așadar, 
Ludovic s-a decis să-l atace mai întîi pe Sra- 
țimir, amînînd răfuiala cu Vlaicu Vodă după ce 
își va fi asigurat flancul de sud-vest, poate la 
sugestia palatinului Nicolae Kont — promotorul 
expediției asupra Vidinului, avîndu-i alături pe 
Dionisie Lâckfy, voievodul Transilvaniei, şi pe 
Benedict Himfy, comitele de Pojon. În mai 
1365, oastea de invazie trece Dunărea prin Ba- 
nat (în rîndurile ei se aflau și contingente de 
români din districtul Caransebeş), pătrunzînd 
pe la Porţile de Fier în aratul Vidinului. Cu- 
cerirea capitalei lui Sraţimir era un fapt îm- 
plinit la sfîrșitul lunii amintite, căci la 4 iunie 
un act îl amintea deja pe „căpitanul cetăţii 
noastre Vidin şi al districtului ei“, care era 
tocmai Benedict Himfy. Sraţimir şi soția lui au 
fost luaţi prizonieri. Țarul bulgar, spune cronica 
oficială a lui Ludovic, redactată de Ioan de 
Tirnava, a fost întemnițat la Gomnech, o ce- 
tate din Croaţia, în dioceza Zagrebului (Agram). 
Peste puţină vreme, regele îl răsplătea şi pe 
animator — pe Nicolae Kont : diploma din 30 
iunie 1365 motivează acţiunea regelui Ludovic, 
care declară că Bulgaria i se cuvine prin „drep- 
tul naşterii“ [iure geniture]. De peste 150 de 

ani această ţară făcea parte din titlurile regilor 
arpadieni şi angevini... 

Aşadar, Benedict Himfy era doar un „că- 
pitan“ ; unul care este dealtfel înlocuit, în sep- 
tembrie—octombrie 1365, de Dionisie Láckfy, 
ajutat de fratele său Emeric. În această cali- 
tate îl însoţeşte Dionisie pe împăratul Ioan V 
Paleologul, care pornise în iarna anului 1365 
spre Buda, după ajutorul în care spera neîn- 
cetat. „Venerabila figură de măreaţă fantasmă“, 
cum o numește Nicolae Iorga — văzînd în basi- 
leu întruchiparea decadenţei Bizanțului — a 
poposit şi pe meleagurile noastre şi anume, 
printre aceiaşi bănățeni ai Caransebeşului, şi 
nu numai la ducere spre Buda, ci și la întoar- 
cere. Vom avea prilejul să arătăm în cel fel au 
căutat acești români de ispravă să-și revendice 
„decontarea“ cheltuielilor făcute cu acest prilej. 

Împăratul era însoțit de doi din fiii săi 
— Mihail şi Manuel, viitorul împărat, precum 
şi de logofătul Gheorghe Manicaites. Acesta din 
urmă îi era mai mult decît necesar : catolic în 
credință, împăratul spera ca prin el să-l cîș- 
tige mai lesne pe Ludovic. Monarhul ungur se 
lăsa însă greu; cere încă o dată avizul papei 
Urban V, tratează cu Veneţia și chiar cu Ra- 
guza. Era limpede ca lumina i : regele era 
numai în vorbe pentru ajutorul împotriva tur- 
cilor, în fapt urmărindu-şi propriile interese. 
Tratativele de la Buda au fost deci o amară 
decepţie pentru loan V Paleologul, care în 
februarie-martie 1366 era deja condus la gra- 
niță de gazda sa regală (Manuel fusese lăsat 
ca zălog la Buda). Încă o dată, la 2 februarie 


99 


1366, Ludovic găseşte nimerit să declare că are 
drepturi asupra Bulgariei [iure geniture nobis 
debiti]. | 

Acum umean adevăratele peripeții ale îm- 
păratului bizantin. Ajuns la Vidinul ocupat de 
unguri, loan V se vede silit să rămînă luni în 
șir în această cetate, deoarece ţarul Ivan Ale- 
xandru îi refuza [trecerea către Constantinopol. 
În astfel de condiții uimilitoare, se iscă fai- 
moasa expediţie de „recuperare“ a vărului său 
savoiard, Amedeo VI (Contele Verde) — res- 
pectiv, pătrunderea flotei sale în Marea Neagră, 
tocmelile cu ţarul din Tîrnovo, cu despotul Do- 
brotici, asediul Varnei etc. În octombrie 1366, 
Amedeo VI cucereşte Mesembria și în această 
cetate maritimă ajunge, în sfirsit, loan V Pa- 
leologul şi abia la 20 ianuarie 1367, pentru ca, 
după alte tratat|ve între cel! doi veri, ambii să 
intre în Constantinopol în aprilie 1367. „Călă- 
toria“ împăratului este deci un episod care 
atinge doar în parte istoria poporului nostru. 

Dar anul 1366 mai înseamnă şi altceva: pe 
de o parte, transformarea „căpităniei“ Vidi- 
nului într-un „banat“ al Bulgariei, încredințat 
iarăşi lui 0 Himfy (septembrie 1366), 
dublat de fratele său Petru, iar pe de alta, por- 
nirea ofensivei împotriva românilor din Banat 
şi Transilvania, de care am mai amintit. În 
actul său din 28 iulie 1366, Ludovic mai spune : 
„de aceea, vrem ca aceşti nobili să fie datori și 
ţinuţi să ne ajute pe noi, și în locul nostru pe 
voievodul nostru al Transilvaniei sau pe vice- 
voievodul său pentru zdrobirea sau nimicirea 
necredincioşilor îndărătnici şi răzvrătiți din 

părțile acelea împotriva noastră şi a sfintei 
coroane“. Represiunea ce avea loc în interiorul 
arcului carpatic făcea parte organică din cer- 
cul de fier care se strîngea în jurul lui Vlaicu 
Vodă, căci și el era socotit „necredincios“ şi 
„răzvrătit“. 

Mai mult, însăși organizarea „banatului Bul- 
gariei“ făcea parte din planul de măsuri pe 
care regele le urzea împotriva voievodului ro- 
mân. Această marcă de graniţă era menită să 
fie principalul punct de sprijin al ofensivei ca- 
tolice în Balcani. Totodată, însă, noul „banat“ 
unea ambele maluri ale Dunării, căci în fapt, 
așa cum vădesc izvoarele, autoritatea dregăto- 
rului ungur din Vidin se întindea și asupra 
teritoriului din Banatul românesc, respectiv 
asupra cetăților Timișoara, Jdioara, Caransebeș, 
Mehadia și Orșova. „Deci, conchide în această 
privință M. Holban, pe lingă rostul ofensiv al 
acestui banat nou înjghebat pentru cruciada 
balcanică, se vădește de la început şi rostul 
său de contrapondere la banatul severinean, 
la a cărui redobindire [din mîinile lui Vlaicu 
— n. n.] trebuise să renunţe regele“. 

În toiul acestor evenimente din 1366, o sin- 
gură dată reapare numele lui Vlaicu Vodă, mai 
exact, în două acte ce privesc aceeași chestiune : 
stabilirea hotarelor unor posesiuni aparţinind 
acelui comes Alpium (comite al plaiurilor) care 
era Ioan zis Tompa, precum și ale altui Ioan, 
fiul lui Petru de Cisnădie. O poruncă regală, 
din 10 octombrie 1366, ordona acest lucru vice- 
voievodului Petru al Transilvaniei, ca şi ca- 
pitlului episcopiei de Alba Iulia ; dar actul pre- 

ciza : delimitarea în cauză: avea în vedere 
„pămînturile aflătoare sub voievodatul domnu- 
lui Vladislav, voievodul nostru din Țara Româ- 
nească“. La 24 noiembrie acelaşi an, capitlul 
amintit raporta îndeplinirea hotărniciei, cu mi- 
nuţie, dar numai în ceea ce priveşte moşiile lui 
Ioan, fiul lui Petru de Cisnădie (respectiv Săcel 
și Orlat). 

S-a făcut mult caz de aceste acte, considerin- 
du-se că la vremea respectivă domnul român 
era împăcat deja cu Ludovic, că se bucura de fa- 
voruri, fiind întărit în posesiunile sale de peste 
munţi etc. Aparenţele, rezultate din critica ac- 
telor amintite, ar îndemna şi la asemenea in- 
terpretări. În fapt, însă, nici o schimbare nu 
intervenise : era o stare „nici pace, nici război“ 
între Ludovic I și Vlaicu Vodă; situaţie 
ce s-a prelungit și în anul următor, 1367, cînd 
singurele fapte notabile (în general, lipsesc in- 
formaţiile despre cele petrecute în acest an în 
ţinuturile dunărene) au fost : căderea în dizgra- 
ție a palatinului Nicolae Kont și înlocuirea 
lui cu Vladislav de Oppeln (după 24 aprilie 
1367) şi zvonurile ajunse la curtea regală 
despre acel enigmatic „Zoaykuch“, care ar fi 
fost gata să predea Vidinul ţarului din Tîrnovo, 
în schimbul a trei oraşe pontice destinate lui 
loan V Paleologul, totul contra a 180000 de 
florini (22 mai 1367). De asemenea, la condu- 
cerea „banatului Bulgariei“ nu mai sînt frații 
Himfy, căzuţi şi ei în dizgrație, ci — pentru 
scurtă vreme, e drept — doi oameni noi: La- 
dislau, fiul lui Filip (Szeglaki) şi Konya Sze- 
cheny (fiul lui Toma, fostul voievod al Tran- 

silvaniei, instigatorul invaziei lui Carol Robert 
din 1330 împotriva lui Basarab). Căderea pa- 


latinului Kont — un om belicos dar intrigant 
şi perfid, potrivit propriilor expresii ale lui 
Ludovic — părea într-adevăr o victorie a po- 


liticii de cumpănire (Maria Holban evidenţiază 
cu bună dreptate rolul „partidei poloneze“ din 
regatul maghiar, adversara expansiunii în Bal- 
cani). După scurt timp, evenimentele vor evolua 
totuşi către ceea ce a voit și a dorit regele: 
invazia Ţării Româneşti. 


Războiul de apărare din 1368. Încă la 15 de- 
cembrie 1367 regele poruncea nobililor din 
Transilvania să fie gata de război: „Căci voi 
ştiţi şi obştea voastră poate fi încredințată fără 
umbră de îndoială că pînă acuma am împlinit 
voia și placul vostru şi vom mai face aceasta 
cu ajutorul lui Dumnezeu“ — o aluzie la cele 
întărite nobililor în anul precedent, ceea ce a 
stîrniv valul de represiuni faţă de „eretici“, 
„schismatici“, „răzvrătiți“, în special români. 
Noul an 1368 debuta deci sub zăngănitul ar- 
melor din partea lui Ludovic I de Anjou. 

Vlaicu Vodă, în schimb, îl vedem la începu- 
tul acelui an în evidentă dilemă: regele nu 
proclamase totuşi războiul împotriva sa, ca în 
1365, nu exista deci un casus belli ca atare, dar 
presiunea politică de peste munţi se exercita în 
chip felurit —- şi ea ni se evidenţiază în chipul 
cel mai lămurit dacă examinăm încă o dată pri- 
vilegiul comercial pentru brașoveni, din 20 ia- 
nuarie 1368, 

Și ce ni se spune în preamblul acestui impor- 
tant document ? 

„Vladislav, din mila lui Dumnezeu şi a maies- 
tății regeşii voievod al Ţării Românești și ban 
de Severin, prin cuprinsul scrisorii de faţă, dăm 
de știre tuturor cărora se cuvine că preaînăl- 
țatul principe şi domn Ludovic, vestitul rege 
al Ungariei, milostivul nostru domn firesc 
[adică : suzeran, n. ns.], a trimis la noi pe ma- 
gistrul Dumitru zis Lepeș, cavaler al curții 
sale regeşti, pentru a riîndui si a întări legă- 
mîntul unei păci veșnice între noi, pe de o 
parte, și locuitorii provinciei Braşov, vecinii 
noștri preascumpi, pe de altă parte, punin- 
du-ne printr-însul în vedere cu strășnicie ca 
să întărim [şi] să păzim pe acei braşoveni în 
toate libertăţile pe care le-au avut ei din bă- 
trîni în Țara noastră Românească. Așadar, noi, 
dorind înto'deauna să dăm ascultare porunci- 
lor regești, am hotărît să hărăzim pe veci etc.“ 

Să reținem, deocamdată, că trimisul regelui 
nu era un oarecare : Dumitru zis Lepeș — acest 
magistru și cavaler al curții — făcea parte din- 
tr-o familie de notorietate, care a dat Transil- 
vaniei înalţi dregători laici și ecleziastici (un 
Ioan, castelan de Deva — participant în 1368 
la războiul împotriva lui Vlaicu; un Lorand, 
vicevoievod ; un Gheorghe, episcop ş.a.). El să 
fii fost însărcinat special de rege să trateze 
clauzele unui așezămiînt comercial — sau nu- 
mai pentru un asemenea act? De regulă, pri- 
vilegiile comerciale de mai tîrziu erau date la 
solicitarea expresă a celor interesaţi : „am îm- 
plinit rugămintea pirgarilor din Brașov“, de 

pildă, este un leii-motiv ; mai mult, beneficiarii 
(negustorii brașoveni, prin reprezentanţii lor) 
luau parte la redactarea actelor (de obicei pe 
baza privilegiilor mai vechi), figurînd ca mar- 
tori : este cazul acelor Felentin (Valentin) Mar- 
tin și Cruş (1413); Revel Hanăș și Cîrstea din 
Rișnov (1421); alt Valentin şi Johann Crispus 
(1424); în sfîrşit, Johann Hoppendey (1431: 
„cind a venit Hana Hopăndei cu hrisovul lui 
Mircea voievod“) etc. Abateri de la acest tipic 
protocolar există, desigur, mai ales în cazul 
privilegiilor domnești acordate din iniţiativă 
proprie (martorii fiind boierii munteni). 
Oricum ar fi, putem deduce că Dumitru 
Lepeş nu se găsea întimplător în Ţara Româ- 
nească, în acel moment politic de la finele anu- 
lui 1367 și începutul anului 1368, cînd la or- 
dinea zilei — de partea regelui, ca și de aceea 
a lui Vlaicu — nu se aflau neapărat interesele 
comerciale ale negustorilor brașoveni, deși 
acestea puteau cîntări în politica generală a 
vremii. Probabil că numitul cavaler, ca şi alt 
mesager regal din acelaşi an — cum vom vedea 
îndată, venise cu altfel de cereri din partea 
lui Ludovic : supunerea voievodului, sprijini- 
rea acţiunii de la Vidin (unde începea să se 
clatine pozitia ocupanților), deci angajarea to- 
tală a voievodului și subordonarea lui politicii 
angevine. Fireşte, Vlaicu nu a consimțit și 
atunci, pentru salvarea aparenţelor, s-a găsit 
formula de compromis prin privilegiul acor- 
dat braşovenilor. A fost vorba totuși de un 
eşec al voievodului nostru şi de un succes al 
regelui, sau poate invers? Nicidecum. Eve- 

nimentele următoare vor arăta că nimic din 
ceea ce ar fi constituit elementele „păcii“ din 
20 ianuarie 1368 nu mai era în vigoare către 
finele acelui an. 

Dar să mai stăruim asupra acestui privilegiu, 
care vădeşte — cum credem că a reieşit din 
cele spuse pînă acum — o importanţă mai 
mare decit a unui act de rutină din partea 
cancelariei voievodale românești. 

Astfel, istoriografia a sesizat mai demult că 
există o nepotrivire între titlul voievodal din 
textul propriu-zis şi legenda de pe sigiliul dom- 
nului — aceasta din urmă sunînd: + LADIZ- 
LAU[S DEI GRATIA VAIVODA TRAJNSALPI- 
NUS B[ANUS DE ZEURINO D]UX DE FU- 
GRUS. Or în titlul din text lipseşte menţiunea 
duce de Făgăraș. „Această triplă calitate a dom- 
nului român, ce nu apare în cuprinsul privile- 
giului din 20 ianuarie 1368, apare ulterior în 
două acte ale domnului date la 25 noiembrie 
1369 şi la 16 iulie 1372, ce ne-au parvenit fără 
peceţiile lor respectiv aplicate și atirnate la do- 
cumentele pomenite. Cum se explică această 
nepotrivire ? Credem că singura explicaţie 
posibilă e aceea a înlocuirii pecețţii inițiale cu 
pecetea aflătoare acum. Această înlocuire a 
trebuit să se producă cu prilejul reconfirmării 
privilegiului după împăcarea din 1369. Această 
reconfirmare devenise necesară după ruptura 
din toamna anului 1368. Așa precum domnul 
a fost desigur reconfirmat în vechile feude (şi 
așezat în feuda nouă — Făgăraşul), tot aşa și 
actul din 1368 a trebuit să fie reconfirmat prin 
schimbarea peceții celei vechi cu pecetea nouă“, 

În argumentarea de mai sus, apartinind Ma- 
riei Holban, există totuşi un amănunt care se 
întoarce împotriva ei : nepotrivirea dintre teat 
și pecete s-a menţinut și după împăcarea din 
1369 (normal ar fi fost ca şi textul să fi fost re- 
făcut, puniîndu-se de acord titlul de aici cu cel 
din pecete). În fapt, chiar dacă erau în joc in- 
terese economice majore, pentru ambele părti, 
au primat atunci mai ales interesele politice. 
Desigur, stăpînirea Făgărașului probabil că încă 
nu era recunoscută de rege, dar Vlaicu o 
afirmă — prin sigiliul său — la începutul anu- 
lui 1368. (Să notăm că D. Onciul, în studiul 
său despre titlul și posesiunile lui Mircea cel 
Bătrîn, 1901—1903, interpreta delimitarea ho- 
tarelor din 1366 tocmai în legătură cu Făgă- 
rașul ; în 1899, savantul considera că ducatul 
Amlaşului putea să depindă de Banatul de Se- 
verin — dar acum el scrie : „Dacă totuși el nu 
se află în titlul lui Vladislav, cauza pare a fi 
că pe atunci această parte de peste munți sau 
nu se numea încă astfel, fiind considerată ca 
parte din ducatul Făgărașului sau nu i se dă- 
dea atita importanţă spre a fi pusă în titlu, 
cum uneori încă sub Mircea“). În scurt, politica 
faptelor împlinite îl avantaja şi pe Vlaicu : el 
stăpinea în 1368 şi Severinul și posesiunile din 
viitorul Amlaș şi ducatul de Făgăraș. El ţinea 
bine în mîinile sale întreaga Țară Românească. 

Dar presiunile asupra voievodului român de- 
vin tot mai accentuate în primăvara acelui an 
— şi ele se leagă tot de chestiunea Vidinului. 
Acolo, în locurile ocupate de regatul Unga- 
riei, începe o mișcare populară împotriva ocu- 

Panţilor, o răzvrătire în măsă, sprijinită pe as- 
cuns sau direct și de ţarul din Tirnovo și de 
turci. La 1 martie 1368, sînt readuși în fruntea 
„banatului“ aceiaşi fraţi Himfy ; o scrisoare a 
regelui, cu această dată, poruncea castelanilor 
de Timișoara, Jdioara, Mehadia, Caransebeş și 
Orșova să asculte de noul ban Benedict Himfy. 
La 26 martie, Ludovic îi comunică banului și 
un fapt nou: nu numai că-i trimitea acestuia 
„O bună cîtime de ostași în ajutorul vostru“, 
dar îl mai înștiința despre trimiterea unui sol 
la domnul Ţării Românești ! „Acuma, însă, am 
hotărît să trimitem la Vlaicu, voievodul Ţării 
Româneşti, ca sol al nostru, pe magistrul Nico- 
lae, fiul lui Grigore, cavalerul nostru, poruncin- 
du-i să facă bine să spună el mai departe și cele 
ce veţi voi să vestiți prin el numitului voievod. 
De aceea, veţi putea să încredințaţi magistrului 
Nicolae tot ce veţi voi, spre a fi adus la cu- 
noștinţă sus-zisului voievod“. O scrisoare cu 
aceeaşi dată şi cu conţinut asemănător era tri- 
misă lui Benedict Himfy şi de palatinul Vladis- 
lav de Oppeln. 

Nu vom înţelege desfăşurările ulterioare ale 
evenimentelor dacă nu vom preciza că Ludo- 
vic adresase prin solul său — ca mai devreme 
prin Dumitru Lepeş — un adevărat ultimatum 
voievodului român, ceea ce nu rezultă din for- 
mularea alambicată (şi discretă) din scrisoarea 
regală de la 26 martie 1368. Într-adevăr, regele 
însuşi a dezvăluit mai tirziu, la 17 iulie 1368, 
însărcinările date magistrului Nicolae: „Cre- 
dinciosul nostru! — se adresează el lui Be- 
nedict Himfy — am primit scrisoarea magis- 

trului Petru, fratele vostru, trimisă nouă şi 
vouă, și am luat pe deplin cunoștință de cu- 
prinsul ei. La cele cuprinse în ea vă răspundem 
vouă că magistrul Nicolae, fiul lui Grigore, co- 
mitele de Hevesuijvâr, ne-a încredinţat şi ne-a 
chezăşuit, sub [pedeapsa] pierderii capului şi 
a moșiilor sale, că voievodul Vlaicu va împlini 
pe de-a întregul dorinţa noastră și [sarcinile] 
ce i s-au încredințat lui, și că va trimite des- 
tule merinde la Vidin, lăsînd la o parte orice 
şovăiret. 

Așadar, revenit din misiunea sa la Vlaicu, 
amintitul sol îl asigurase pe rege, sub strașnice 
jurăminte și ameninţări, că voievodul român 
se angajase să ofere provizii garnizoanei din 
Vidin, așa cum ceruse însuși regele. Dar Ludo- 
vic nu ceruse numai provizii, ci şi trupe ro- 
mâneşti, adică pretindea ca Vlaicu să participe 
la anihilarea stării de revoliă ce tocmai izbuc- 
nea în cetatea și ţinuturile ocupate. Scrisoarea 
lui Petru Himfy, evocată de rege, ataca chiar 
această latură nevralgică (este scrisoarea din 
4 iulie 1368, din care am menţionat pasajul 
referitor la „steagurile“ /banderia] din oastea 
lui Vlaicu Vodă). Este lesne de dedus că misiu- 
nea solului angevin rămăsese fără nici un re- 
zultat la circa patru luni după efectuarea ei, 
tot astfel cum și trimiterea de trupe din par- 
tea lui Vlaicu era o cerință nerealizată între 4 
şi 17 iulie 1368. Într-adevăr, Vlaicu Vodă nu a 
şovăit să respingă demersurile ultimative ale 
regelui Ludovic. Aţiţarea regelui venea dealt- 
fel și din partea papei; o scrisoare a acestuia 
din urmă îi cerea regelui „să pornească asupra 

țărilor schismaticilor [...] pentru a se război 
cu aceștia“ (12 aprilie 1368). Atitudinea dirză 
a voievodului Vlaicu a pus însă capăt răbdării 
lui Ludovic I de Anjou, care proclamă încă o 
dată mobilizarea oastei împotriva lui Vlaicu 
Vodă. De data aceasta războiul va începe cu 
adevărat. 

Războiul din 1368 a preocupat în largă mă- 
sură istoriografia noastră şi străină, între altele 
și datorită faptului că, păstrînd proporțiile și 
respectind condiţiile concrete, expediţia un- 
gară a avut soarta celei de pomină din 1330. 
Cu toate acestea, cronologia evenimentelor su- 
feră : deja Al. Vasilescu, în 1945, indica o su- 
medenie de păreri în legătură cu data războiu- 
lui, care ar fi avut loc în 1367, 1368, 1369 (de 
pildă D. Onciul, N. Iorga ş.a.) sau chiar în 1370. 
Ilie Minea stabilise data : între 14 septembrie şi 
7 decembrie 1368, pentru ca Al. Vasilescu însuși 
să afirme : toamna anului 1368, încurcîndu-se 
însă în desfășurările ulterioare, deoarece vorbea 
de lupte pentru Severin etc. 

Izvorul acestor „rătăciri“ în istoriografie este 
chiar cel principal — cronica lui Ioan de Tir- 
nava, care aşază luptele după ce menţionează 
alegerea şi încoronarea ca rege al Poloniei a 
lui Ludovic I de Anjou (eveniment ce a avut 
loc după 5 noiembrie 1370, cînd , într-un acci- 
dent de vînătoare, moare Cazimir III cel Mare). 
Mai mult, loan de Tirnava narează în același 
capitol (XXXVIII) despre luptele care au avut 
loc aievea, dar la un interval de mulți ani între 
ele — unele fiind tocmai cele din 1368, pe cînd 
celelalte s-au situat mai tirziu (şi e vorba în 

adevăr de luptele pentru Severin). Această dis- 
tincţie, care a pus ordine în cunoștințele noas- 
tre, aparţine Mariei Holban (1956). Tot dinsa 
a stabilit şi data de 4 iulie 1368 pentru scri- 
soarea amintită a vicebanului Petru Himfy — 
document care i-a încurcat enorm pe istorici, 
întrucît s-a considerat greșit că datează din 
17 octombrie 1368 (revenea a spune că Petru 
cerea ajutor în „steaguri“ româneşti tocmai în 
momentul cînd Ludovic se afla în luptă cu 
Vlaicu Vodă !). Cu un singur lucru a fost de 
acord istoriografia — desigur cu nuanțele res- 
pective, în funcţie de anumite tendinţe : des- 
fășurările (din 1368) au reprezentat indiscutabil 
preliminariile celor din 1369, cînd se va lichida 
„panatul Bulgariei“ de la Vidin. Dar lichidarea 
acestuia, cu concursul lui Vlaicu Vodă, a în- 
semnat chiar situarea la apogeu a însuşi voie- 
vodului român. 


O dublă victorie românească. Derularea eve- 
nimentelor ne arată că mobilizarea oștirii re- 
gale s-a făcut înainte de 14 septembrie 1368. 
Un act al capitlului din Cenad, cu această dată, 
menționează că s-a amînat judecata în pricini 
de hotare ale moşiei Keer „din pricina plè- 
cării oștirii de acum a acelui domn al nostru 
[Ludovic], pornită împotriva voievodului Vlaicu 
(contra Laich voyuodam moti“); amiînarea jude- 
căţii a fost fixată „pe a cincisprezecea zi după 
lăsarea la vatră a acelei oştiri“. Asemenea si- 
tuaţii au fost numeroase atunci (ele vor fi 
evocate şi după 1370). Una din ele prezintă 

destul interes, întrucii. ne oferă informaţii cu 
privire la sturea de spirit a celor plecaţi să 
lupte (siliți mai bine zis). Astfel, la 16 sep- 
tembrie 1368, conventul mănăstirii din Cluj- 
Mănăștur adevereşte că un anume Nicolae, 
fiul lui Ioan, îşi vinde părţile de moşie din 
Giula şi Deușu pentru suma de 80 de florini. 
De ce? Deoarece „el trebuie să plece de ne- 
voie în oastea regească de acum (subl. ns.) 
pornită împotriva lui Vlaicu, înspre Ţara Ro- 
mânească, împreună cu măritul bărbat, dom- 
nul Nicolae, voievodul Transilvaniei şi comi- 
tele  Solnoc, adică căpetenia oștirii regești, și 
cu magistrul loan zis Lepeș, castelanul de 
Deva, stăpiînii săi [...]“. Lăsarea la vatră, evo- 
cată de primul document — așa-numita resi- 
dencia exercitus — a avut loc la 7 decembrie 
1368 : așadar, oastea lui Ludovic a fost chemată 
să-i îndeplinească acestuia poruncile timp de 
circa trei luni de zile. 

Atacul împotriva lui Vlaicu Vodă și a Ţării 
Româneşti a pornit din două direcții: dinspre 
sud-vest, din „banatul Bulgariei“ — însuşi Lu- 
dovic I, care căuta să lovească Severinul, în 
faţa căruia — la Cladova — se afla la 12 no- 
iembrie 1368 ; dinspre nord, din Transilvania, 
de unde venea oastea voievodului Nicolae Lâc- 
kfy, împreună cu cei amintiţi (inclusiv vice- 
voievodul său, Petru). Era un plan strategic- 
tactic ce tintea fracționarea forțelor lui Vlaicu 
Vodă și nimicirea lor, cucerirea capitalei de la 
Argeş și a ţării întregi. 

Numai că acest plan a fost dejucat de Vlaicu 
Vodă, care a prevăzut din timp situația, căci 

oastea lui s-a afiat acolo unde trebuia să fie; 
voievodul român nu a fost luat prin surprin- 
dere. Într-adevăr, Vlaicu însuși a stat cu o 
parte din oaste în fața regelui Ludovic, îm- 
piedicîndu-i trecerea Dunării, ceea ce a în- 
semnat năruirea intenţiilor în ce privește ocu- 
parea Severinului de către rege. Pe de altă 
parte, oastea voievodului Nicolae Lâckfy a 
reușit să treacă munţii, dar suferă un dezastru 
total, fiind nimicită de restul oștirii lui Vlaicu 
Vodă, în frunte cu piîrcălabul Cetăţii Dimbo- 
viţa, Dragomir. Să vedem ce ne spune în 
această privinţă faimosul capitol XXXVIII 
(„De exercitus Regis, in partes Transalpinast) 
din cronica diaconului loan de Tirnava (Kii- 
Kiillo sau Kikullew). Vom urma, în parte, tra- 
ducerea lui Al. Vasilescu : 

„De asemenea, regele însuși a năvălit din 
Bulgaria spre părţile transalpine [Țara Româ- 
nească], (pe cînd) din cealaltă parte, dinspre 
secui, l-a trimis cu o oaste puternică, pe Nico- 
lae, voievodul transilvan, cu nobili și secui din 
părţile Transilvaniei, cu Simon fiul lui Mau- 
viciu şi cu alţii dintre cei mai vajnici ostași ai 
săi, ca să cerceteze Ţara Românească, împo- 
triva lui Vlaicu, voievodul zisei ţări, care se ră- 
sculase împotriva maiestăţii regale. Acela [Vlai- 
cu] stătea la pindă lingă Dunăre cu o oaste 
mare, în partea opusă domniei Bulgariei (regni 
Bulgarie), căutînd să stăvilească trecerea oastei 
domnului rege. Totuși, acel voievod Nicolae, tre- 
cînd cu oastea suszisă riul Ialomița (Ilumeza), 
unde se aflau întărituri și cetăţui făcute de ro- 
mâni (ubi fortalicia et propugnacula erant, per 

Olachos firmata), pe care le-a izbit cu putere şi 
făcînd război cu oastea puternică a însuşi voie- 
vodului Vlaicu, al cărei căpitan era comitele Dra- 
gomir românul, pîrcălabul aceluia de Dimboviţa 
(cuius capitaneus erat comes Dragmer Olachus, 
castellanus eius de Domloyka) şi printr-o luptă 
foarte înverşunată a obţinut victoria ; și, după 
ce a omorît pe mulţi, pe însuși căpitanul [Dra- 
gomir] l-a pus pe fugă: dar după aceea, îna- 
intind apoi neprevăzător prin desele prisăci 
(indagines) ale  mărăcinișurilor şi cînd se 
înghesuise în niște trecători strimte, a fost 
atacat de mulţimea românilor din păduri şi 
din munţi, [și] chiar în acel loc a fost ucis, 
dimpreună cu măritul bărbat Petru, vicevoie- 
vodul său, ca şi cu Deseu zis Was, cu Petru 
al lui Ruffus, castelanul de Cetatea de Baltă 
(de Kukullewar), cu Petru şi Ladislau ai 
secuilor, bărbați viteji, şi cu alţi mulţi ostași 
și nobili de vază. Și, cînd ungurii din amintita 
oaste au dat dosul și s-au pus pe fugă, nime- 
rind ei în locuri înnămolite și mlăștinoase 
(lutosis et paludosis), întărite, mulţi din ei au 
fost măcelăriți de români și numai cîțiva au 
scăpat cu marea primejdie a vieţii şi cu 
paguba avutului ; şi corpul neînsuflețit al ace- 
lui Nicolae voievodul, smuls cu mare încleş- 
tare din mîinile românilor, l-au adus în Unga- 
ria, spre a fi înmormîntat la Strigoniu, în 
mănăstirea Fericitei Fecioare“. 

Aceasta este relatarea lui Ioan de Tîrnava. 
Ea consemna dubla victorie românească, din 
vest şi nord, asupra oştii invadatoare a lui 
Ludovic I de Anjou. 

Dar, în pofida conciziunii sale, spusa croni- 
carului oficial al regelui Ludovic mai are un 
merit : acela că ne dezvăluie, cu destulă lim- 
pezime, planul strategico-tactic al oastei con- 
duse de voievodul Nicolae Láckfy. Într-adevăr, 
„operaţia-cleşte“ chibzuită de rege şi de stra- 
tegii săi viza o mişcare de învăluire, căci 
oastea transilvăneană trece Carpaţii nu pe la 
pasul Bran (cum ar fi fost normal — fiind o 
cale directă și deja frecventată către inima 
Țării Românești), ci, aşa cum precizează Ioan 
de Tirnava, „dinspre secui“ (ultra Siculorum) ; 
probabil, cum presupuneau Nicolae Iorga şi 
apoi Al. Vasilescu, trecerea peste Carpaţi se 
va fi făcut fie prin valea Buzăului, fie prin 
pasul de la Cheia-Teleajen. Numai astfel se 
poate explica atingerea rîului Ialomiţa, potri- 
vit relatării cronicarului, ceea ce denotă un 
itinerar de la est spre vest din partea oștirii 
voievodului transilvănean. Desigur, ca ipo- 
teză, mai putem presupune că planul de inva- 
zie urmărea pătrunderea dinspre sud către 
Cîmpulung şi capitala de la Argeş — trupele 
voievodului urmînd să se retragă fie pe la 
Bran, fie pe la Turnu Roşu. 

Dacă aşa au stat lucrurile înseamnă că prima 
luptă a avut loc într-adevăr pe rîul Ialomiţa 
— în ținutul Tirgoviştei, cum sînt de părere 
aceiaşi istorici citați ; acolo, în pofida organi- 
zării prealabile a dispozitivului de apărare 
românesc, într-o zonă marcată şi azi de ape, 
mlaștini etc., ar fi fost pus pe fugă pircălabul 
Dragomir (informaţie supusă desigur cauţiu- 
nii). Ulterior, neprevăzătorul Nicolae Láckfy 

s-a îndreptat singur către tragicu-i destin, 
fiind urmărit și înghesuit la loc strîmt, desi- 
gur muntos (ac passus strictissimos conclusus... 
de silvis et montibus invasus) iar apoi anihi- 
lat cu totul în a doua luptă — într-un loc pe 
care de această dată nu îl mai putem preciza 
(pe valea Dimboviţei ? cumva la Cetăţeni ?). 

Desigur, pentru a explica izbînda lui Vlaicu 
Vodă în acest război de apărare din toamna 
anului 1368 (luptele respective au avut loc, în 
principal, în luna noiembrie), nu trebuie să 
avem în vedere doar factorii moral-volitivi, 
dorința de victorie a oștenilor români, care 
luptau pentru o cauză dreaptă: apărarea lor 
şi a ţării. Cum am arătat deja şi cum rezultă 
şi din cronica lui Ioan de Tirnava, Vlaicu 
Vodă nu stătuse cu braţele încrucișate aștep- 
tîndu-l pasiv pe invadator. El luase măsuri de 
organizare a apărării, toate acestea făcînd 
parte din arsenalul de luptă al oștirii lui 
Vlaicu Vodă, din tactica de veche tradiţie la 
români. Voievodul reedita o victorie strălu- 
cită, comparabilă în bună parte cu aceea a 
bunicului său, Basarab I. 


Eliberarea și stăpînirea Vidinului (1369). 
Victoria lui Vlaicu Vodă pecetluise şi soarta 
stăpinirii ungare asupra Vidinului. Căci re- 
gele, înfrînt pe amtele fronturi de luptă, se 
retrage în Banat; îl aflăm la Mehadia, pe 
cheltuiala aceloraşi cneji români din Caran- 
sebeș, apoi colindă domeniile fraţilor Himfy. 
Din Eng (o localitate dispărută, lîngă Cior- 
dea), el dă la 4 decembrie 1368 o „deslegare“* 


116 


său „absolvire“ castelanilor de Vidin, Lagan 
şi Feyrwar (Belogradcik) : în caz de pierdere 
a acestor cetăţi sau de capitulare, el, regele, 
nu-i va învinovăţi pe aceştia de necredinţă 
faţă de el. Peste trei zile, la 7 decembrie 1368, 
Ludovic ordonă lăsarea la vatră a oastei mobi- 
lizate în sepiembrie. Vlaicu Vodă — stăpîn pe 
situație — devine şi arbitrul evenimentelor ce 
se petrec la Vidin, 

Acolo, cu trei oaze reprezentate de cetățile 
amintite și unde mai stăpineau de fapt oştenii 
unguri şi balistarii genovezi, întregul teritoriu 
al „banatului Bulgariei“ era în revoltă. Minia 
maselor se îndrepta mai ales asupra misiona- 
rilor catolici — franciscanii —, împotriva 
cărora localnicii s-au dedat la excese, dar și 
ocupanţii militari erau urîţi de popor. O „căr- 
ţulie“ a unor anume Drăgan și Rajko poartă 
și această lapidară însemnare în slavonă, care 
spune mai mult decît o cronică întreagă : „S-a 
scris [...] în zilele cînd ungurii stăpîneau Vidi- 
nul, și mare nenorocire s-a abătut peste popor 
în acea vreme“. 

În vecinătate, la Tirnovo şi la turci, se 
urzeau planuri de cucerire (o afirmase şi Petru 
Himfy, în scrisoarea sa din 4 iulie 1368). 
Atunci, chemat de vidineni, intervine Vlaicu 
Vodă. În această privinţă nu există nici un 
dubiu : Cronica franciscană (ostilă dealtiel lui 
Vlaicu, pe care îl acuza de încurajarea exce- 
selor amintite) recunoaşte: „împlinindu-se 
vremea, acea cetate [Vidin] a fost luată de 
regele Basarab (per regem Bozorad) schisma- 
ticul, prin trădare, cu încurajările unor locui- 

tori ai acesteia (consencientibus eidem nonnul- 
lis civibus, proditorie fuit capta)“. 

Cînd anume a pătruns Vlaicu la Vidin — nu 
se ştie sigur; în orice caz, acest lucru s-a 
întîmplat în iarna 1368/1369, îndată după 
victoria asupra lui Ludovic, poate chiar în 
decembrie 1368 sau ianuarie 1369. Nu este 
exclus ca documentele regale din 4 şi 7 decem- 
brie 1368 să fi fost consecința acțiunii lui 
Vlaicu Vodă. Oricum, acesta se afla la Vidin 
la data de 12 februarie 1369, cum se arată în 
Cronica franciscană. Voievodul trecuse Dună- 
rea cu ostașii săi, desigur cu ajutorul unor 
ambarcaţiuni ușoare (dacă apele fluviului nu 
erau cumva înghețate, în care caz se poate 
admite trecerea pe gheață). Mai tîrziu, Mauro 
Orbini consemna: „venne con molta gente 
sotto Vidino“, pretinzînd însă că Vlaicu [Vu- 
laico Voievoda di Valachia] ar fi dat foc ora- 
șului şi ar fi deportat dincoace pe toţi locuito- 
rii — „lo bruscio : et mandando nel suo paese, 
posto di lă dal Danubio, tutta la gente, che 
trovo in Vidino“. Domnul Țării Românești va 
fi capturat prizonieri dintre ocupanţii cetăţii 
şi-i va fi trecut într-adevăr pe malul româ- 
nesc, cu scopul ca, ulterior, aceștia să „cîntă- 
rească“ în cererile voievodului de a-l elibera 
din prinsoare pe țarul Sraţimir. Dealtfel, ace- 
laşi Orbini mai arată că regele s-ar fi îndrep- 
tat apoi spre Vidin pentru a-l alunga pe Vlaicu 
(fapt neconfirmat de alte surse), dar face pace 
cu acesta și îl eliberează pe ţarul bulgar. Acest 
eveniment va avea loc însă cu mai multe luni 
mai tîrziu. 

Într-adevăr, situaţia din Vidin nu putea fi 
rezolvată decît prin eliberarea şi reînscăunarea 
țarului Sraţimir, ruda voievodului român, care 
încă se afla în detenţia croată. Vlaicu nu 
aștepta decit lămurirea acestei situații politice, 
întrucît acțiunea sa militară la sud de Dunăre 
îi fusese solicitată de vidineni ; ea nu urmă- 
rea deci scopuri anexioniste. Bineînţeles, voie- 
vodul român guverna realmente în Vidin și 
în ținutul înconjurător — inscripţia slavonă 
de la Argeş probînd acest fapt cu claritate. De 
observat în această privinţă : formularea „Bdi- 
niu je i văsei oblasti bdi[n]skoi“, din inscrip- 
ţia argeșană, consună aidoma cu formulările 
din actele semnate de Ludovic I privindu-i pe 
comandanții puşi de el în fruntea cetăţii și 
ținutului ocupat — de pildă: „nunc capitunei 
civitatis nostre Bodoniensis ac eius districtus“ 
(4 iunie 1365); „in [..] civitate nostra Bidi- 
niense et eius districtu“ (11 noiembrie 1366), 
în sfîrşit, „civitatis Bydiniensis et ejus distric- 
tus“ (17 septembrie 1369) etc. Voievodul român 
obținuse pe calea armelor un transfer tem- 
porar de autoritate peste un ţinut ocupat tot 
pe calea armelor de către trupele lui Ludovic] 
(1365), menţinîndu-i denumirea pînă la rezol- 
varea — prin tratative politice — problemei 
principale : eliberarea lui Sraţimir și reaşeza- 
rea acestuia în fruntea ţaratului său. 

Dar, așa cum am mai afirmat, cetatea pro- 
priu-zisă a Vidinului nu se afla în 1369 în 
mîinile lui Vlaicu Vodă, ci în acelea ale caste- 
lanului ungur — Petru Himfy (rezultă aceasta 

din scrisorile lui Ludovic I, din 29 august şi 
19 septembrie 1369). Petru Himfy era așadar 
comandant şi prizonier totodată. „În tot timpul 
acesta — scrie M. Holban — Petru Himfy se 
afla probabil în cetatea mărginaşă, netulburat 
de domn, dar înconjurat de o populaţie ostilă. 
Pentru a se ajunge pînă la el trebuia să se 
treacă prin locuri ai căror locuitori nu aștep- 
tau decît prilejul de a-și arăta dușmănia împo- 
triva forțelor angevine“. 

În astfel de împrejurări, favorabile dom- 
nului român, propunerile acestuia deschid ca- 
lea tratativelor (șeful balistarilor genovezi 
fusese deja trimis la rege cu propuneri con- 
crete). Pe de altă parte, calea de împăcare cu 
regele Ludovic I se iveşte şi datorită altui 
fapt : ambii, voievodul român şi regele ungur, 
au trebuit să facă faţă unei primejdii comune 
— şi aceasta a fost intervenţia ţarului Ivan 
Alexandru și a turcilor lui Murad I, zdrobită 
însă de cei doi proaspeți aliaţi. Această luptă 
a avut loc înainte de 29 august 1369, posibil 
chiar înainte de 24 iunie 1369 — cînd fraţii 
Himfy sînt răsplătiți de Ludovic cu dreptul 
de paloş pe moșiile lor Remetea și Iersig din 
Banat. A fost prima confruntare dintre turci 
și români pe un cîmp de luptă. 


Ce s-a întimplat însă la 29 august 1369 ?. 
Este ziua cînd Ludovic I de Anjou recunoaște 
formal eșecul său politic în privinţa lui Sra- 
țimir din Vidin. © scrisoare cu această dată, 
adresată banului Petru Himfy [magistro Petro, 
filio Heem, bano Bulgarie] îi comunica aces- 

tuia: „am slobozit pe ţarul din Vidin, sub 
chezășia voievodului Vlaicu și a lui Dobrotici, 
şi ne-am legat să-i înapoiem ţara sa (quod nos 
imperatorem de Bodinio, sub fideiussione Layk 
voyvode et Dobratich, liberum commisimus et 
suam terram eidem reddere assumpsimus)“. 
Dar aceasta presupune tratative cu Vlaicu 
Vodă, care au avut loc — deci — înainte de 
29 august. Cu acest prilej se va fi produs şi 
împăcarea dintre rege și voievodul român, 
acceptîndu-se concesii reciproce : recunoaşte- 
rea de către primul a posesiunilor și titlurilor 
lui Vlaicu (inclusiv asupra Făgărașului), și, 
prestarea formală a omagiului de vasal din 
partea ultimului (altfel nu se putea). Nu este 
exclus ca regele, cu prestigiul știrbit, să fi 
solicitat încuviințarea din partea voievodului 
român ca acesta să-l primească în ţara sa pe 
ajutorul episcopului Transilvaniei — într-o 
vizită canonică ; numai așa s-ar explica ciu- 
datul act din 25 noiembrie 1369 (presupus şi 
acesta ca fiind pregătit dinainte de cancelaria 
ungară). Așadar, abia după 29 august, şi mai 
ales după 25 septembrie 1369, se creaseră con- 
diţiile ca Vlaicu Vodă să părăsească Vidinul : 
actul pentru catolici, abia amintit, este dat de 
voievod din reședința sa de la Argeș. 
Tratativele cu privire la Sraţimir au fost 
anevoioase. Regele — cum rezultă din scrisoa- 
rea citată — se crampona de anumite condi- 
ţii; într-adevăr, mesajul purtat la înapoiere 
de Bernabo, căpitanul balistarilor genovezi din 
Vidin, mai arată: ţarul va fi eliberat dar 
fiicele sale încă vor rămîne ostatice, iar pe 

deasupra, trebuia să-i vină în ajutor lui Petru 
Himfy atît Nicolae Gara, banul de Mačva, cît 
şi Benedict Himfy, cu scopul de a-l aduce pe 
primul — în siguranță — în interiorul rega- 
tului. De asemenea, însăşi „chezășuiala“ lui 
Vlaicu Vodă şi a lui Dobrotici era o condiţie 
a lui Ludovic I: ambii trebuiau să garanteze 
nu atît cu privire la faptele de viitor ale lui 
Sraţimir, cît la preîntîmpinarea acţiunilor por- 
nite din partea ţarului din Tirnovo — cum in- 
terpretează M. Holban. Și  designarea lui 
Dobrotici a întimpinat greutăți (el era în 
ascensiune, pe coasta Mării Negre, era aliat cu 
loan V Paleologul — împăratul căruia Ludo- 
vic îi refuzase pînă la urmă ajutorul, dar mai 
ales era omul venețienilor, veșnicii dușmani 
ai lui Ludovic). Într-adevăr, știm amănuntul 
că în scrisoarea regală din 29 august 1369 sub 
„Dobrotich“ era scris iniţial „Dragych* — 
identificat cu Dragaș Dejanović, cneazul din 
Velbujd (văr cu Uroş al Serbiei), omul care 
îi convenea mai bine lui Ludovic. Dar, și aici 
a intervenit Vlaicu, impunîndu-l pe Dobrotici 
despotul, cu care trebuia să fi intrat în legă- 
tură încă de la începuturile domniei şi cu care 
era vecin la Dunăre. 

Fapt este că reinstalarea lui Sraţimir la 
Vidin a mai trenat o lună. Petru Himfy încă 
nu știa cum să procedeze, căci, la 19 septem- 
brie 1369, regele îi expedia din Vișegrad o 
scrisoare prin care îl înștiința despre trimite- 
rea lui Ștefan, arhiepiscopul de Calocea: „ca 
să trateze cu tine atit în privinta înapoierii 
cetăţii Vidin şi a districtului ei, cît și asupra 

altor chestiuni“. Între timp, probabil că fusese 
adus la Vidin şi ţarul Sraţimir (poate de Nico- 
lae Gara); la 25 septembrie 1369, Ludovic 1 
semna un act prin care îi absolvă de răspun- 
dere pe Benedict şi Petru Himfy, comunicînd 
că aceştia „au încredinţat, predat şi dat în 
mîinile lui Ștefan, arhiepiscopul de Calocea, 
pe Sraţimir, ţarul din Vidin, în cetatea noastră 
(sic !) Vidin deodată cu posesiunile sale de 
pretutindeni (Strazmerium imperatorem bidin- 
yensem în civitate nostra bidinyense simul 
cum suis pertinentiis universis)“. După această 
dată va fi părăsit şi Vlaicu teritoriul Vidinului. 

Se încheia astfel un episod din istoria zbu- 
ciumată a sud-estului european şi aceasta 
datorită în primul rînd efortului politic și mili- 
tar al lui Vlaicu Vodă. Toate izvoarele vremii, 
direct sau indirect, cele pe care le-am înfă- 
țișat aici, evidenţiază rolul de protagonist al 
voievodului român; dinamismul, dirzenia și 
perspicacitatea lui Vlaicu Vodă au pus capăt 
unei aventuri politico-militare care nu a putut 
rodi la Vidin. În schimb, şi este cu totul sem- 
nificativ, o neașteptată amintire a epopeei 
conduse de domnul român de la nord de Du- 
năre — cu ecou durabil în conştiinţa popoarelor 
balcanice, o aflăm din aceste două versuri ale 
unei balade sîrbești: „La Vidin, orașul alb 
(bjelome) [Unde a fost Vladislav cel Bătrîn 
(Starac)“ [...]. 

În loc de rezumat asupra celor de mai sus, 
credem că este mai nimerit să prezentăm un 
document din epocă — și anume, scrisoarea 
din septembrie 1369, adresată de obştea cne- 

jilor români din Caransebeş lui Benedict 
Himfy, banul de Timiş. Este, într-adevăr, un 
insolit rezumat al întregii acţiuni întreprinse 
de Ludovic I începînd din 1265. 

Fiind impușşi de Benedict la o dare de 300 
de florini — bravii noştri cnezi îi amintesc 
dregătorului regal: „dacă ar fi să înşirăm în 
această scrisoare nevoile noastre pe rînd, ar 
cere prea mult timp să le povestim pe fiecare 
în parte, şi ar fi pentru măria voastră greu 
să le ascultați ; dar povestim cîteva din cele mai 
de seamă şi mai de căpetenie, care sînt bine- 
cunoscute măriei voastre (şi care), din zi în 
zi ne-au dus cu totul în cea mai mare sărăcie 
si lipsă“. Pe rînd apoi, se evocă intrarea rege- 
lui „în ţara Bulgariei“, numirea lui Dionisie 
Lăckty şi a fratelui său Emeric — „și noi toţi 
am intrat și noi cu ei în Vidin, după obiceiul 
celor ce slujesc în oaste“ ; vine apoi, cu Dio- 
nisie, „împăratul grecilor, cărora, după porunca 
domnului nostru regele, le-am dat o găzduire 
atit de bună, încît cu atîta cheltuială am fi 
putut să cinstim (chiar) pe domnul nostru re- 
gele“ (|! !). Era vreme de iarnă, cînd a venit 
„domnul nostru regele impreună cu numitul 
împărat“, și iarăşi, alte cheltuieli în sute de 
florini. A venit apoi războiul pornit de rege: 
„împotriva necredincioşilor săi din Țara Ro- 
mânească“, drept care 200 de oameni au stat 
zi şi noapte de strajă în munţi (în munţii Cer- 
nei) — „pină la venirea iernii“. Pe deasupra, 
alţi 500 dintre oamenii cnejilor au fost nevoiţi 
să se stringă la Mehadia, unde a venit regele, 
găzduit de cneji din porunca lui Benedict 

Himfy — „am dat găzduire [...] chiar măriei 
voastre“, îi amintesc ei banului Benedict. În 
sfîrşit, au urmat alte și numeroase vexaţii, 
precum jaful avutului, incendierea livezilor, 
curților şi grădinilor, luarea „cu silnicie a fînu- 
lui“ etc — destule suferinţe ca darea impusă 
de Benedict Himfy să fie anulată. 

Un singur lucru nu este evocat de acest 
document : proaspătul epilog consumat la Vi- 
din, în care fusese amestecat şi banul Benedict 


Himfy. Apusese steaua lui — sau, dimpotrivă, 
ea încă strălucea, dar mai palidă și cu o pers- 
pectivă nesigură — iată ceea ce poate gîndeau 


dar nu mărturiseau cnejii din Caransebeş. 
Peste cîțiva ani, însă, o explicabilă coinci- 
denţă a făcut ca „veteranii“ din campania Vidi- 
nului, în frunte cu regele Ludovic, cu aceiași 
fraţi Himfy şi cu alții pe care îi vom numi, să 
stea iarăşi faţă în faţă cu Vlaicu Vodă [...]. 


PE CULMILE PUTERII 
(1370—1376) 


Evenimentele desfășurate în primii cinci 
ani de domnie şi mai ales corolarul politico- 
militar al acestora — victoriile obţinute în 
anii 1368—1369 pe cîmpurile de luptă —, l-au 
impus pe Vlaicu Vodă atenţiei întregului sud- 
est european. Voievodul însuși se călise între 
timp, iar domnia lui peste Ţara Românească 
ieşise consolidată tocmai prin încercările felu- 
rite abătute asupra ei. Fireşte, o consolidare 
care i-a permis voievodului să îndrăznească 
mai mult — căci Vlaicu nu a fost un om șters 
și lipsit de ambiţii. Într-adevăr, cum am văzut, 
începînd cu anul 1370 domnia lui parcurge o 
etapă nouă: el se numea pe sine, şi a fost 
numit de ai săi şi de alţii, MARE VOIEVOD 
ȘI DOMN, încă nu se văzuse un voievod 
român avind alături doi mitropoliți ai ţării, iar 
un al treilea — deși străin — era adăpostit cu 
mărinimie pe lîngă ceilalţi doi! Vădit lucru, 
Vlaicu Vodă se afla -atunci pe culmile puterii 
sale şi aceasta pentru o perioadă de circa 
șase ani. 

Cu toate acestea, conjunctura politică din 
jurul Țării Românești devine tot mai tulbure 
şi, în consecinţă, voievodul a trebuit să-i facă 
faţă — cu atît mai mult, cu cît elemente noi 

se adaugă la dosarul relaţiilor politice din 
sud-estul european şi mai cu seamă pe linia 
Dunării. În funcţie de ivirea lor în atentia lui 
Vlaicu Vodă, așadar adoptînd criteriul crono- 
logic (deşi, trebuie precizat, unele din faptele 
pe care le avem în vedere nu reprezintă nou- 
tăţi, ci o continuare a evoluţiei precedente, iar 
altele au ca fundament ipoteze de lucru) — 
putem stabili aceste patru mari probleme: a 
Silistrei, a relaţiilor cu turcii, a Chiliei, în 
sfîrşit, a Severinului. 


Problema Silistrei ? Am afirmat mai sus 
că nu ştim mare lucru despre relaţiile po- 
litice dintre Vlaicu Vodă şi despotul Do- 
brotici de Caliacra. Ambii, garanţi în 1369 
ai eliberării ţarului Srațimir din Vidin, și-au 
urmat totuşi drumurile lor paralele, şi ne 
putem întreba dacă acestea s-au mai întil- 
nit cîndva. În principiu, acest lucru era cu 
totul posibil — şi ţinutul Dunării de Jos des- 
chidea oricînd calea neprevăzutului. O legă- 
tură politică între cei doi mai era posibilă şi 
în raport cu genovezii de la gurile Dunării; 
dar, în ipoteza cuceririi Chiliei de către Vlaicu, 
ne putem din nou întreba dacă Dobrotici nu 
se va fi agitat la rîndu-i. 

Desigur, o problemă a Silistrei nu a existat 
ca atare în politica lui Vlaicu Vodă; străve- 
chiul Durostorum — Dristra medievală (sau 
Dirstor) — făcea parte din țaratul de la Tir- 
novo în epoca de care ne ocupăm, era o cetate 
de graniţă a ţaratului. Totuși, în lumina unei 

recente ipoteze a lui Petru Diaconu, Silistra 
nu numai că este desprinsă de ţaratul bulgar, 
dar se transformă într-o „formațiune statală“ 
de-sine-stătătoare, un despotat — o creaţie 
unde și-ar fi adus contribuția şi domnul Ţării 
Românești. 

Valorificînd o informaţie din Cronica Me- 
sembriei (Chronicon Mesembriae), potrivit că- 
reia în anul 6885 [1376—1377] a fost ucis la 
Silistra Mihail (fiul lui Ioan V Paleologul și 
ginerele lui Dobrotici), apoi o altă informaţie 
din Cronica scurtă a împăraților greci, din care 
rezultă cu numele celui care l-a ucis pe Mihail 
era un anume Terter, fiul lui Dobrotici 
— P. Diaconu aduce în discuţie şi alte fapte. 
Între acestea se numără și cîteva emisiuni 
monetare aparținînd lui Terter (considerat de 
numismaţi şi istorici că ar fi vorba de Gheor- 
ghe Terter I, de la sfîrşitul veacului al 
XIII-lea) — dovadă că acesta se intitula des- 
pot, domn (authentes), avea ca emblemă vul- 
turul bicefal bizantin etc, ceea ce nu putea fi 
cazul cu ţarul din Tirnovo. Desigur, toate 
aceste fapte conduc spre aceeași concluzie : un 
despot cu monedă proprie trebuia să aibă și 
un teritoriu cu jurisdicție proprie, un centru 
etc. Acest teritoriu gravita în jurul orașului- 
cetate Silistra (credem, totuşi, că P. Diaconu 
se înșală cînd, considerind aria de răspindire 
a monedelor și unele mențiuni documentare 
de mai tirziu, din timpul lui Mircea cel Bă- 
trîn, afirmă : „Nu este exclus ca în anumite 
împrejurări istorice cîrmuitorul Țării Dristrei 

să-şi fi extins autoritatea și asupra unei fișii 
de pămînt de pe malul stîng al Dunării“). 

Dar ipoteza de mai sus merge mai departe. 
Afirmîndu-se că Silistra este pierdută de Şiş- 
man după 1367, respectiv după 1369 (anul 
luptelor pentru Vidin) — se mai admite că ea 
va fi fost „cucerită de către o oaste a lui 
Dobrotici ajutată, firește, de trupe de ale lui 
Vlaicu Vodă şi bizantine“. Numai așa s-ar 
explica de ce, la 24 iulie 1370, Patriarhia din 
Constantinopol scotea o decizie prin care mi- 
tropolia de Varna își extindea jurisdicția, între 
altele, şi asupra Dristrei. (Varna, consideră 
P. Diaconu, era în mîna lui Dobrotici). Așadar, 
noul despotat de Silistra apare pe scenă în 
jurul anului 1370. 

În sfîrşit, sînt evaluate și circumstanţele în 
care tocmai ginerele lui Dobrotici, Mihail, a fost 
omorît de cumnatul său, Terter, circumstanţe 
„puțin onorabile“ : anul 1376 este chiar anul 
celei de a doua detronări a împăratului loan V 
Paleologul (de către fiul său Andronic IV — 
Dobrotici și fiul său trecînd de partea lui 
Andronic IV). De asemenea, autorul ipotezei 
caută să dea răspuns şi împrejurării că succe- 
sorul lui Dobrotici s-a numit Ivanco; dar 
acesta era în realitate chiar Terter (purtind în 
titulatura de pe monede și numele de Ioan- 
nes), care preia astfel întreaga ţară a lui Do- 
brotici (c. 1386). S-ar explica și în acest fel 
titulatura de mai tirziu a lui Mircea cel Bă- 
trîn („terrarum Dobrodicii despotus et Tristri 
dominus“), justificîndu-se totodată şi statutul 
special pe care îl deţinea Silistra (cu „kefa- 

lia“ de aici) între posesiunile acestui voievod 
român. 

Neîndoielnic, ipoteza de mai sus prezintă 
interes, întrucît încearcă să elucideze în pri- 
mul rînd condiţiile în care Dobrotici (prin fiul 
său Terter) se apropie de Dunăre punînd stă- 
pinire pe Silistra, şi aceasta chiar în vremea 
cînd prezumtivul aliat de peste fluviu, Vladis- 
lav I — Vlaicu, se afla pe culmile puterii sale 
interne şi externe, aureolat de victoriile mili- 
tare şi politice din 1368 și 1369. Va fi privit 
pasiv astfel de desfășurări în preajma ţării 
sale, sau, dimpotrivă le va fi sprijinit — iată 
într-adevăr un aspect asupra căruia nu ne 
putem pronunța hotărît din cauza penuriei 
documentare. Balanța ar înclina însă către a 
doua alternativă : Vlaicu Vodă era el însuși 
interesat — politic, economic și militar — să 
se înțeleagă cu Dobrotici (respectiv Terter), în 
virtutea relaţiilor întinse pe care acesta le 
avea cu Bizanțul, cu Veneţia, chiar dacă aceste 
relaţii nu au mers continuu pe drumul cel 
drept. În care caz, admiţindu-se cucerirea 
Chiliei de către voievodul român, putem înţe- 
lege că Dobrotici a sprijinit tacit această acţi- 
une. 

Rămiîn să fie elucidate o serie de alte aspecte 
care privesc însăși elaborarea ipotezei amin- 
tite. Astfel, se pune întrebarea dacă într-ade- 
văr Tristria din Cronica Mesembriei — locul 
unde a fost ucis fiul lui Ioan V Paleologul — 
este totuna cu Silistra dunăreană. Istoricul 
bulgar Vasil Gjuzeleb crede că nu este vorba 
de așa ceva, ci de o cetate pontică, o altă 

Tristria (numită şi Tirizis, Tirizia sau Trissa) 
situată lingă Caliacra, aşadar chiar în despo- 
tatul lui Dobrotici. Noi credem că argumentele 
invocate de Gjuzelev nu sînt hotărîtoare (el 
stăruie de plano în ideea că niciodată Silistra 
n-a fost ruptă de țaratul din Tirnovo, pînă la 
turci). De asemenea, în ce privește anul morții 
lui Mihail Paleologul : este frapant că tragica 
întîmplare a avut loc în anul cînd socrul său 
Dobrotici se străduia (de conivenţă cu veneţie- 
nii) să-l urce pe Mihail pe tronul din Trape- 
zunt. O dovedesc deliberările din Senatul Ve- 
neţiei (12 martie 1376), din care mai rezultă 
că în acel an Mihail era căutat de acei pro- 
visores Romaniae venețieni fie la Constanti- 
nopol, fie în părțile Mesembriei sau în apro- 
piere (in partibus Mesembre vel alibi ibi pro- 
pe). Bineînţeles, nu se exclude posibilitatea ca 
după aceea fiul împăratului să ajungă pe me- 
leagurile Silistrei și să fie lichidat. De cine ? 
De Dobrotici — respectiv Terter — aliaţi cu 
noul împărat uzurpator Andronic IV? Dar 
acesta, cum este știut, a venit la putere tocmai 
cu ajutor genovez şi turcesc... Nu mai vorbim 
de faptul, că nu este însă suficient de bine pro- 
bată stăpînirea Varnei de către Dobrotici (cei 
maj mulţi istorici nu admit această stăpinire). 

Un fapt este totuși clar : întîmplările din 1376 
de la Dunărea de Jos, respectiv uciderea lui 
Mihail, la Silistra, fac parte tocmai din acel lanţ 
de complicate evenimente de care vorbeam și 
în care unul din participanţii de seamă era 
Vlaicu Vodă. Ales sau nu în corelaţie cu miş- 
carea de la Silistra — momentul atacării Seve- 

rinului de către Ludovic I al Ungariei, în 1376, 
nu mai apare astfel ca un episod izolat. 


Campaniile antiotomane. Nici în această pri- 
vință nu sîntem deplin edificaţi ; am văzut to- 
tuși că Vlaicu Vodă se luptase cu turcii în 
1369 — cum rezultă (aluziv) din scrisoarea pa- 
pei Clement V (1370), dar mai ales din diploma 
pentru Ladislau de Dobca (1372). Căci, neîndo- 
ielnic, la acea luptă purtată la sud de Dunăre 
de voievod şi de regele ungur se referă pasajul 
din diplomă: „năvălind cu noi şi cu oastea 
noastră, [Ladislau de Dobca] s-a luptat vite- 
jește împotriva preacruzilor și necredincioșilor 
turci şi a împăratului de la Tîrnovo, săvirșind 
acolo isprăvi ostăşești preastrălucite și vrednice 
de cinste, pentru credinţa creştină și pentru 
[dobîndirea] milostivirii prealuminatului prin- 
cipe Ludovic, regele Ungariei“. 

A mai avut prilejul să se înfrunte Vlaicu 
Vodă cu noii stăpîni care se consolidau în Bal- 
cani ? Să vedem ce spun în primul rînd izvoa- 
rele turceşti. 

Astfel, ca principal reper cronologic, analiștii 
turci se referă la o luptă cu o coaliţie creştină 
(sîrbi, bizantini, români, unguri ș.a.) care a avut 
loc după cucerirea cetăţii Filipopol de către 
oastea turcă — luptă fixată îndeobşte în anul 
H. 766 (=—1364/1365), pe rîul Marita.: De re- 
marcat, totuși, că sirbii sînt numiţi în aceste 
cronici cu termenul Laz — după numele cnea- 
zului Lazăr Grebljanovic ; or, cum se știe, acesta 
se ridică după dispariţia ultimului nemanid, 
Uroș V (la 15 decembrie 1371) și ajunge vestit 

datorită morţii sale ervice pe Cimpul Mierlei 
(Kossovopolje, 1389). Cronicarul de la începutul 
secolului al XVI-lea, Idris Bitlisi, spune : refu- 
giat la sîrbi, căpetenia Filipopolului s-a înţeles 
cu despotul sirb, „și a făcut înţelegere și a 
jurat, cu toate căpeteniile şi cu toţi tiranii din 
țările Bosniei și Țării Românești, precum şi cu 
cei din ţinuturile ungurești“ ; îi înfruntă însă 
Lala-Șahin (numit de Murad I beilerbeg de 
Rumelia ; înainte fusese preceptorul sultanului), 
nimicindu-i. Cam la fel înfățișează lucrurile și 
alt cronicar, din acelaşi veac, Sa'adeddin Meh- 
med, care precizează : bătălia s-a dat „pe malul 
rîului Marița, cale de două zile de Adrianopol“. 
Mai cuprinzător este însă cronicarul din veacul 
al XVII-lea, Mehmed bin Mehmed, care scrie : 

„În anul [7]65 Lala-Șahin era serdarul lup- 
tătorilor Islamului. După ce a asediat un timp 
cetatea Filipopol (Filibe), el a cucerit-o şi s-a 
aşezat acolo. I s-a făcut cunoscut lui Lala- 
Şahin că domnii Serbiei, Ungariei și Țării 
Românești [Eflak] făcînd înțelegere între ei, 
vor să-i atace pe musulmani cu un număr de 
100 000 de ghiauri. Atunci, pentru a afla sta- 
vea ghaurilor celor demni de foc, [Lala-Șahin] 
l-a trimis în întimpinarea lor pe gaziul Hadji 
Ilbeki. cu vreo 300 (sic!!) de ostași vestiți. În 
noaptea cînd s-au așezat pe malul rîului Marița 
(Meridj), în apropiere de Adrianopol, mai sus- 
numitul Hadji Ilbeki gaziul, cu ajutorul marelui 
Allah, a bătut din toate părțile tobele și a făcut 
să sune ţrompetele şi, înălțînd glas de rugă 
pentru Allah a băgat în inimile ghiaurilor o 
mare groază. Ghiaurii nedemni de laudă, spe- 

riindu-se in bezna şi întunericul nopţii și îngro- 
zindu-se, s-au împrăștiat. Unii din ei au fost 
făcuţi prizonieri, iar alţii au căzut pradă săbiilor 
victorioase. Pînă astăzi acel şes se numește 
Sirbul zdrobit (Sirp-sîndigi)“. 

Din alte surse știm însă că locul bătăliei s-a 
numit Cirmen (turc. Cirmen) sau Cernomen, că 
luptele s-au dat în noaptea de 25 spre 26 sep- 
tembrie 1371 şi că, printre participanti, se aflau 
şi cnejii sîrbo-macedoneni — Vukașin şi 
Ugljeşa, ambii căzuţi pe cîmpul de luptă. Aşa- 
dar, este posibil ca istoriografii turci să fi 
încurcat cronologia (fapt demonstrat nu odată, 
ca, de pildă, şi în cazul bătăliei celebre de la 
Rovine, 1394 — pusă de unii cronicari în 1391, 
1392 sau 1393). 

Oricum, din cele înfăţişate rezultă că la 
această bătălie a luat parte şi oastea Ţării Ro- 
mânești. Dealtfel, mai știm că înainte de această 
bătălie cneazul macedonean Ugljeşa intrase în 
legături cu Vlaicu Vodă, considerind Țara 
Românească principala forţă politico-militară 
în eventualitatea unei acţiuni antiotomane. Că 
este vorba de oastea lui Vlaicu Vodă — aşadar 
de bătălia din 25 spre 26 septembrie 1371 — se 
vede și din informația prețioasă pe care o trans- 
mite scrisoarea papei Grigore XI (adresată la 
un an după evenimente (1372) regelui Ludo- 
vic] : „cu multa amărăciune a inimii noastre“, 
papa îi amintea regelui că „necredincioșii turci, 
duşmanii sfintului nume creştin, au obţinut o 
mare victorie împotriva cîtorva magnați şi po- 
poare din părțile Greciei (Imperiului bizantin), 
Valahiei (Walachie) şi Serbiei (Regni Rascie)“ ; 

drept care, papa îl îndemna pe Ludovic să par- 
ticipe la consfătuirea de la Theba, pentru a 
pune la punct detaliile unei noi cruciate anti- 
otomane. 

Rămiîne deci un fapt bine stabilit: Vlaicu 
Vodă nu a ezitat să-și aducă contribuţia la efor- 
turile popoarelor din Peninsula Balcanică în- 
dreptate împotriva înaintării turcești. Din nefe- 
ricire, nu cunoaştem amănuntul dacă voievodul 
însuși a participat la bătălia de la Cirmen. 

Ulterior, din pricina înnăutăţirii relaţiilor cu 
Ludovic, domnul Țării Româneşti era privit, pe 
nedrept, în rînd cu turcii; același papă, în 
1373, îi scria arhiepiscopului de Strigoniu și 
episcopului Transilvaniei să excomunice pe cei 
ce vind „arme, fier şi altele“ (arma ferum et 
alia) atît „cruzilor şi necredincioșilor sarazini 
numiți turci“, cît şi „românilor schismatici“, 
deoarece aceste arme servesc celor ce luptă îm- 
potriva „creștinilor“. Peste un an, cum vom ve- 
dea, circulau chiar zvonuri la curtea regală, că 
Vlaicu s-ar fi aliat cu turcii — menite, fără 
îndoială, să-l discrediteze pe voievod în ochii 
lui Ludovic I. 


Stăpinirea Chiliei genoveze ? Pînă acum l-am 
privit pe Vlaicu Vodă distribuindu-şi atenţia 
mai ales asupra organizării din interior, iar în 
ce privește cadrul extern — preocupat în mare 
măsură de schimbătoarele mișcări politice din- 
spre regatul Ungariei, de unde îl pindea neîn- 
cetat marele său dușman. Cu sudul, respectiv 
cu ţaratul din Tirnovo (condus de la 1371 de 
Şişman), relaţiile erau — prin forța împrejură- 

rilor — destul de reci, dacă nu chiar dușmă- 
noase și aceasta din vina lui Șisman, care pac- 
tiza realmente cu turcii (semnificativ, cînd la 
1369 vine în ţară amintitul Hariton, el se te- 
muse să treacă prin aratul lui Șișman — căci 
apucase calea ocolită prin văile Vardar, Morava 
și Timoc, trecînd în Ţara Românească pe la 
Vidin). În rest, am văzut că existau relaţii 
strînse (desigur fără să cunoaștem prea multe 
detalii) cu Patriarhia de la Constantinopol ; cît 
priveşte stăpînirea politică de aici — Impe- 
riul — în treacăt fie spus, aceasta s-a situat pe 
planul politic împotriva popoarelor balcanice 
și implicit împotriva românilor (îndeosebi către 
sfîrşitul veacului). 

Exista însă un ţinut românesc, în est, către 
care nu se poate ca Vlaicu Vodă să nu-și fi 
îndreptat atenţia — şi este vorba de Dunărea 
de Jos prin excelenţă, Delta fluviului. Acolo, 
unde cîndva dominase atotputernic Imperiul 
bizantin, iar acum, în veacul al XIV-lea, acesta 
era cu totul slăbit, datorită prezenței în preajmă 
a tătarilor Hoardei de Aur și mai ales penetra- 
tiei negustorilor genovezi ; unde au înflorit pu- 
ternice centre militare și de comerț — Vicina, 
în amonte de gurile Dunării (Păcuiul lui Soare, 
în faţa Călăraşilor de azi), iar în Deltă — Chilia 
şi mai la vale, chiar la gura fluviului, Lykosto- 
mion  (Licostomo). Studiile lui N. Iorga, 
G. I. Brătianu şi ale altora au pus în lumină 
numeroase aspecte privind rostul acestor cetăţi 
şi oraşe portuare în veacurile XIII—XIV. Con- 
tribuții mai noi, și acestea sînt foarte nume- 

roase, au putut desluși însă alte aspecte im- 
portante. 

Astfel, s-a stabilit că atit Vicina, cît şi Chi- 
lia şi Licostomo, și-au menţinut administraţia 
bizantină pînă către mijlocul veacului al 
XIV-lea (c. 1349), după care — în urma războ- 
iului pierdut de bizantini în fața genovezilor 
(1351—1352), administrația celor trei cetăţi 
ajunge exclusiv în mîna genovezilor. Această 
împrejurare politică (decurgînd dintr-o creştere 
a puterii economice a genovezilor) este una din 
cauzele care l-au determinat pe Iachint de Vi- 
cina să accepte transferul său în Ţara Româ- 
nească (bineînţeles, același motiv l-a avut şi 
Patriarhia), în anul 1359. 

De asemenea, studiile mai noi au evidenţiat 
mai pregnant rolul regalității angevine în de- 
terminarea mișcărilor politice de la Dunărea de 
Jos. În această privinţă, nu este de prisos să 
amintim că încă la mijlocul veacului al XIII-lea, 
la 1250, regele Bela IV justifica în acest fel 
așezarea Ioaniților la Severin (1247), scriind 
papei Inocenţiu IV: „vom putea să întindem 
prin ei mlădiţele credinței catolice de-a lungul 
Dunării pînă la Marea Constantinopolitană [...] 
căci la aceasta s-a oprit planul nostru de nenu- 
mărate ori cumpănit [...]“. Să ne mai mirăm că 
angevinii, urmașii arpadienilor, și în special 
Ludovic I, au ţintit mereu să stăpînească toată 
valea Dunării de Jos ? Este aspectul major pe 
care îl pune în lumină Șerban Papacostea: 
cooperarea ungaro-genoveză se conturează de- 
plin încă din perioada 1351—1359 (mai re- 
strîns : cu prilejul războiului genovezo-bizan- 

tin din 1351—1352), de cînd începe să crească 
rolul cetăţii Chilia, în detrimentul Vicinei. În 
acest context, crede autorul amintit, trebuie si- 
tuat și cunoscutul (și discutatul) act de privi- 
legiu, pe care îl dă în 1358 regele Ludovic ne- 
gustorilor braşoveni: deschiderea „drumului 
Brăilei“ era o cerinţă a intereselor comune un- 
garo-genoveze (fapt care, în 1962, a făcut şi 
obiectul unor studii ale Mariei Holban). Aşa- 
dar, dacă am privi lucrurile prin jocul alian- 
telor, Vlaicu Vodă nu putea fi în ochii genove- 
zilor decît ca un inamic potenţial. 

Oricum, în timpul lui Vlaicu Vodă, deplasa- 
rea centrului de greutate a activităţii comerciale 
de la Vicina la Chilia era deja împlinită şi o 
dovedesc actele notariale genoveze, analizate 
prin studiile lui Octavian Iliescu (el are meritul 
de a fi lămurit definitiv: Chilia nu poate fi 
confundată cu Licostomo, ultima așezare fiind 
localizată la Periprava). Încă din 1972, distinsul 
specialist a făcut și afirmaţia : „Ulterior, la o 
dată care nu a fost precizată, Chilia (Veche) 
trece de la administraţia genoveză sub stăpi- 
nirea Ţării Românești, fără să fi aparţinut vre- 
odată lui Dobrotici, cum s-a afirmat în trecut“. 
Cînd anume s-a întîmplat ca acest oraș portuar 
despre care, tot prin O. Iliescu, ştim că era do- 
minat de bancherii Bustarini, cu mulţi croitori, 
morari, brutari, fierari, măcelari şi cîrciumari 
etc. — să ajungă în stăpînirea unui domn ro- 
mân ? O. Iliescu încearcă să răspundă printr-un 
studiu apărut recent (1978). 

După ce evocă datele propuse în această pri- 
vinţă de istoriografie (acestea referindu-se nu- 

mai la Mircea cel Bătrin şi anume : ori perioada 
1388—1390, ori mai degrabă perioada 1402— 
1404), O. Iliescu aduce în discuţie însăși epoca 
lui Vlaicu Vodă. Astfel, analizînd un document 
genovez din anul 1373, septembrie 14, un act 
încheiat la Licostomo de notarul Domenico da 
Carignano, autorul constată că actul îl menţio- 
nează, pentru anul 1372, pe consulul genovez 
de acolo, numit Petro Embrono ; dar tot la Li- 
costomo era menţionat în 1373 pe lingă consu- 
lul genovez, care era de această dată un anume 
Paolo di Podio, şi pe guvernatorul militar al 


cetății — gubernator insulle Licostomi — pe 
nume Luciano de Nigro. Este o situaţie ciudată 
aici — presupune cu dreptate O. Iliescu. „În- 


trucit ar fi greu de admis ca la o distanţă de 
numai 20 km, cîţi erau pe firul Dunării între 
Chilia şi Licostomo, să fie în același timp doi 
consuli genovezi în funcţie, cîte unul în fiecare 
din cele două aşezări, e logic să presupunem 
că este vorba în realitate de un singur consul, 
care a fost transferat, în 1372 sau la o dată an- 
terioară, de la Chilia la Licostomo. Transferul 
acestui magistrat nu a putut fi determinat decit 
de un singur fapt: abandonarea Chiliei de că- 
tre administraţia genoveză, care s-a retras sub 
protecţia flotei militare şi a guvernatorului mi- 
litar la Licostomo, ultimul punct de sprijin al 
activităţii genoveze la gurile Dunării. Și cum, 
pe de altă parte, s-a arătat de curînd că Do- 
brotici, despotul de Caliacra, nu şi-a extins nici- 
odată stăpînirea asupra cetăților dunărene, aşa 
cum s-a susţinut într-o vreme de unii istorici 
români, această schimbare politică nu a putut 

avea loc la Chilia decit în favoarea Ţării Româ- 
nești (subl. ns.). Faptul s-a petrecut probabil 
încă înainte de 20 ianuarie 1368, data eliberării 
privilegiului comercial acordat de către Vlaicu 
Vodă negustorilor brașoveni.“ 

Trebuie să recunoaștem că schema şi conți- 
nutul acestei ipoteze prezintă şi ingeniozitate 
și plauzibilitate istorică. Vlaicu Vodă va fi 
cucerit — numai prin luptă — Chilia genoveză. 
Dar, considerăm la rîndul nostru, dacă acest 
fapt s-a petrecut într-adevăr, atunci acesta nu 
a putut avea loc înainte de 1368, ianuarie 20. 
Atunci, cum am văzut, voievodul nostru era cu 
totul preocupat de evenimentele ce se conturau 
în regatul Ungariei, culminind cu invazia din 
toamna acelui an (desigur, teoretic, proclama- 
rea războiului contra lui Vlaicu, în 1368, putea 
însemna și o ripostă angevină la o posibilă 
cucerire a Chiliei, după. semnarea privilegiului 
din 20 ianuarie, care îl „împăca“ oarecum pe 
rege, acoperind astfel intenţiile de viitor ale 
voievodului). Dimpotrivă, condiţii mai prielnice 
pentru o incursiune asupra Chiliei existau după 
victoria din 1368 şi mai ales după campania 
victorioasă asupra Vidinului (1369). Poate în 
1371, ca răspuns la provocările ungare ce aveau 
loc la Orşova, sau poate — cum bănuia în 1898 
și B. P. Hasdeu — chiar în 1372 (înainte de 
16 iulie); actul lui Vlaicu Vodă, cu această 
dată, deşi evocă un titlu în care nu-l mai 
aminteşte pe regele Ludovic, consideră totuși 
necesar să presare ici şi colo formule de liniş- 
tire a monarhului ungur: „domnul său natu- 
ral“, „pe cînd eram noi în milostivirea deplină 

a domnului nostru Ludovic“. De ce ? Numai ca 
regele să sprijine la rindu-i daniile pentru La- 
dislau de Dobca, aşa cum o cere repetat Vlaicu ? 

Iată, aşadar, o problemă istorică importantă 
— cucerirea Chiliei de către Vlaicu —, care 
merită să fie studiată îndeaproape şi să stea 
în atenţia cercetărilor viitoare. Acestea vor mai 
trebui să stabilească — dacă şi cînd a fost pier- 
dută Chilia (de Vlaicu sau de urmașii săi), spre 
a fi din nou recucerită de Mircea cel Bătrîn. 


Problema Severinului. Este cu totul înteme- 
iată constatarea, asupra căreia am și făcut aluzii 
ceva mai înainte, că Severinul a fost o piatră 
de încercare în raporturile dintre regii unguri 
și voievozii români. A fost, cum arată atît de 
bine și de documentat M. Holban, „oglinda cea 
mai fidelă“ în ce privește mai ales raporturile 
dintre regii angevini și domnii români pînă la 
Mircea cel Bătrin; prin ea lămurindu-se şi 
chestiunea suzeranității ungare, dar „nu în 
esenţa ei teoretică, ci în desfășurarea sa prac- 
tică“, Astfel, după d-sa, un exemplu concret 
de rezolvare „pe calea suzeranității“ a unor li- 
tigii intervenite între rege și Vlaicu a fost actul 
privilegiat acordat braşovenilor în 1368. 

Dar nu chestiunile suzeranității ne preocupă 
aici (acestea ar necesita o largă dezbatere care 
nu-și are locul în această lucrare), ci faptul în- 
suşi, că stăpînirea Severinului de către voievo- 
dul român era ca un spin în ochii lui Ludovic I. 
Şi pe bună dreptate : poziţia strategică a cetăţii 
dunărene, în faţa Porţilor de Fier, îi asigura 
acesteia controlul căii de pătrundere spre inima 

Europei (o va spune mai tirziu loan de Hune- 
doara). De asemenea, nu ne interesează în ce 
măsură au existat sau nu așa-numiții „bani de 
recuperaţie“ unguri — dregători regali pentru 
Banatul de Severin, cînd acesta se afla în stăpi- 
nirea Țării Româneşti (bani care rezidau în 
Mehadia). Un fapt este cert: Ludovic nu a în- 
cetat o clipă să renunţe la cucerirea Severinului 
din mîinile lui Vlaicu Vodă; încercase acest 
lucru în 1368 — dar a eşuat, o va încerca din 
nou, în anul 1376, izbutind vremelnic. 

Desigur, pînă la 1372, o liniște relativă dom- 
nea la granița de vest a Ţării Româneşti. Să 
notăm că, exact în anul cînd Vlaicu Vodă îşi 
afirma titlul său de Mare Voievod și Domn, 
în 1370, — Ludovic I era preocupat de succe- 
siunea la tronul Poloniei, fiind încoronat ca 
rege, la Cracovia, în ziua de 17 noiembrie 1370. 
Dealtfel, ca o dovadă că între rege şi Vlaicu 
domnea calmul stăpînit, este şi împrejurarea 
că un dregător regal, cum a fost Benedict 
Himfy, este mutat din comitatul său timişan 
tocmai în vestul regatului, la Sopron; rămi- 
neau în Banat doar soţia și fraţii săi, căci aflăm 
acum şi de existenţa — alături de Petru — a 
unui al treilea frate, Nicolae Himfy, iar trebu- 
rile comitatului de Timiş cad în sarcina palati- 
nului Vladislav de Oppeln. Totuși, la 11 no- 
iembrie 1371, Benedict revine la Timiş. În 
această calitate se ocupă el, din inițiativă pro- 
prie, de întărirea Orșovei. În 1372 se lucra deja 
la șanțul cetăţii Orşova : „Notează — se spune 
într-un document datat [1371—1372] — că nu- 
mărul oamenilor care lucrează la șanțul cetății 

Orşova (in fossato castri) se arată mai jos în 
acest chip“, urmînd o lungă listă cu cei care au 
contribuit cu lucrători (peste două sute cincizeci 
la număr). Pe primul loc în această listă — sem- 
nificativ — se află tocmai un mai vechi fugar 
din Țara Românească, acel Carapciu (Karapch, 
Karapeh) căruia îi dă răsplată Ludovic I încă 
la 1359 — pentru „credincioase slujbe“. 

Într-adevăr, lucrul începuse acolo, dar — pre- 
supune M. Holban — Vlaicu Vodă va fi inter- 
venit cu plingeri faţă de rege. Acesta din urmă 
îi ordonă lui Benedict (la 22 mai 1372): „Po- 
runcim credinţei voastre să nu începeţi nici- 
decum clădirea cetăţii noastre noi ce trebuie să 
se facă în Orșova, sau dacă aţi și început-o 
atunci să încetați, căci aceasta avem de gind să 
o facem cu sfatul și cu chibzuiala baronilor 
noștri. Dar lemnele, varul și petrele, puneţi voi 
să fie cărate la locul acestei cetăţi, [dar] cu mai 
multă chibzuială și iscusinţă decit aţi făcut-o 
pînă acum, ca să putem desăvirși pe neaștep- 
tate şi cît mai repede (ex abrupto et celeriter) 
clădirea zisei cetăți“. 

Era limpede : regele se declara de acord cu 
clădirea cetăţii Orşova, dar acest lucru trebuia 
să se facă în chip cumpănit și mai ales la 
momentul potrivit : repede, ca o surpriză. „Pla- 
nuri tăinuite“, comentează M. Holban, care nu 
aveau alt scop decît iminenţa unei acţiuni mili- 
tare împotriva Severinului ; şi Orşova trebuia 
să îndeplinească condiţiile unei baze puternice 
de atac şi de sprijin. Acest plan a și fost rea- 
lizat. 

Tensiunea crește în Banat datorită samavol- 
niciilor lui Benedict Himfy (continuă procesele 
împotriva cnejilor români, deposedarea celor 
bănuiţi ca suspecți), ceea ce a făcut necesară 
intervenţia regelui : la 5 ianuarie 1373, printr-o 
scrisoare specială, el încearcă să potolească 
zelul dregătorului său, care căuta să forțeze 
intervenția armată mai curînd decit se cuvenea. 
Totuși, la 16 martie același an, Ludovic între- 
prinde la rîndu-i o măsură de ordin economic : 
interzice importul de sare din Țara Românească 
(sales Transalpini), dînd ordine în acest sens 
castelanului de Orşova, Petru Himfy, şi cămă- 
rașului regal de acolo. De asemenea, în aceeași 
lună se dau porunci pentru grabnica aprovi- 
zionare a cetăţii Orşova — vădindu-se încă 
o dată rolul acesteia în planurile urzite pentru 
un viitor apropiat. Dealtfel un act al lui Ludo- 
vic, datat greşit [1382], el fiind în realitate din 
1373, ne indică cît se poate de limpede rolul 
castelanului de Orşova : acestuia (Petru Himfy) 
i se cerea să fie vigilent ziua și noaptea (inten- 
dere et vigilare debeas, dio noctuque) şi tre- 
buind să raporteze imediat regelui despre orice 
s-ar fi întîmplat în tinutul Orşovei. 

Chiar în cuprinsul Țării Româneşti se poate 
observa activizarea acelui curent mai vechi, 
explicabil în chip firesc în condițiile vieții feu- 
dale — curent ce acţiona împotriva autorității 
domneşti. Vădit lucru, existau încă boieri și 
dregători nemulţumiţi de politica voievodului, 
care le leza probabil interesele lor de clasă. Nu 
este exclus ca şi acest aspect al vieţii interne 
din Țara Românească să fi cîntărit greu, alături 

de conjunctura externă, la luarea deciziei dir 
partea voievodului Vlaicu — aceea de a-l aso- 
cia la tron pe fratele său‘ Radu, încredințindu-i 
acestuia partea de vest a ţării, Oltenia cu Se- 
verinul, probabil încă din 1370. 

Fapt cert este că o seamă de fugari din Țara 
Românească ajung la regele Ludovic, ei fiind 
nominal menţionaţi în scrisoarea către Benedict 
Himfy dată din Zvolen (Zolyom), la 6 iulie 
[1374]: „Aflaţi că au venit la noi, fugind din 
Țara Românească, de la voievodul Vlaicu, niște 
români, anume Stoican, fiul lui Dragomir, fiul 
lui Voina de Lovişte, Danciu, fratele fostului 
comite Neagu, Voicu, fiul lui Radoslav, şi Seli- 
bor, omul de aproape al voievodului Vlaicu (et 
Selibor, familiaris specialis Laykonis voyuode), 
și se află chiar acum în Zvolen“. Regele îl 
cheamă deci în grabă pe comite: „vă porun- 
cim ca, isprăvind voi treburile știute de voi, 
să veniţi îndată la noi cu puţini [însoțitori], cit 
de repede puteţi să veniţi, ca să ne lămuriţi ce 
trebuie să le răspundem acelora (adică fugari- 
lor români — n.ns.) sau dacă trebuie să-i oprim. 
Regele Ludovic se aştepta desigur ca Vlaicu să 
intervină, cerînd eventual „extrădarea“ boie- 
rilor fugari şi, de aceea, continuă : „dacă voie- 
vodul Vlaicu ne va învinui, cum să ne 
deşcurcăm în această privinţă sau ce ar trebui 
să le dăm lor“. În sfîrşit, scrisoarea regală mai 
conţine şi acel pasaj, care a reţinut atenţia isto- 
riografiei : „Căci ni se povestesc multe veşti 
despre voievodul Vlaicu şi despre turci cu care 
se spune că sînt uniţi (nam multi rumores ex 
parte Luykonis voyuode et Turkorum, quos di- 

cunt esse confederatos, nobis proferentur). Se 
spune chiar că voievodul Vlaicu s-a aşezat la 
Nicopole“. Încă o dată îi poruncește regele lui 
Benedict : „Despre toate cele de mai sus să vă 
daţi osteneala să aflaţi adevărul şi să grăbiţi 
venirea voastră la noi, printr-o călătorie neîn- 
treruptă, lăsînd celelalte treburi ale noastre fra- 
ţilor voştri (Petru și Nicolae — n.ns.)“. 

Este în afară de îndoială că scrisoarea de mai 
sus nu reflectă un episod oarecare din relaţiile 
lui Ludovic I cu Vlaicu Vodă. Importanţa pe 
care o acorda regele venirii acelor fugari era 
de excepție, el căpătase în mină o pradă neaș- 
teptată pe care voia să o exploateze la maxi- 
mum. Stiînşi cu ușa, probabil că boierii amin- 
titi (şi mai cu seamă acel familiarius al lui 
Vlaicu, Selibor) dezvăluiseră secrete ale poli- 
ticii lui Vlaicu, inclusiv privitor la planurile de 
apărare a Severinului. Nu există altă explicaţie 
a faptului că Benedict Himfy trebuia să lase 
totul baltă şi să se repeadă, într-o călătorie 
„neîntreruptă“, pină la Zvolen. 

Bineînţeles, zvonurile despre o alianţă ro- 
mâno-turcă aveau darul să-l incite pe rege (să 
amintim că papa Grigore XI îi cerea, din nou, 
chiar în anul 1374, lui Ludovic să lupte contra 
turcilor). O asemenea alianţă a lui Vlaicu totuși 
nu a existat — deși istoriografia noastră a ad- 
mis acest lucru (de pildă I. Minea, N. Iorga ș.a.), 
considerindu-se că turcii au intrat în calculele 
politice ale lui Vlaicu Vodă ca măsură de frî- 
nare a acerbiei regelui Ludovic I. De asemenea, 
aceiași istorici admit şi cucerirea Nicopolului 
de pe dreapta Dunării, cu toate că alte izvoare 

nu aruncă nici o lumină în acest sens (ar fi 
insemnat un război cu Şişman, nedovedit însă 
documentar). lată de ce M. Holban interpre- 
tează astfel acel pasaj din scrisoarea lui Ludo- 
vic : voievodul român a venit în adevăr la Ni- 
copol, dar este vorba de cetatea omonimă de 
pe stinga Dunării — Nicopolul Mic sau Turnu, 
adică a luat poziție în apropiere de turci, în- 
cheind : „În tot cazul piîrile unor boieri duş- 
mani, fugiţi din ţară nu sînt un element sigur 
care să poată fi folosit pentru construirea unor 
teorii de felul celor enunțate mai sus (se re- 
feră în special la teoriile lui I. Minea — n.ns.)“. 
În sfirşit, să menţionăm și interpretarea lui 
Barbu T. Cimpina, care a văzut lucrurile oare- 
cum pe o cale de mijloc: „chiar dacă domnul 
Țării Românești nu a utilizat în realitate aju- 
torul turcesc în luptele pe care le duce pe malul 
drept al Dunării, nu este mai puțin grăitor 
faptul că el putea fi bănuit acum de o orien- 
tare politică diametral opusă celei pe care o 
urmase atît de statornic pînă la 1371. O ase- 
menea bănuială devenise verosimilă pentru 
simplul motiv că aproape toți vecinii lui solici- 
tau, pe rînd, sprijinul lui Murad, fără a înţelege 
urmările efectiv cumplite ale acestei practici ; 
datorită unui asemenea joc politic, oștile oto- 
mane erau introduse tot mai adînc în țesutul 
complex al luptelor balcanice“. 

Oricum, urmările scrisorii din 6 iulie 1374 se 
pot desluși : captat imediat de Benedict Himfy, 
dornic de luptă și de răzbunare, regele Ludovic 
ia deocamdată o măsură ponderată ; la 4 octom- 
brie 1374, o scrisoare către comitele de Timiş 

poruncea „oștenilor, nobililor, vasalilor (clien- 
tibus) şi românilor din comitatul sau districtul 
de Timiş“ ca şi altor slujitori ai lui Benedict 
Himfy, să asculte toţi de acesta, ei fiind de 
folos regelui însuşi. În orice caz, războiul pe 
care îl prefigurau astfel de măsuri încă nu a iz- 
bucnit atunci, cînd de fapt nu se dăduse o pro- 
clamație generală pentru adunarea oastei — așa 
cum se întîimplase în 1368. Regele lua deocam- 
dată măsuri locale, urmînd să aleagă ulterior 
momentul de intervenţie armată. Acesta a în- 
tirziat totuşi, probabil datorită neîncrederii în 
Benedict Himfy (fostul ban al Bulgariei și co- 
mite de Timiş nu mai deţine dregătorii între 
1375 şi 1378). De altfel, se va vedea îndată că 
acţiunea asupra Severinului nu numai că nu a 
fost încredinţată lui Benedict Himfy, dar — ia- 
răși ! — regele Ludovic a pornit-o de peste Du- 
năre, prin Nicolae de Gara, banul de Mačva. 
Iată ce spune în această privinţă Ioan de Târ- 
nava — singurul izvor care relatează cucerirea 
Severinului de către unguri, cu distincţia fă- 
cută de Maria Holban că naraţia episodului se- 
verinean reprezintă o inadvertenţă cronologică 
(în traducerea Mariei Holban) : 

„În sfîrșit, apunind această împotrivire a 
soartei nenorocite (cronicarul are în vedere în- 
frîngerea regelui în 1368 — n.ns.) şi îndrep- 
tîndu-se iar norocul, Nicolae de Gara, banul de 
Mačva [Macho], bărbat vajnic şi războinic, cu 
mînă puternică, trecînd această armată regească 
peste Dunăre (ultra Danubium) pe nişte luntri 
întărite cu turnuri şi metereze împotriva atacu- 
rilor: luptătorilor şi  săgetătorilor aceluiaşi 

Vlaicu Vodă (contra insultus bellatorum et sa- 
gittariorum ipsius Layk Wayvode), care arun- 
cau ploaie de săgeți (textual : velut imbres sa- 
gittas emittentium Olachorum), duşmanii, luîn- 
d-o la fugă s-au risipit ca fumul, şi restul în- 
tregii armate a intrat în tara Severinului şi a 
ocupat-o. Și atunci regele a ridicat mai întîi 
acolo cetatea Severinului și după cîțiva ani, 
preaputernica cetate brașoveană, numită Bran 
[Therch], lîngă hotarele Ţării Româneşti, şi în- 
zestrînd-o cu oaste bine înarmată, cu briganţi 
și balistari englezi şi-a ţinut pe seama sa paza 
cetăţii“, 

Să precizăm aici că Ioan de Tirnava şi-a 
redactat cronica sa după moartea lui Ludovic I, 
iar originalul ei nu ni se păstrează, fiind însă 
preluat de compilaţii cronicărești de mai tir- 
ziu — ca, de pildă, în Cronica de la Buda (ti- 
părită în 1473) sau în cronica lui Ioan Thurocz 
(tipărită în 1488) — așa-numitele incunabule. 
Aşa încît, apar la loan de Tirnava şi detalii 
care nu coincid cu epoca lui Ludovic I (ce 
pildă, construcţia Severinului — cînd se ştie 
că este vorba doar de refaceri care au avut loc 
în veacul al XV-lea); acestea sînt interpolări 
ale compilaţiilor amintite. Dar fondul informa- 
ției lui Ioan de Tîrnava rămîne : Severinul a 
căzut realmente în mîinile lui Ludovic I. Cind 
anume ? 

În orice caz după 4 octombrie 1374, ultimul 
document regal cu privire la evenimentele din 
zonă şi înainte de 19 iunie 1376, cînd Ludovic 
răsplăteşte pe românii Surian, Bogdan, Dumi- 
tru, Toma şi Vlasiu, fiii lui Voicu, între altele 

pentru că au participat la lupte împotriva sîr- 
bilor şi bulgarilor — „și cu deosebire la redo- 
bîndirea cetăţii şi ținutului Severinului (sig- 
nanter vero în reoptentione civitatis et terre 
Zeuriniensis)“. Să mai adăugăm în legătură cu 
acest document şi amănuntul că daniile în folo- 
sul acelor români bănăţeni se făceau din ave- 
rile unui anume Ladislau, fiul lui Lelach; 
acesta, precizează actul amintit, „părăsind dru- 
mul credinţei, a fugit în Ţara Românească, în- 
tru nesocotirea maiestării noastre, şi s-a ală- 
turat dușmanului nostru (et nostro adhesit 
emulo)“ — aşadar lui Vlaicu Vodă ! Se întîmpla 
deci ca și români din Banat să treacă în tabăra 
potrivnică regelui, ei fugind de opresiunea is- 
cată mai de mult de Benedict Himfy. 

Dar posedăm și alte indicii documentare că 
ocuparea Severinului a avut loc înainte de 19 
iunie 1376 (că este vorba de acest an mai re- 
zultă și din împrejurarea că Nicolae de Gara, 
drept răsplată, ajunge atunci palatin al Unga- 
riei). Mai întîi, trebuie să precizăm că Nicolae 
de Gara nu a fost numai el cu trupe în fața 
Severinului ; forţa lui militară constituia uni- 
tatea principală, de comandă, și ea a acţionat 
de pe apă, debarcînd în faţa cetăţii. Dar la lupte 
a luat parte și castelanul de Orşova, Petru 
Himfy, care trebuie să fi venit și el cu o oaste. 
Or, în cursul acestor lupte și-a pierdut viaţa 
tocmai Petru Himfy, alături de alți oameni de 
vază — ceea ce cronica lui loan de Tirnava 
omite să spună. Știm însă acest lucru din trei 
documente, dintre care unul a fost semnat de 
Ludovic însuși (1377), iar celelalte două sint: 

un act de împărțeală între fraţii Himfy (datat 
[1369—1377], iar de M. Holban: [1377]); o 
plingere a cnejilor (din 1376) care evocă părţile 
moşiei Remetea aparținind lui Petru (partes 
Remete, Petrus (sic)), în termeni ce consumă 
aidoma cu o altă plingere, făcută de data 
aceasta de Benedict Himfy, la 8 martie 1376. 
Or, tocmai din ultimul document rezultă că 
Petru nu mai era în viaţă la această dată, deoa- 
rece se văd acţionind atunci numai Benedict şi 
Nicolae Himfy (dealtfel și în actul de împăr- 
țeală din 1377 sînt menţionaţi numai Benedict, 
Nicolae şi Ștefan, fiul lui Petru — dovadă că 
ultimul dispăruse). Așadar, putem trage con- 
cluzia : cucerirea Severinului a putut avea loc 
fie în vara anului 1375, fie prin februarie sau 
primele zile ale lunii martie 1376. Opinăm pen- 
tru anul 1376. A urmat, firesc, numirea pala- 
tinului Nicolae de Gara, răsplata românilor 
(19 iunie 1376), inclusiv aşezarea unui ban un- 
gur, Ioan Treutul. Ceva mai tirziu, îşi amin- 
teşte şi regele de serviciile lui Petru Himfy, și 
anume, la 30 octombrie 1377 : atunci îi făgădu- 
iește regele lui Benedict Himfy o moșie, pentru 
faptele de credință etc.“ „și îndeosebi pentru 
moartea fostului magistru Petru, fratele său, 
care și-a sfîrşit viaţa lui vremelnică, fiind ucis 
în slujba noastră în războiul pornit de noi îm- 
potriva românilor din Țara Românească, care de 
mult timp ne erau necredincioșşi (contra Olachos 
Transalpinos, dudum nobis infideles, mota nos- 
tris in serviciis vitam finivit occisus tempo- 
ralem)“. 

Recapitulăm : după o perioadă de îndelun- 
gată şi mocnită pregătire, inclusiv pe plan psi- 
hologic — întărirea Orșovei, „războiul sării“, 
acordarea de puteri depline lui Benedict Himfy 
(alături de întărirea sarcinilor lui Petru 
Himfy) —, regele Ludovic 1 se decide să atace 
Severinul de pe apă şi de pe uscat, într-un 
moment anume din iarna-primăvara anului 
1376. Acţiunea — încredinţată în principal lui 
Nicolae de Gara, ajutat însă de castelanul Or- 
şovei, Petru Himfy, care piere în luptă — reu- 
şeşte deplin. Apărătorii cetății — „luptătorii și 
săgetătorii“ lui Vlaicu Vodă — au fost copleșiți 
de oastea mai numeroasă care i-a atacat. 

Vlaicu Vodă primise o lovitură serioasă — 
deși vremelnică. într-adevăr, se vădeşte că 
succesul militar al regelui Ludovic, La Severin, 
așteptat atîţia ani în șir, a durat mai puţin de 
un an. A urmat contraofensiva lui Vlaicu Vodă, 
care a găsit suficiente resurse să pornească 
acțiunea de recuperare a Severinului. A izbîn- 
dit (dovadă că amintitul ban, Ioan Treutul, sau 
alţii, nu mai sînt înregistraţi după 1376). Pro- 
babil, însă, cu, preţul vieții sale. 


APUSUL UNEI DOMNII (1377). 
PERSONALITATEA LUI 
VLADISLAV I — VLAICU 


Cucerirea cetăţii şi Banatului de Severin nu 
a însemnat, așa cum s-a afirmat uneori, cu- 
prinderea unei bune părți din Ţara Românească 
pe seama lui Ludovic I ; acţiunea din 1376 nu a 
ajuns la Olt (cum credea B. Hóman), ci s-a li- 
mitat la „districtul“ din jurul cetăţii, teritoriu 
ce putea fi doar în fapt și nu teoretic apărat de 
garnizoana Severinului. Dealtfel, Vlaicu Vodă 
— înfrînt temporar la Severin — nu s-a împă- 
cat nicidecum cu pierderea cetății. El a luat 
îndată măsurile potrivite pentru recuperarea 
Severinului — şi a reuşit. O dovadă limpede în 
acest sens este dispariţia, după 1376, a banului 
unguresc de Severin; după Ioan Treutel, ur- 
mătorul ban menţionat la Severin este Ștefan 
și abia în 1387 (este vremea cînd încă se evoca 
războiul regelui împotriva Severinului: de 
pildă, în 1385, cînd aflăm şi numele altui că- 
zut în luptă alături de Petru Himfy — un 
Alexe, fiul lui Ștefan de Torocz6 [Trăscăul. 

Din nefericire, nu ştim anume cînd a reluat 
Vlaicu Severinul. Dar acest lucru nu putea să 
aibă loc decît după 19 iunie 1376 şi înainte de 
iulie 1378, cînd se ştia de mult că Vlaicu Vodă 
murise, cum vom vedea. Toate informaţiile de 
care dispunem ne conduc către unul 1377. Ata- 

cul Severinului s-a dat prin surprindere, tru- 
pele lui Vlaicu înconjurind cetatea şi cuprin- 
zînd-o după o luptă scurtă, nedînd timp in- 
tervenţiei în sprijin a trupelor din garnizoana 
Orşovei. Va fi fost o luptă crincenă totuși, de 
vreme ce se bănuiește că însuși voievodul ro- 
mån a fost fie ucis pe loc, fie rănit greu şi a 
murit apoi în urma rănilor primite. Fapt este 
că Vladislav I — Vlaicu dispare în acel an, cînd 
pe tronul Țării Româneşti este menționat deja 
Radu I. 

Că moartea lui Vlaicu Vodă s-a întîmplat în 
1377 — deducem şi prin alt argument: scri- 
soarea angevină din 30 octombrie 1377, cînd 
vorbeşte de uciderea lui Petru Himfy, nu men- 
ționează și păstrarea Severinului în mîinile sale 
(ceea ce era cazul să facă, întrucît cel elogiat 
de rege îşi dăduse viaţa tocmai pentru cuceri- 
rea cetăţii). Dar este vădit, credem, că Ludo- 
vic I ştia în acel moment, la 30 octombrie 1377, 
că însuşi Vlaicu Vodă nu mai era în viaţă. În- 
tr-adevăr, regele evocă „războiul pornit de noi 
împotriva românilor din Țara Românească“ — 
cînd regula era : „împotriva lui Vlaicu, voievo- 
dul Țării Românești“. Este o omisiune voită, 
regele evitind formula consacrată : [împotriva 
lui Vlaicu, răposatul voievod al Ţării Româ- 
nești, de mult timp necredinciosul nostru (con- 
tra Laykonem, condam voyuoda Transulpini, 
dudum nostri înfidelis)]“. Era proaspătă în me- 
moria regelui recucerirea Severinului de către 
voievodul român şi l-ar fi omagiat pe acesta 
menţionîndu-l ca atare. 

Că Vlaicu Vodă murise în 1377, și că în acel 
an încă mai continua războiul cu Ludovic I, de 
data aceasta sub urmașul voievodului, Radu I 
— pare să rezulte din cronica italiană contem- 
porană, a fraţilor Gatari (sau Catari), închinată 
seniorului Padovei, Francesco de Carrara. În 
această cronică găsim şi menţiunea despre un 
război purtat — și pierdut — de Ludovic I, în 
anul 1377, împotriva unui „Radano, prinzipe di 
Bulgaria infedelie“. Prin „Bulgaria necredin- 
cioasă“ înţelegindu-se fireşte Țara Românească ; 
cronicarii italieni, respectiv cei doi frați Gatari, 
încurcau topografia de la Dunăre ; în schimb, ei 
nu se înșelau referindu-se la Radano — Radu, 
care va fi avut un rol însemnat în recuperarea 
Severinului, în calitate de asociat la domnie. 

lată de ce, regele trece sub tăcere înfriîngerea 
suferită, cum se vede și din actul său de danie 
pentru braşoveni, la 19 noiembrie 1377, dezvă- 
luindu-și încă o dată, foarte clar, cam ce in- 
tenţie avea el cu privire la Țara Românească. 
„De asemenea, se spune aici, făgăduim că, 
dacă, cu voia lui Dumnezeu, Țara Românească 
va ajunge, cum tragem nădejde, în mîinile 
noastre, atunci vom porunci ca vama ce se 
obișnuieşte, etc.“. El repetă : „le vom face uşu- 
rări [saşilor] în ce privește plata vămii pe care 
o dau în acel oraș pentru maiestatea noastră, 
dar între timp, pînă ce numita Țară Româ- 
nească va ajunge pe mina noastră (quo ipsa 
terra Transalpina ad manus nostra deveniet)“. 

În sfîrşit, cunoaștem azi un singur izvor con- 
temporan care a consemnat moartea voievo- 
dului Vladislav I — Vlaicu : este ultimul testa- 

ment al mitropolitului Hariton al Ungrovla- 
hiei — „diata“ sa întocmită în luna iulie 1378. 
Infăţişind ostenelile sale, încă de pe cînd era 
egumen la Cutlumus, desele peregrinări şi ce- 
reri de ajutor, înaltul prelat mai spune : „Așij- 
derea, m-am dus de şapte ori la acel răposat 
Vladislav voievod și la soția sa doamna Ana şi 
am fost dăruit de pronia dumnezeiască cu cele 
trebuincioase pentru refacerea mănăstirii [Cut- 
lumus] ; și a fost refăcută şi dînsul a întregit-o 
spre mai bine, precum se vede acuma de ori- 
cine“ (subl. ns.). Este o mărturie prețioasă, care 
ne îndreptățește să afirmăm : Vlaicu Vodă s-a 
stins neîndoielnic în anul 1377. Dar tocmai 
pentru că ne lipsesc alte surse documentare în 
acest sens, se preferă azi prudența şi se admite : 
c. 1377. O domnie de mai puţin de 13 ani apu- 
nea o dată cu Vlaicu Vodă. 

A fost înmormîntat în ctitoria lui de la Ar- 
geş, la locul de onoare cuvenit ctitorului: în 
partea dreaptă a naosului. Corpul său a fost 
depus într-un sarcofag de piatră, acoperit cu 
o imensă lespede de piatră cioplită şi ornamen- 
tată. După constatările făcute de Virgil Drăghi- 
ceanu, în anul 1920, Vlaicu Vodă era îmbrăcat 
princiar : o tunică de mătase purpurie, decol- 
tată larg la gît și încheiată din faţă prin circa 
30 de nasturi de aur — fiecare împodobit cu 
scutul heraldic ; mijlocul era încins cu un cor- 
don de purpură, bogat împodobit cu cusături 
şi cu motive realizate cu perle, legat la spate — 
în faţă fiind prinsă de cordon faimoasa pafta 
de aur, cea mai reprezentativă piesă de orfe- 
vrărie din îinventarele mortuare ale voievozilor 

români. De menţionat faptul că Vlaicu nu a fost 
îinmormiîniat cu coroana voievodală —— pe cap 
avînd o scufie funerară. De asemenea, în dege- 
tele sale purta inele de aur — unul din ele, 
masiv și cu inscripţie latină: AVE MARIA 
GRACIA PLENA DOMINUS TE[CUM]; era 
„un inel de investitură“, cum s-a afirmat, aşa- 
dar provenind de la Ludovic I. 

Lîngă voievod, supraviețuindu-i probabil, a 
fost îngropată şi Doamna Ana, credincioasa-i 
soție. Este Kera Ana („doamna Ana“) din in- 
scripția pictată deasupra tabloului votiv din 
naos — sursă a unei erori istorice nu numai 
prin faptul că tabloul respectiv a fost apoi atri- 
buit miticului „Radul Negru Voievod“, dar în- 
săși menţiunea Kera Ana a fost citită într-un 
cuvînt, un nume, Cherana. Astfel aflăm şi din 
pomelnicul Bisericii domneşti, în redacția sa 
veche, dar copiat către vremurile noastre (ul- 
tima oară prin 1863), care începe cu „Vădislav 
Voļievod] : Kerana Do[amna]“. 


%* * 


Vladislav I a fost unul din constructorii Țării 
Româneşti — una din operele cele mai impor- 
tante din tot cursul istoriei românilor, cum 
aprecia Nicolae Iorga. Patru au fost aceşti 
constructori, spunea tot marele istoric şi 
anume : Basarab I, care „a știut să impuie, cu 
armele în mînă, respectul teritoriului său, care 
de atunci încă a prins muscelele de la Răsărit 
și a găsit drumul spre Dunăre, cu toate perspec- 

tivele ce mijeau mai departe“ ; Nicolae Alexan- 
dru, care a dat formele vieţii bisericești şi cul- 
turale şi „a făcut ca ţara să intre într-un com- 
plex de drept şi prin aceasta în conștiința poli- 
tică a lumii ; Vladislav 1, căruia „îi revine așa 
de marele merit de a fi întins granitele peste 
hotarele moşiei româneşti propriu-zise, luînd 
pe cursul de sus al Oltului cealaltă margene a 
plaiurilor, pătrunzînd astfel în acea lume ungu- 
rească pe care bunicul o împedecase de a veni 
dincoace ca stăpînă“ ; Mircea cel Bătriîn, în 
sfîrşit, cel care a intrat în legătură cu Moldova, 
„creîndu-se astfel o singură linie politică pentru 
amîndouă Domniile“, smulgîndu-i lui Sigis- 
mund de Luxemburg „respectul unei autonomii 
de la care el n-a vrut să se îndepărteze vre- 
odată“. 

Tot ceea ce a voit să facă și să spună — a 
făcut-o cu chibzuială, dar hotărît. Vlaicu Vodă 
a fost desigur un om al epocii sale, un repre- 
zentant de seamă al orînduirii feudale. Dar 
personalitatea sa istorică trebuie judecată nu 
din unghiul intereselor proprii — pe care cu 
siguranță că le avea și a căutat să le valorifice, 
ci din acela al intereselor Țării Românești, pe 
care s-a străduit s-o consolideze, clădind „aca- 
să“ şi pe plaiuri îndepărtate, îngrijindu-se de 
chiverniseala avuţiilor ei, bătind monedă pro- 
prie, înființind și organizînd dregătorii, întărind 
Curtea şi cancelaria domnească, îngrijindu-se 
de aşezămintele militare. 

A înfruntat catolicismul, fără ezitare, stre- 
curat chiar în casa voievodală. Este un merit 
al personalităţii sale, de care trebuie să ţină 

seama istoricul care se ocupă de viața medie- 
vală. Cu ochii noştri de azi interpretăm feno- 
menul religios de pe poziţiile cuceririlor știin- 
tei ; cu şase veacuri în urmă, din vechi timpuri 
și mai tîrziu, a lupta pentru „lege“, adică pen- 
tru credinţa strămoşilor — era o necesitate, o 
mentalitate înnăscută, și acest lucru se cerea 
înainte de toate voievodului din fruntea ţării. 
Acesta este în ultimă instanţă și sensul diatri- 
bei angevine din 1365 : „Cu învoirea trădătoare 
şi tainica înţelegere a românilor și a locuito- 
rilor acelei ţări“. 

Și-a cîştigat prestigiul  apărîndu-și tara. 
Vlaicu Vodă a fost deopotrivă un gospodar şi 
un luptător. Politica sa a fost dusă „în virful 
sabiei“ numai cînd a fost nevoie. El a știut să 
ducă trative, să negocieze, uneori cu abilitate — 
căci aşa se întîmpla peste tot, nelipsindu-i 
vreodată buna credință. Actele sale de supu- 
nere faţă de suzeranul angevin nu i-au ştirbit 
niciodată autoritatea : Vlaicu Vodă nu era mai 
puțin liber şi stăpîn pe faptele sale, Țara 
Românească nu era mai puţin independentă (de- 
sine-stătătoare) cînd voievodul îşi zicea — sau 
era numit „din grația domnului Ludovic“, cînd 
îl evoca pe acesta drept „domnul nostru firesc“. 
Vlaicu Vodă a purtat numai războaie de apă- 
rare, ripostind şi zdrobind duşmanul cînd a fost 
atacat. Victoriile sale militare au fost obţinute 
pe pămînt românesc. Cînd a depăşit graniţele 
Ţării Româneşti — a fost chemat, ca în 1369, 
sau a purces tot spre un colț al pămîntului 
românesc în cazul că a ajuns în Deltă. A murit, 
probabil, apărînd pămîntul ţării sale — acea 

tară care era în ochii lui Vlaicu Vodă ocina 
strămoşilor dinainte și a urmaşilor săi, „in 
voievodatul nostru“. Era, cum spunea același 
N. Iorga, o ţară „fără nici un alt adaus, pămînt 
românesc liber, în toată întinderea lui și cu tot 
sacrul drept ce se cuprinde în el. Și de aceea a 
«muri pentru ţară» a fost cea mai înaltă datorie 
pentru generaţiile care, apărînd-o, au închis 
ochii înainte de vreme“. 

Prin faptele sale, ştiute și neșştiute, care au 
împodobit destinul istoric al poporului român, 
Vladislav I — Vlaicu şi-a binemeritat titlul de 
MARE VOIEVOD ȘI DOMN. 

